SunOnline: #VAAHAKA: Maafukuraashey loabivaa - Part-14\nމާފުކުރާށޭ ލޯބިވާ (14)\nމަރިޔަމް ހިމްނާ (ހިމީ) 05 Feb 2019, 13:30\n"ނުރޮއްޗޭ ދެން! އެހެންނޫނީ ދެންވާނީ ސަފަރުކަތްދައަށް ކަންނޭގެ. އޭރުން ނާލްމެންގެ ޕާޓީއެއްނު ހަރާބުވާނީ ސަފަރުކަތްދަ އަރައިގެން" ކިނާން ދީމްއަށް ބަލަން ހުރެ ބުނުމާއެކު ދީމް ދެލޯ އަޅާލިއެވެ. އަދި ކިނާންގެ ފަޔަށް އޭނާގެ އުސް ފައިވާނުން އަރާލިއެވެ.\n"އައުޗް" ކިނާންއަށް ދީމް ވަގުތުން ގަޔާ ދުރުކޮށްލެވުނެވެ. އޭނާގެ އަތް ފޮޅުވާލަމުން ދީމް ދުއްވައިގަތްތަން ބަލަން ހުރި ކިނާންގެ ތުންފަތް މަތީގައި ދުވެލީ ލާނެތް ހިނިތުންވުމެކެވެ. ވަރުގަދަ ފައިވާނެއްތާއޭ ކިނާންގެ ހިތަށް އެރިއެވެ.\nޕާޓީގެ ވަގުތު ދެމިގެން ގޮސް ޕާރޓީ ނިމުމަކާ ގާތްވެއްޖެއެވެ. އެންމެ ފަހުކަމަކަށް އޮތީ އާއިލާގެ ހުރިހާ މެންބަރުންގެ ފޮޓޯ ސެޝަނެވެ. މެހެމާނުންތައް ދިޔުމުން ވެސް އާއިލާ އެކަކު މަޖާކުރުމާ ސަކަރާތް ޖެހުން އޮތެވެ.\nޕާޓީ ނިންމާލާފައި ގެއަށް ދާންޖެހޭ ވަގުތު ކުޑަތަން ވަމުންދިޔަ ވަރަކަށް އަނާލްގެ ހިތް ނުތަނަވަސް ވަމުން ދިޔައެވެ. މަންމައާއި ވަކިން އޭނާ އުޅޭނީ ކިހިނަކުންހެއްޔެވެ؟ އަދި ޚާއްސަކޮށް އޭނާގެ އެ ހާލައިގެން އުޅެވިދާނޭހެއްޔެވެ؟ ގަޑި ކުޑަތަންވަމުން ދިޔަ ވަރަކަށް އެ ހިތުގެ ތެޅުން ބާރުވަމުން ދިޔައެވެ. ކައިރީގައި އިން އިޒިއަންގެ އަތަށް ބާރުކޮށްލެވުމާއެކު އަނާލްއަށް ރޮވެން ފެށުނެވެ. އޭނާގެ މަޑު ގިސްލުމުގެ އަޑު އިޒިއަންގެ ކަންފަތުގައި ޖެހުމާއެކު އޭނާއަށް އަނާލްއަށް ބަލާލެވުނެވެ. އަނާލް އިޒިއަންއަށް ބަލާލިއެވެ.\nކައިވެންޏަށްފަހު އިޒިއަންއާ އެކު އިޒިއަން މެން ގޭގައި ދިރިއުޅެން އަނާލް ނިންމީ ދެމީހުންގެ އާއިލާ އާވެސް މަޝްވަރާ ކުރުމަށް ފަހުއެވެ.\n"ދާކަށް ބޭނުމެއް ނޫން" އަނާލްއަށް ބުނެވުނެވެ. އިސްޖަހާލެވުނީ އެންމެންގެ މޫނަށް ބަލަން ނުކެރުމުންނެވެ.\n"ކީއްވެ ނާލް" އަނާލްގެ ދަތް ދޮޅީގައި ހިފާ އުފުލާލަމުން އިޒިއަން އަހާލިއެވެ. އަދި ދެފަރާތަށް ބޯ ހޫރާލިއެވެ. އަނާލް އޭނާއާ އެކު ދިޔަޔަސް އެއްވެސް މީހެއްގެ ފަރާތުން އަނާލް ދެރަވާންޖެހޭ އެއްވެސްކަމެއް ނުފެންނާނޭ ކަމަށްބުނެ އިޒިއަން ޔަޤީންކަން ދިނެވެ. ކައިވެނީގެ ފަހުން އަނާލްއަކީ އޭނާގެ ހައްޤެކޭ ބުނެ އަނާލްގެ ހުރިހާ ޒިންމާއެއް އޭނާ ނަގާނެކަމަށް ވައުދުވިއެވެ. އެގޭގައި އަނާލް އުޅުނު ކަމުގައި ވިޔަސް އަނާލް ބޭނުންވަގުތަކު މަންމަމެން ގެއަށް ގޮސް އުޅެވޭނޭ ފަދަ އިންތިޒާމް އަނާލްއަށް ދަތި ނުވާނޭ ފަދަ ގޮތަކަށް ހަމަޖައްސައިދޭނެ ކަމަށް ބުންޏެވެ. އެވަރުންވެސް އަނާލްގެ ނުތަނަވަސްކަން ދުރުނުވަންޏާ އޭނާ އަނާލްއާއެކު އަނާލްމެން ގޭގައި އުޅެން ވެސް އެއްބަސް ވިއެވެ. ދުވަހަކު އަނާލްއަށް ދެރައެއް ނުދޭން ހުވާކުރިއެވެ. އާއިލާގެ އެހެނިހެން މީހުންވެސް އަނާލްއާ ވާހަކަ ދެއްކިއެވެ. އެންމެފަހުން އޭނާ އިޒިއަންއާ އެކު ދާން އެއްބަސް ވިއެވެ.\nވަގުތު ކުޑަތަން ވެއްޖެއެވެ. މިހާރު އެންމެން ވެސް ތިބީ ދާން ތައްޔާރުވެގެންނެވެ. ހޮޓެލުން ބޭރަށް ނުކުމެ އަނާލް އޭނާގެ މަންމަގެ ގައިގައި ބައްދާލީ ރޮވޭ ހާލުގައެވެ. އެ މަންމައާއި ނުލާ އޭނާ އުޅޭނީ ކިހިނަކުންހެއްޔެވެ؟ ކޮންމެ ގޮތެއްވިޔަސް ކައިވެންޏަށްފަހު އެތައްކަމެއް ބަދަލު ވާނެއެވެ. އަންހެން ކުއްޖަކަށް އަންނަ އެންމެ އުފާވެރި ރެއަކީ ކައިވެނީގެ ރެއޭ ބުނާ އަޑު އޭނާ އަހައެވެ. އެހެންނަމަވެސް މިރޭ ހީވަނީ އޭނާގެ ހަޔާތުގައި މިހާތަނަށް އައި އެންމެ ހިތާމަވެރި އެއްރޭ ހެންނެވެ.\nކޮންމެފަހަރަކު އޭނާ ބިރުން ހަޅޭއްލަވައިގަންނައިރަށް ތެޅެމުން ފޮޅެމުން އެ މަންމަ އަންނަ ގޮތަށް އަންނާނީ ކާކު ހެއްޔެވެ؟ އެއްވެސް ފޫހިކަމެއްނެތި އަނާލްގެ ރުއިން އަޑުއަހާ ހިތްވަރުދޭން އެ މަންމަ ހުންނަ ގޮތަށް ހުންނާނީ ކާކުހެއްޔެވެ؟ އާދޭހެވެ. އެމީހަކަށް މީގެ ފަހުން ވާނީ އިޒިއަންއެވެ. އެހެންނަމަވެސް އަބަދު އޭނާ ގެ ބަލިތަކުން ދިމާވާ ކަންތައްތަކާހުރެ އިޒިއަން އޭނާދެކެ ފޫހިވާނެ ނޫންހެއްޔެވެ؟ އިޒިއަން އޭނާއާ އިނީ އެފަދަ އެތައް މައްސަލަތަކެއް އޭނާގެ ހުރިކަން އެނގިހުރެއެވެ. އަނާލް ބޭނުންވާ ވަރަށް ވަގުތު ދޭން އިޒިއަން ވައުދުވިއެވެ. އަނާލްއަށް އިޒިއަން ބޭނުންވާ ކަންތައްތައް ވަގުތުން ވަގުތަށް ނުކޮށްދެވޭނެކަން އިޒިއަންއަށް އެނގޭނެއެވެ.\nއަންބަކު ފިރިއަކަށްޓަކާ ކޮށްދޭންޖެހޭ އެތަކެއް ކަމެއްހުންނާނެއެވެ. ފިރިމީހާއަށް ބޭނުންވާ ހުރިހާކަމެއް ކޮށްދޭން އަނބިމީހާ ޖެހޭނެއެވެ. ހަމަގައިމުވެސް އަންބެއްގެ ގޮތުގައި ހުރެ ފިރިމީހާއަށް ކޮށްދޭންޖެހޭ ޚިދުމަތްތައް އެހެން މީހަކު ލައްވާ ކުރުވާކަށް އަނާލް ބޭނުމެއް ނުވެއެވެ. އެހެން މީހުންނެކޭ އެއްގޮތަށް ހެނދުނު އިޒިއަން ހޭލާއިރު ކޮފީތައްޓަކާއެކު ހިނިތުންވަމުން މަރުޙަބާ ކިޔަން އަނާލް ބޭނުންވެއެވެ. އެދުވަހަކު އިޒިއަން އޮފީހަށް ދާނޭ ގަމީސް އިސްތިރިކޮށް އެ ހުރިހާ ޚިދުމަތެއް ދޭން ބޭނުންވެއެވެ. ކޮންމެއަކަސް ވިސްނައިގަތުމުން އަނާލްގެ ނޭވާ ހާސްވަމުން ދިޔައެވެ. އެއީ އަބަދުވެސް އޭނާއަށް ވާގޮތެކެވެ. މާ ބޮޑަށް ވިސްނާ ފިކުރު ބޮޑުވާނަމަ ނޭވާހާސްވެއެވެ. އެހެންކަމުން ޑޮކްޓަރުންވެސް ބުނެފައި ވަނީ އަނާލް އަބަދުވެސް ފިކުރުތަކާ ދުރުގައި ގެންގުޅުމަށެވެ. އެތައް ގޮތަކުން އަނާލްއަށް ޔަގީންކަން އިޒިއަން އެރުވިއެވެ. އަނާލްގެ ނުތަނަވަސް ވެފައިވާ ހިތަށް ކުޑަނަމަވެސް ތަސައްލީއެއް އިޒިއަންގެ އެ ވާހަކަތަކުން ލިބުނެވެ.\nއިޒިއަން އާއި އަނާލް އާއި ދެމީހުން އެއްކާރުގައި ދިޔައިރު ބާކީ ތިބި މީހުންވެސް ބައިބަޔަށް ބަހާލައިގެން ގެއާ ދިމާލަށް މިސްރާބުޖެހީ ކާރުގައެވެ. ދަންގަޑިއަކަށް ވުމާއެކު މަގުމަތީގައި ދުއްވާއެއްޗެހި ވެސް ފުދޭވަރަކަށް މަދެވެ. އެހެންކަމުން ދުއްވާލަން ވެސް ފަސޭހައެވެ.\nއިޒިއަންމެންގެ ފަހަތުން ކަހަލަ ގޮތަކަށް ދެން އައި ދެކާރުވެސް ގޯތި ތެރެއަށް ވަނެވެ. އެންމެން އެއްކޮށް ފައިބައިގެން ގޮސް ގެއަށް ވަތްއިރު ގޭތެރޭގައި މަރުފަދަ ހަމަހިމޭންކަން ރަސްކަން ކުރަމުން ދިޔައެވެ.\nއިޒިއަން އަނާލްއާ އެކު ލިފްޓާ ދިމާލަށް ހިނގައިގަތީ އިރުކޮޅަކު އެންމެން އެކީ ބޮޑުކޮޓަރީގައި މަޑުކޮށްލުމަށްފަހުއެވެ.\nލިފްޓާ ހިސާބަށް ދިޔުމަށްފަހު އަނާލް މިފަހަރުވެސް މަޑުޖެހިލިއެވެ. އިޒިއަން އަނާލްއާ އެއްހަމައެއްގައި އިށީނދެ އަނާލްގެ އަތަށް ފިތާލިއެވެ. އަދި އަނާލްއަށް ހިތްވަރުދިނެވެ. އަނާލް އާއެކީގައި މިފަދަ ކޮންމެ ދަނޑިވަޅެއްގައި އޭނާ ހުންނާނޭ ކަމަށް ވައުދުވިއެވެ.\nލިފްޓް ތެރޭގައި އަނާލް ހުރީ އިޒިއަންގެ އަތަށް ބާރަށް ފިތާލައިގެންނެވެ. އެހެންނަމަވެސް ކުރީ ފަހަރާ ތަފާތުކޮށް އޭނާ އިނީ ދެލޯ ހުޅުވައިގެންނެވެ. އޭނާގެ ދެލޮ ބޮޑުވެފައި ވެއެވެ. މީހާއަށް ހާސްކަން ވެރިވަމުން ދިޔައެވެ. އެހެންނަމަވެސް މާގިނައިރެއްނުވިއެވެ. ލިފްޓް ހުއްޓުނީ ފުރަތަމަ ފަންގިފިލާއަށެވެ. އިޒިއަން އަނާލްގެ އެއްފަރާތުގައި ހުރެ ގޮސް އޭނާގެ ކޮޓަރީގެ ދޮރުގައި ހިފާ ދޮރު ހުޅުވާލިއެވެ. ދެފަރާތަށް ހުޅުވިގެން ދިޔަ ފުޅާ ދޮރުގެ ތެރެއަށް އަނާލް ވަނުމަށް އިޒިއަން އިޝާރާތް ކޮށްލިއެވެ. އަނާލް މަޑުމަޑުން އެތެރެއަށް ވަންނަން ގޮނޑި ދުއްވާލިއެވެ. ކުރިއަށް ވާން އުޅެނީ ކިހިނެތްކަން ނޭނގޭ ހާލު އޭނާގެ ހިތް ދިޔައީ އޮބި ނޯންނަ ވަރަށް ތެޅެމުންނެވެ.\nއަނާލްއަށް ފުރަތަމަވެސް އެތަނަށް ވަނުމަށްފަހު މުޅި އެ ކޮޓަރި ތެރެއަށް ނަޒަރު ހިންގާލެވުނެވެ. އެ ކޮޓަރީގެ ތަނަވަސްކަމާއި ބޮޑުކަމުން އޭނާއަށް ހައިރާންކަމެއް ލިބުނެވެ. އޭނާގެ ކޮޓަރިއަކީވެސް ތަނަވަސް ބޮޑު ކޮޓަރިއެކެވެ. އެހެންނަމަވެސް އިޒިއަންގެ ކޮޓަރި އޭނާގެ ކޮޓަރިއާ ބަލާފައި މާ ހިތްގައިމުވެފައި ތަނަވަނެވެ. ބެލްކަނީ ދޮރުތައް ހުޅުވާފައި ހުރުމުން ދޮރުފޮތިތައް ވަޔާ ނަށަމުން ދިޔައެވެ. ދޮރުފޮތިތަކުގައި ކޭތިފައި އަންނަ ނިވައިރޯޅިތައް ގައިގައި ބީހިލުމުން ކުރެވެނީ ވަރަށް ހިންހަމަޖެހޭފަދަ އިޙްސާސްއެކެވެ. ހަށިގަނޑަށް އަރާމް ވެއެވެ. ފިނިވުމުން އަނާލްއަށް އޭނާގެ މެއާ ދިމާލުން ދެއަތް ހުރަސްކޮށްލެވުނެވެ. އެ ބޮޑު ވެޑިން ޑްރެސްގައި އިންނަން ވުމުން އަނާލްއަށް އުނދަގޫވަމުން ދިޔައެވެ. އެ ހެދުން ގަނޑު ބާލާނޭ ގޮތަކާ ބެހޭގޮތުންވެސް އޭނާގެ ހިތްވަނީ ނުތަނަވަސް ވެފައެވެ.\nއިޒިއަން ގޮސް ދޮރުފޮތިތައް ދަމާލުމާއެކު ބެލްކަނީ ދޮރުވެސް ލައްޕާލިއެވެ. އަދި އެނބުރި އަނާލްއަށް ބަލާލިއެވެ. އެ ދެލޮލުން އެތައް ވާހަކައެއް އަނާލްއަށް ބުނެދެމުން ދިޔަ ފަދައެވެ. އޭނާގެ ތުންފަތް މައްޗަށް ވެރިވެފައި ވަނީ ފަނޑު ހިނިތުންވުމެކެވެ. މަޑުމަޑުން އިޒިއަން އަނާލްއާ ދިމާލަށް އަންނަން ފެށުމުން އޭނާގެ ހިތުގެ ތެޅުން ބާރުވިއެވެ.\n"އިޒް! ކޮބާ ހެދުންތައް؟ މަންމަ ބުނި ފޮނުވީމޭ...." އަނާލް އިޒިއަން އައިސް ހުއްޓުމާއެކު އަވަސް އަވަހަށް އަހާލިއެވެ.\n"ހުރިހާ އެއްޗެއް މިއަދު އަހަރެން މަންމަ ލައްވާ ކަބަޑަށް އަޅައިފިން، ނާލް ބޭނުންވާ ހުރިހާ އެއްޗެއް ވެސް އަތުޖެހޭ ހިސާބުގައި ހުންނާނެ ފަދަ ގޮތަކަށް އެމިލީ ލައްވާ އަހަރެން ކޮޓަރިތެރެވެސް ތަރުތީބު ކުރުވިން، ކަމެއް ބޭނުންނަމަ ނުބުނެ ނުހުންނާތި ނާލް، އެމިލީ ގާތު އަހަރެން ބުނެފަ އޮންނާނީ ނާލްއަށް ފަސޭހަވާނޭ ފަދަ ގޮތަކަށް ކަންތައްތައް ކުރުމަށް" އިޒިއަން ބުނެލިއެވެ. ވަރުބަލިކަން ހަށިގަނޑަށް ވެރިވެ ދެމީހުންވެސް ތިބީއަރާމު ކުރަން ބޭނުންވެފައެވެ.\n"ދެން ނިދަމާ" އިޒިއަން އާފުރިލަމުން ބުނެލިއެވެ. އޭނާ ދެފަރާތަށް ދެ އަތް ދަމާލަމުން ހަށިގަނޑަށް ލުއި ކަސްރަތެއް ދިނެވެ. ހަށިގަނޑުގައި ވަނީ ލޮޑްކަމެވެ. ބޭނުންވަނީ އަވަހަށް ނިދާލާށެވެ. އަނާލްއަށް ބަލާލެވުމާއެކު އިޒިއަންއަށް ހިންދިރުވާލެވުނެވެ. ކޮންމެއަކަސް މިރެއަށްފަހު ދެމީހުންގެ ދިރިއުޅުން ވެސް ބަދަލްވީއެވެ. އެތަކެއް ކަމެއް ވެސް ބަދަލްވެގެން ދާނެއެވެ. އޭނާ ހިނތުންވާން މަސައްކަތް ކުރިއެވެ. އަނާލް އެ ހެދުމައިގެން އުޅޭގޮތް ފެނި އޭނާއަށް ތުންފަތުގައި ދަތް އަޅައިލެވުނެވެ. އެވަގުތު އޭނާގެ ހިޔާލަށްމޮޅު ވިސްނުމެއް އައެވެ. އަނާލްއަށް ވަގުތުދޭން އޭނާ އޮތީ އެއްބަސް ވެފައެވެ. އެ މޫނުމަތިން ފާޅުވަމުން ދިޔަ އަސަރުތަކުން އޭނާ ނިންމީ އެމިލީއަށް ގޮވާށެވެ. އެހެންނަމަވެސް އޭގެކުރިން އޭނާ އަނާލް ގާތުން ހުއްދައަށް އެދުނެވެ.\n"އެމިލީއަށް ގޮވާލަންތަ؟" އިޒިއަން އަހާލިއެވެ. އަނާލް ވިސްނަން އިނދެފައި ބޯޖަހާލީ އޭނާވެސް ބޭނުންވަނީ އެގޮތް ކަމަށްވީމައެވެ. އިޒިއަން އެހެން އެ ކަންތައް ކުރީ އޭނާ ނުތަނަވަސްވެފައި އިންކަން އެނގޭތީއެވެ. އިޒިއަންއާ މެދު އެ ހިތުގައި ދެވިފައި ވި މަޤާމް އެތައް ގުނައެއް ބޮޑުވެގެން ދިޔައެވެ. އެހެންނަމަވެސް މިރެއަށްފަހު އޭނާ ވެސް މަސައްކަތް ކުރާނެއެވެ. އޭނާގެ ބިރުތަކާއި ސިހުމާއި ކުރިމަތިލުމަށެވެ. ހަމައެކަނި އޭނާ އަށްޓަކައެއްނޫނެވެ. އެހެންނަމަވެސް އިޒިއަން އަށްޓަކާ ވެސް މެއެވެ.\nއެމިލީއަށް ގޮވާލިއިރު އޭނާ ވެސް ހުރީ އަދި ޕާރޓީއިން އައި ގޮތަށެވެ. އެމިލީ އައުމާއެކު އަނާލް އެއްޗެހި ބަދަލް ކުރިއެވެ. އެ ހެދުމުގެ ބޮޑުކަމުން އެމިލީ އެކަނި އެ މަސައްކަތް ކުރުންވީ އުނދަގޫ ކަމަކަށެވެ. އޭނާ ނިމުމާއެކު އިޒިއަން ކޮޓަރިތެރެއަށް ވަނެވެ. އޭރު އަނާލް އޮތީ އެނދުގައި އޮށޯވެއެވެ. އޭނާގެ އަތުގައި ފޯން އޮތެވެ. އިޒިއަން ފެނި އޭނާ ހިނިތުންވެލިއެވެ. އަނާލްގެ އަނެއްފަރާތުގައި އޮށޯއިން އިޒިއަން އަނާލްއަށް ބަލާލިއެވެ. އަދި ހިނިތުންވެލިއެވެ.\nއިޒިއަންއަށް ނިދުނީވެސް ކޮންމެވެސް ކަމަކާ ވިސްނަން އޮއްވައެވެ. އަނެއްކޮޅުން އަނާލްގެ ހާލަކީ ކޮބައިތޯއެވެ. އޭނާގެ ހަޔާތުގެ ނައުގެ މިސްރާބު މިވަނީ ހީވެސް ނުކުރާހާ ގޮތަކަށް ބަދަލުވެފައެވެ. އޭނާއަކީ މިހާރު މީހެއްގެ އަންބެކެވެ. އެ ބޮލުގައި ވެސް މަސްއޫލިއްޔަތު ތަކަކާ ވާޖިބުތަކެއް އެޅިފައިއެބައޮތެވެ. ކޮންމެއަކަސް ވެފައި ހުރި ވަރުބައްޔާއެކު ނިދާލަން ދެމީހުންކުރެ އެކަކަށް ވެސް އުނދަގުލެއް ނުވިއެވެ.\nހެނދުނު އިޒިއަންއަށް ހޭލެވުނު އިރުވެސް އަނާލްއެއް ނުހޭލައެވެ. މޯޅިއަކަށް ދެމިލުމަށްފަހު އޭނާ ކުޑަކޮށް ތެދުވެލާ އެނދުގެ ބޯލާ ކޮޅުގައި އިށީނދެލިއެވެ. އަދި އެއްފަރާތުގައި އޮށޯވެގެން އަރާމްކޮށް ނިދާލާފައިވާ އަނާލްއަށް ބަލާލިއެވެ. މަޑުމަޑުން އަނާލްއާ ދިމާލަށް ގުދުވެލީ އެ މޫނަށް ފަރުވާތެރިކަމާއެކު ބަލާލުމުގެ ނިޔަތުގައެވެ.\nއެހާ ކައިރިން އަނާލް ފެނުނު ފުރަތަމަ ފަހަރެވެ. އެއްފިޔަތަށް ދިގެވެ. ދެލޯ މަރާލައިގެން އޮތްއިރު މޫނުމަތިން ހަމަޖެހުމުގެ އަސަރު ފާޅުވަމުން ދިޔައެވެ. މައުސޫމެވެ. ހޭލާ ހުންނަ ބައެއްވަގުތު ތަކުގައި އެ މޫނުމަތިން ފެންނަ އުދާސްކަމާއި ހާސްކަމުގެ އެއްވެސް އަސަރެއްނެތެވެ. މަޑުމަޑުން އަތް ހިއްލާލުމާއެކު އެއްފަރާތު ލޮލާ ދިމާލަށް ވެއްޓިފައި އޮތް އިސްތަށިތައް އިޒިއަން ދުރަށް ޖައްސާލިއެވެ. އެ ތުންފަތުގައި ހިނިތުންވުމެއްވިއެވެ. އޭނާ އަތް ދަމައިގަތީ އަނާލް ދެފަރާތަށް ކުޑަކޮށް ތެޅިލުމުންނެވެ. އިޒިއަން އަނާލްއަށް ބަލަން އިރުކޮޅަކު އިނުމަށްފަހު ބެލްކަންޏަށް ނުކުމެލިއެވެ. ހިތްގައިމު ތާޒާ ވައިރޯޅިތަކުން އޭނާގެ ހަށިގަނޑަށް އަރާމްވިއެވެ.\nބެލްކަނީގެ ދޮރުތައް ކަހާލުމާއެކު ކޮޓަރިތެރެއަށް ވަތްގަދަ އައްޔާއެކު އަނާލްއަށް ދެލޯ ތަޅުވާލެވުނެވެ. ލޯ ހުޅުވާލެވުނީ މި އޮވެވެނީ އަމިއްލަ ކޮޓަރީގައޭ ހިތާއެވެ. އެހެންނަމަވެސް ވަށައިގެން ބަލާލެވުމާއެކު އޭނާއަށް ބޮލުގައި ޖަހާލެވުނެވެ. އެހާއަވަހަށް ހަނދާން ނެތުނީހެއްޔެވެ؟ މިހާރު އޭނާގެ ކޮޓަރިއަކީ މިއެވެ. ހުރިހާ ކަމެއް ވެސް ވަނީ ބަދަލްވެފައެވެ. ދިރިއުޅުމުގެ ނައު ދެން ދާނީ އޮމާން ކަމާއެކުކަމަށް އަނާލްއަށް އުންމީދުކުރެވުނެވެ.\nމޯޅިއަކަށް ދެމިލުމާއެކު އޭނާގެ ނަޒަރު ހުއްޓުނީ ހުޅުވާފައި ހުރި ބެލްކަނީގެ ދޮރާ ދިމާލަށެވެ. އިޒިއަންގެ ހިޔަނި ފެނުމާއެކު އޭނާ ހިނިތުންވެލިއެވެ. ފޯން ނަގާ ގަޑި ބަލާލިއެވެ. އޭރު ގަޑިން ނުވައެއް ޖަހާ ބޮޑުވެއްޖެއެވެ. އިޒިއަންއަށް ގޮވާލުމުގެ ބަދަލްގައި އަނާލް އެ ދިމާލަށް ނަޒަރު ހުއްޓާލައިގެން އޮތީ އިޒިއަން އެތެރެއަށް ވަންނަން ދެނެވެ. ފޯނުން ވައިބާ އޮން ކޮށްލުމާއެކު ދީމްގެ މެސެޖެއް އޭނާއަށް ލިބުނެވެ.\nއަނާލް ނެތުމުން އެންމެ ބޮޑު ފަޅުކަމެއް އޭނާއަށް އިޙްސާސް ކުރެވުނީ ރޭގައި ކަމަށާއި އަނާލް މަތިން ވަރަށް ހަނދާންވާ ވާހަކަ ބުނެފައި ފޮނުވާފައި އޮތް މެސެޖް ފެނުމުން އޭނާ ތުންފަތުގައި ދަތް އަޅާލިއެވެ. އާއެކެވެ. އޭނާ އައުމާއެކު އެންމެ އެކަނިވެރި ވާނޭ މީހަކީ ދީމްއެވެ. ދީމްގެ ހުރިހާ ކަމެއް ވެސް ހިއްސާކުރަމުން ދަނީ އަނާލް އާއެވެ. އެގޮތުން އަނާލް އަށްވެސް ކަމެއް ދިމާވެއްޖެނަމަ އެންމެ އަވަހަށް އެހީތެރިކަމަށް އެދެވެނީ ދީމްގެ ފަރާތުންނެވެ.\nއޭނާ އިސްޖަހާލައިގެން އިންދާ އިޒިއަން އެތެރެއަށް ވަތްކަމެއް ވެސް ރޭކާނުލިއެވެ. ސިހުނީ ދާދިގާތުން މީހެއްގެ ހިޔަންޏެއް ވުމުންނެވެ. އިސް އުފުލާލިއިރު އިޒިއަންއެވެ. އޭނާ އަނާލްއަށް ބަލާލިއެވެ. އަދި ހިނިތުންވެލުމެއް ހަދިޔާ ކޮށްލިއެވެ.\n"ކޮފީތަ ނޫނީ ސައިތަ؟" އިޒިއަން އަހާލިއެވެ. އަނާލް ދެފަރާތަށް ބޯ ހޫރާލީ އޭނާ މިވަގުތު އެއްވެސް އެއްޗެއް ބޭނުމެއް ނޫނޭ ބުނަމުންނެވެ.\nކުރިއަށް އޮތް ހަފްތާ އެކީގައި އިޒިއަންއާއި އަނާލްއާއި ދެމީހުން ޗުއްޓީ ނެގިކަމުގައި ވިނަމަވެސް އެއްވެސް ތަނަކަށްދާ ހިޔާލެއް ނުކުރިއެވެ. އަނާލް ދާން ބޭނުން ނުވުމުންނެވެ. އޭނާ ޗުއްޓީއެއް ނަގައިގެން ގޮސްފިނަމަ ޕްރޮޖެކްޓްގެ މަސައްކަތަށް ބުރޫ އަރާނެޔޭ ކިޔާފައި ބަހަނާ ދެއްކީއެވެ. އިޒިއަންއަށް ވެސް އަނާލްގެ ވިސްނުން އެނގުމުން އެކަމާ އެއްބަސްވީ އަނާލް ހިންހަމަޖެއްސުމަށެވެ.\nއޮފީހަށް ނުގޮސް ހަފްތާއެއް ހޭދަކުރަން ޖެހޭތީ އަނާލް ހުރީ ފޫހިވެފައެވެ. އެހެންނަމަވެސް ކައިވެންޏަށްފަހު އިޒިއަންގެ އާއިލާ އާއެކު ވެސް ގިނަ ވަގުތު ހޭދަ ކުރުމަށްޓަކާ ކުޑަ ޗުއްޓީއެއް ނެގުމަކީ އަނާލްއަށް ފެނުނު އެންމެ ރަނގަޅު ގޮތެވެ. އޭނާ އެ ގޮތަށް ނިންމީ އިޒިއަން އާވެސް ވާހަކަ ދައްކާފައެވެ.\nހަފްތާއެއް ފާއިތުވެގެން ދިޔައިރު އަނާލް އާއި އިޒިއަންއާ ދެމެދުވެސް ވަނީ ގާތްގުޅުމެއް އުފެދިފައެވެ. އެކަކު އަނެކަކާ ކޮށްލާ ސަމާސާތަކުން އެ ދެމެދުގައި އޮތް ލޯބި ވަރުގަދަވަމުން ދިޔައެވެ. އިޒިއަން ބޭރުން އަންނައިރު އަނާލްއަށް ގެނެސްދޭ ކުދިކުދި ހަދިޔާ ތަކުން އޭނާގެ ހިތަށް ބަޔާންކުރަން ދަތި އުފާވެރިކަމެއް ލިބެއެވެ. ރޭގަނޑު ދެމީހުން ޓެރެސްގައި ވާހަކަ ދައްކާލަން ތިބޭ ރޭތަށް ވެސް މަދެއްނޫނެވެ. އެ ދެމެދުގައި ތާޒާކަމާއި އާރޯކަމާއެކު ހެދެމުން ދިޔަ ލޯތްބަށް އެއްވެސް އުނިކަމެއް ނާދެއެވެ. އެކަކު އަނެކަކާ މެދު އުފެދެމުންދާ އިޙްސާސްތައް ފުންވަމުން ދިޔައެވެ. އެކަކު އަނެކަކަށް ދެ ހިތް ވެސް ވަނީ ހުޅުވާލާފައެވެ. އިޒިއަންގެ އާއިލާގެ ފަރާތުންވެސް އަނާލްއަށް ލޯތްބާއި އޯގާތެރިކަން ލިބެމުން ދިޔައެވެ. އަނާލްއަށް ކަމެއް ބޭނުންވޭތޯ އަކްނިޒާގެ އިތުރުން ދެން ތިބި މީހުންވެސް އަހައެވެ. ހާއްސަކޮށް ކިނާންގެ ވާހަކަތަކުން އަނާލް ހެއްވާލުމުގައި ކާމިޔާބު ހޯދައެވެ. އެ އަނގަ ގަދަ ކަމާހުރެ ކިނާން އަކީ ސިއްހީދާއިރާއިން ކިޔަވާފައި ހުރި ޒުވާނެއްބާއޭ ވެސް އަނާލްގެ ހިތަށް އެރިލެއް މަދެއްނޫނެވެ.\nސިޓިންރޫމް ސޯފާގައި އިޒިއަންއާއި ކިނާން ތިބީ ކޮންމެވެސް ވާހަކައެއް ދައްކާށެވެ. އޭނާ ވެސް އައިސް އެއްފަރާތުގައި މަޑުކޮށްލިއެވެ.\n"ސޯ.... ޖޮބް ކަންތަކާ ދޮންބެ އުޅެދޭންވީތަ؟" އިޒިއަން ކިނާންއަށް ބަލާލާ ސުވާލުކޮށްލިއެވެ.\n"ޔެސް! އެކަމަކު ރަނގަޅު ހޮސްޕިޓަލެއް ބޭނުންވަނީ..." ކިނާން ބޯ ޖަހާލިއެވެ. އޭނާ އިޒިއަންއަށް ބަލަހައްޓައިގެން އިރުކޮޅަކު އިނެވެ.\n"ހޫމް، ރަނގަޅު ހޮސްޕިޓަލެއް ދޯ! އަނެއްހެން ބުނާނަމަ ކީ.ޓޮޕް.އެމް މެމޯރިއަލް ހޮސްޕިޓަލްވެސް ރަނގަޅުވާނެ، ދެން ނާލްމެން ޑޭޑްގެ ހޮސްޕިޓަލަކީ ހަމަ މިހާރަށް ބަލާއިރު އެންމެ ރަނގަޅު އެއް ހޮސްޕިޓަލޭ ބުނެވިދާނެ، އެތަނުންވެސް ބަލާލަދެވިދާނެ... ބައިވަރު ވަޒީފާތައް އެބަހުރި އެތަނުގަވެސް..." އިޒިއަން ވިސްނަން އިނދެފައި ޖަވާބު ދިންއިރު އަނާލްއަށް ވެސް ކަޅިއެއް އެއްލިއެވެ.\n"އޯ ގަދަ! ފަހަރިމެން ތަނުން ހޯދަދޭން ފަހަރި ހުންނާނެއެއްނު ދޯ" ކިނާންއަށް ވެސް އަނާލް ފެނުމާއެކު ދިމާކޮށްނުލާ ނުހުރެވުނެވެ. އޭނާ އަނާލްއަށް ބަލާލާ އެއްލޯ މަރާލިއެވެ.\n"އެ ވަރަކުން ކޯންޗެއްތަ ކިޔެވީ މީނަ، ސިއްރުވެރި ފިރިހެނާ" އަނާލް ވެސް ދޫދޭކަށް ބޭނުމެއްނޫނެވެ. ކިނާންގެ ސަކަ މިޒާޖުގެ ސަބަބުން އޭނާއަށް ކިނާން އާއި ގަޔާވެވެއެވެ. އެ ދެމެދުގައި ވެސް ވަނީ އެކުވެރިކަން ފުދޭވަރަކަށް ބަދަހިވެފައެވެ.\n"ހެހެ! އަދިވެސް ނާލްގާތު ނުބުނޭ ދޯ، އޯޑިއޯމެޓްރީ އަދި ސްޕީޗް ލޭންގުއޭޖް ތެރަޕީ އެންޑް ޕެތޮލޮޖީއެއްނު ކިޔަވައިގެން އެ އުޅެނީ، ދެން ރަނގަޅު ތާދޯ" ގޭތެރެއަށް ވަތް ދީމްގެ ކަންފަތުގައި އިޒިއަންގެ އަޑު ޖެހުމާއެކު އޭނާއަށް ކިނާންއަށް ބަލާލެވުނީ ބޭއިޚްތިޔާރުގައެވެ.\n'ދީމް" ހުއްޓި ހުރެވުނު ދީމްއަށް ސިހުން ގެނުވީ އަނާލް ދީމްއަށް ގޮވާލުމުންނެވެ. ދީމް ލާފައި ހުރީ ފެހިކުލައަކަށް ދާ ޓޮޕެކެވެ. ކަޅުކުލައިގެ ލެގިންސްއެއްގައި ހުރިއިރު އޭނާގެ އިސްތަށިގަނޑު ވަނީ ދޫކޮށްލެވިފައެވެ. މަޑުމަޑުން އަނާލްއާ ދިމާލަށް އޭނާ ދިޔައެވެ. އަނާލްއާ އަރާހަމަވެފައި އޭނާ އަނާލްއާ ދިމާލަށް ގުދުވެލާ އަނާލްގެ ގައިގައި ބައްދާލިއެވެ.\n"ނާލް" އަނާލް ގައިން ދޫނުކުރި ދީމް އަނާލްއަށް ގޮވާލުމާއެކު އަނާލްގެ ގައިގައި އެއަށްވުރެ ބާރަށް އޮޅުލައިގަތެވެ. ދީމް ރޮނީކަން އަނާލްއަށް ޔަޤީން ވީ އެތެރެއަށް ނޭފަތް ދަމާލީތީއެވެ.\n"ދީމް! ކިހިނެތްވީ؟" އަނާލްއަށް ހާސްކަމާއެކު އަހާލެވުނެވެ. އެހެންނަމަވެސް ދީމްއަކަށް ވާހަކައެއް ނުދެކެވުނެވެ. އަނާލްގެ ގައިގައި ބައްދައިގެން އޮވެ ދީމް ރޮމުން ދިޔައެވެ. ތަކުރާރުކޮށް އަނާލް ސުވާލުކުރަން ފެށުމުން ދީމް ކޮންމެވެސް އެއްޗެކޭ ބުނަން މަސައްކަތް ކުރިއެވެ. އެހެންނަމަވެސް ދީމްގެ އަޑު ވަނީ އަރުތެރޭގައި ތާށިވެފައެވެ. އެއްޗެކޭ ބުނެވޭވަރަށް ވުރެ އޭނާގެ ހާލު ބޮޑެވެ.\n"މަންމަ...." އުނދަގުލުން ވެސް ދީމް ބުނި ޖުމްލަ އަނާލްގެ ކަންފަތާ ހަމައަށް ފޯރިއެވެ. އޭނާއަށް ދީމްގެ ބުރަކަށީގައި މަޑުމަޑުން ޖަހާލެވުނީ ހިތްވަރުކުރާށޭ ބުނަމުންނެވެ.\n"ހަމަޖެހިފަ ދީމް ވާހަކަ ދައްކާނީ. އިހަށް ސޯފާގައި އިށީނދެބަލަ" މަޑުމަޑުން އަނާލް ދީމް ދުރުކޮށްލަމުން ބުނެލިއެވެ. އަނާލް ދީމް ސޯފާގައި ބައިންދަމުން ދީމްގެ އަތުގައި ހިފާލިއެވެ. އަދި އެއަށްފަހު ދީމްގެ ކަރުނަތައް ފުހެލިއެވެ.\n"އެމިލީ... ފެންތައްޓެއް ގެނެސް ދެވިދާނެތަ؟" ވަށައިގެން ބަލާލި އަނާލްއަށް އެހެންލާފައި ދިޔަ އެމިލީ ފެނުމާއެކު ބުނެލިއެވެ. އެއަށްފަހު އޭނަ އަނެއްކާވެސް ހުރިހާ ސަމާލްކަމެއް ދީމްއަށް ހުއްޓާލިއެވެ.\nކިނާންގެ މޫނުމަތިންވެސް ސަކަ ގޮތްގަނޑު ކެނޑި އެއްކޮށް ސީރިއަސް ވެއްޖެއެވެ. އެ އަންހެން ކުއްޖާ މަދުމަދުން ނަމަވެސް އަނާލްއަށް ޒިޔާރަތް ކޮށް އުޅޭއިރު އަބަދުވެސް އުޅެނީ ހެވިލާފައެވެ. އޭނާ ޖެއްސުމަށް އެއްޗެކޭ ބުނެލާއިރަށް އެއާ ވިއްދައިގެން ކޮންމެވެސް އެއްޗެއް ދީމް ވެސް ބުނެލާނެއެވެ. އެހެންނަމަވެސް މިއަދު އެ ކުއްޖާގެ ފަރާތުން ފެންނަމުން މިދަނީ ވަރަށް އާދަޔާ ޚިލާފް އަސަރުތަކެކެވެ. ކިނާން ފުންނަޒަރަކުން އެ އަންހެން ކުއްޖާއަށް ބަލާލިއެވެ. ރުއިމުގެ ސަބަބުން ދީމްގެ ކޯތާފަތަށް މަޑު ރަތް ކުލައެއް އަރާފައި ވާއިރު ނޭފަތް ވެސް ވަނީ ހިސާބަކަށް ރަތްވެފައެވެ. ދެލޯ ހިސާބަކަށް ދުޅަވެފައި ވެއެވެ. ކަރުނަތައް ފޮހެމުން ދީމް އަނާލް ގާތު ކޮންމެވެސް އެއްޗެއް ބުނަން މަސައްކަތް ކުރަމުން ދިޔަނަމަވެސް އެއިން އެއްވެސް ކަމެއް ދީމްއަކަށް ނުކުރެވުނެވެ.\nއެވަގުތު އެމިލީ ފެންތައްޓެއް ހިފައިގެން އައުމުން އަނާލް އެ ފެންތަށި ދީމްއަށް ދިއްކޮށްލިއެވެ. ދީމް ފެންތަށީގައި ހިފަމުން ފެންފޮދެއްބޯލިއެވެ.\n"ދެން ބުނެބަލަ! ކިހިނެތްވީ؟ ޝަފޫން އާންޓް އަނެއްކާ އެއްޗެކޭ ކީތަ؟" އަނާލް އަހާލިއެވެ. ދީމް ބޯ ޖަހާލީ އެކަމާ އެއްބަސްވުމުގެ ގޮތުންނެވެ. އިސްޖާހާލެވުނު ދީމްއަށް އަނެއްކާވެސް އަނާލް ގޮވާލިއެވެ.\n"މަންމަ.... މަންމަ ބުނީ މަންމަ ދުވަހަކުވެސް ދީމްއަށް..... ދީމްއަށް..... ހިތް ހެވެއް ނުކުރާނަމޭ...." ދީމްއަށް ބުނެވުނެވެ. އަނާލްއަށް ފުންނޭވާއެއް ދޫކޮށްލެވުނެވެ. ދެފަރާތަށް ބޯ ހޫރާލެވުނީ ޝަފޫންގެ ވިސްނުން ދީމްއާ ދޭތެރޭ އެހުންނަ ސަބަބަކީ ކޮބައިކަން އޭނާއަށް ވިސްނަ ވިސްނާވެސް ނޭނގޭތީއެވެ. ކުރެވޭހާވެސް ކަމަކީ ދީމްއަށް ހިތްވަރު ދިނުމެވެ. ޝަފޫންގެ ވިހަ ގަދަ ބަސްތަކުން ދީމްގެ ހިތުގައި އެޅޭ ކޫރުމަކީ އޭނާ ބުނެލާ ހަމްދަރުދީގެ ދެބަހަކުން ފަސޭހަވެގެން ދާނޭފަދަ ކޫރުންތަކެއް ނޫނެވެ. ދީމްގެ ހިތުގައި އުފެދޭ ފާރުތަކަކީ އަޅާލާ އާދައިގެ މަލަންގަނޑަކުން ފަސޭހަވާނޭ ފަދަ ފާރުތަކެއް ނޫނެވެ.\n"ދީމް! ހިތްވަރު ކުރޭ! އަދި ދީމްގެ މަންމައަށް ވިސްނޭނެ" އެވަގުތު ދީމްގާތުން ހުރިހާ ސުވާލެއް އަހާ ހުރިހާކަމެއް އޮޅުން ފިލުވުމުގެ ބަދަލްގައި އަނާލް ދީމްއަށް ހިތްވަރުދޭން ފެށީ އެވަގުތު ދީމްއާއި މާބޮޑަށް ސުވާލުކޮށް ޝަފޫން ކީ ހުރިހާ އެއްޗެއް އަހަންވެއްޖެނަމަ ދީމްގެ ހިތުގައި މާބޮޑަށް ޖެހޭނެކަން ޔަޤީން ވާތީއެވެ.\nއަނާލްގެ ހިތްވަރުގެ ބަސްތަކުން ދީމްގެ ހިތުގައި ލެވިފައިވާ ޒަޚަމްތަކުގައި ގަނޑުފެން އަޅާލަދިންހެން ހީވިއެވެ. މޭތެރޭގައި ނަގަމުން ދިޔަ ދިލަ މަޑުވެ އަރާމް އާތްވެއް އެރިފަދައެވެ. މަޑުމަޑުން ކަރުނަތައް ފުހެލާ ދީމްފުންނޭވާއެއް ދޫކޮށްލިއެވެ. އޭރުވެސް ކޮންމެވެސް ވަރަކަށް އޭނާއަށް ގިސްލެވެމުން ދިޔައެވެ. އަނާލްގެ ހިތްވަރުގެ ބަސްތަކުން ކޮންމެވެސްވަރެއްގެ ތަސައްލީއެއް ދީމްއަށް ލިބުނެވެ.\nކިނާން އިނީ ދީމްއަށް ފަރުވާތެރިކަމާއެކު ބަލާށެވެ. ދީމްއާ މެދު އެ ހިތުގައިވަނީ ތަފާތު ސުވާލުތައް އުފެދިފައެވެ. ދީމްއާ ބެހޭގޮތުން ގިނަ ކަންތައްތައް އެނގެން ބޭނުންވެފައިވާ ކިނާންއަށް އަދިވެސް ދީމްއަށް ބެލެނީއެވެ. ދީމްއަށް ކިނާންއާ ދިމާލަށް ބަލާލެވުނު ވަގުތުވެސް ކިނާންއަށް އިނދެވުނީ ދީމްއާ ދިމާލަށް ބަލަހައްޓައިގެންނެވެ. ދެމީހުންގެ ހަތަރު ކަޅި ބައްދަލުވި ވަގުތު ދީމްގެ ރަތްވެފައިވާ ދެލޮލުން ކިނާންއަށް އަސަރުތަކެއް ކުރުވައިފިއެވެ. އޭނާގެ މެއަށް އާދަޔާޚިލަފް ފިނިކަމެއް އިޙްސާސް ކުރެވުނެވެ. ދީމްގެ ދެލޮލުން ފެނުނު ރިހުން އޭނާގެ ހިތަށް ވެސް ތަދުކުރުވައިފިއެވެ. ހަމަގައިމުވެސް ދީމްއާ ހެދި އެ ހިތުގައި އާ ވިންދެއް ޖަހަންފަށައިފިއެވެ. ކުރިންނުވާ ގޮތްތަކެއްވާން ފަށައިފިއެވެ. އޭނާގެ ހިތްއަވަސްވާގޮތްވިއެވެ. ހިތުގެ ހިނގުމަށް ބަދަލެއް އަތުވެއްޖެއެވެ.\n"އުހުމް" އަންނަމުންދިޔަ ބަދަލްތައް ވަންހަނާ ކުރުމަށް ކިނާން ކަރުކެހިލިއެވެ. ދީމްއަށް ވެސް އަނެއްފަރާތަށް އެނބުރެވުނެވެ.\nހަމައަކަށް އެޅިލި ދީމްއާއި އިޒިއަން ވެސް ވާހަކަ ދެއްކިއެވެ. ކޮންމެމީހަކުވެސް ބެލީ ދީމް ހިންހަމަޖެހޭ ކަހަލަ ވާހަކައެއް ދައްކާށެވެ. އެއަށްފަހު ދެން އެތަނުގައި ދެކެވުނީ ކިނާންއަށް ވަޒީފާ ހަމަޖެއްސުމުގެ ވާހަކައެވެ. އަނާލް އޭނާގެ ބައްޕަ ގާތު ވެސް އެ ވާހަކަ ދައްކާލާނަމޭ ބުނުމުން ކިނާން ވެސް ހިންހަމަޖެހުނެވެ. އިރުއިރުކޮޅަކާ އޭނާއަށް ދީމްއަށް ނަޒަރު ހުއްޓާލެވެއެވެ. ދީމްގެ މޫނުމަތިން މިހާރު ފެންނަމުން ދިޔައީ ހިނިތުންވުމެކެވެ. މިތަންފެނި ކިނާންގެ ހިތަށް ވެސް ފިނިކަމެއް ވެރިވިއެވެ. އޭނާއަށް ވެސް ބޭއިޚްތިޔާރުގައި ހިނިތުންވެވުނެވެ. ދީމް ވާހަކަދައްކަމުން ދިޔައިރު އޭނާއަށް ކަޅި ޖަހާނުލާ ދީމްއާ ދިމާލަށް ބަލަން އިނދެވުނެވެ. މިއީ މީގެ ކުރިން އަންހެން ކުއްޖަކު ފެނިގެން ކިނާންއަށް ވެރިވި އަސަރުތަކެއް ނޫނެވެ. ކިޔަވަން އުޅުނު ދުވަސްވަރު ހުރިހާ ސަމާލްކަމެއް ކިޔެވުމަށް ހުރީތީކަމަށް ވެސް ވެދާނެއެވެ.\nދީމް އިރުއޮއްސުނުއިރުވެސް ދާ ހިޔާލެއްނުކުރިއެވެ. މަންމަގެ ބަސްތަކުން އޭނާގެ ހިތަށް ކޮށްފައިވަނީ ފުން އަސަރުތަކެކެވެ. އެ މަންމައާއި ކުރިމަތިލާންޖެހޭ އެއްވެސްކަމެއް ކުރާކަށް ދީމް ބޭނުމެއް ނުވިއެވެ. ނަމާދުވަގުތު ޖެހުމުން އޭނާ އަނާލްގެ ކޮޓަރީގައި ނަމާދުކުރިއެވެ. އިޝާއަށްފަހު އަނާލް ދީމް ގާތު ގެއަށް ދަނީ ކޮން އިރަކުންތޯ ސުވާލުކުރިއެވެ.\n"ގެއަށް ދާ ހިތެއް ނެތް ނާލް! މަންމައާ ކުރިމަތިލާކަށް ބޭނުމެއް ނުވޭ، އަހަރެންނަށް ވެގެންވާނަމަ ދުވަހަކުވެސް މަންމަގެ ކުރިމައްޗަކަށް ނޭރީމުސް." ދީމް ހިންދިރުވާލިއެވެ.\nމިއަދު އެ މަންމަގެ ފަރާތުން އޭނާއަށް ރައްދުވި ބަސްތަކުގެ ސަބަބުން ދީމްގެ ލޮލުން އަނެއްކާވެސް ކަރުނަ އަންނަ ގޮތްވިއެވެ. އެހެންނަމަވެސް ތުންފަތުގައި ދަތް އަޅާލުމާއެކު އޭނާ އެ ކަރުނަތައް ކޮންޓްރޯލްކުރަން މަސައްކަތް ކުރިއެވެ.\n"އެކަމަކު ދީމް ގެއަށް ނުގޮސްވެސް ނުހުރެވޭނެއެއްނު، ދީމްގެ ޑޭޑް ވެސް ކަންބޮޑު ވާނެއެއްނު" އަނާލް މަޑުމައިތިރިކަމާއެކު ވާހަކަ ދައްކަން ފެށިއެވެ.\n"ޑޭޑްއަށް އެނގޭ އަހަރެން ހުރީ ނާލް ކައިރީގަކަން" ދީމްއަށް އެހެންބުނެ ނިމުނުތަނާ އަފާޒު ގުޅައިފިއެވެ. އޭނާ އަނާލްއަށް ބަލާލަމުން ފޯންނަގާ ކަންފަތުގައި ޖައްސާލިއެވެ. އަފާޒު އެދުނީ ގެއަށް އައުމަށެވެ. އޭނާ ޝަފޫންއާއި ވާހަކަ ދައްކާނަމޭ ބުނުމުން ދީމް ހިމޭން ވިއެވެ. އެ މަންމައަށް ވިސްނައިދިނުމަކީ ވާނޭކަމެއް ނޫންކަން އޭނާއަށް އެނގެއެވެ.\nއަފާޒު ދީމް ބަލާ އަންނަ ވާހަކަ ބުނުމުން ވެސް ދީމް އެއްބަހެއް ނުވިއެވެ. އޭނާ ބުނީ ކޮންމެވެސް ގޮތަކުން ދާނެ ކަމުގައެވެ. އަފާޒު ކުރުނުކޮށް ކިޔަން ފެށުމުން ވެސް ދީމް އެއްބަހެއް ނުވިއެވެ. މިރޭ އޭނާ އަނެއްކާ އަފާޒުއާ އެކު ގޮސްފިނަމަ ޝަފޫންގެ ރުޅި އިތުރަށް ގަދަވާނެއެވެ. ކޮންމެ ގޮތެއްވިޔަސް މިރޭ އަފާޒުވެސް ޝަފޫންއާއި ދިމާލަށް އެއްޗެކޭ ނުބުނެ ނުހުންނާނެއެވެ. އެހެންކަމުން އޭނާ އަފާޒުއާ އެކު ފެނިއްޖެނަމަ ޝަފޫން ވިސްނާނީ އެންމެ ނުބައި ގޮތަކަށެވެ. ޝަފޫން ދީމްއާ ދޭތެރޭ އެހާ ނަފްރަތު ކުރާއިރުވެސް ދީމްގެ ހިތުގައި ޝަފޫންއަށް އިންތިހާ ލޯބިވެއެވެ.\nދީމް އަހަރެން ބުނަންތަ މިގޭ ޑްރައިވަރު ގާތު ގެންގޮސްދޭން" އަނާލް އެދުނެވެ.\nދީމް ގެއަށް ދާނީ ޓެކްސީގައޭ ބުނުމުން އަނާލް ހިންހަމައެއް ނުޖެހުނެވެ. ދެމީހުން ލިފްޓުން ފޭބީއެކީގައެވެ. ލިފްޓުން ނުކުމެވުމާއެކު އަނާލް އުނދަގުލުން ދެތިން ނޭވާލިއެވެ. ލިފްޓް ތެރޭގައި އޭނާ ހުރީ ނޭވާ ހާސްވެ ކަންބޮޑުވެފައެވެ. ދީމް ޓެކްސީގައި ދާ ވާހަކަ ބުނުމުން ހިންހަމަ ނުޖެހިފައި ހުރި އަނާލްއަށް ބަލާލަމުން ދީމް އަނެއްކާވެސް އަނާލްއަށް ވިސްނައިދިނެވެ. އޭނާއަށް އެއްވެސްކަމެއް ނުވާނޭކަމާ ގެއަށް ދެވުމުން އަނާލްއަށް ގުޅާނަން ކަމަށް ވައުދުވިއެވެ.\n"ދޮންބެ ދައްތާ ހާސް ނުވޭ! މި ހުރީނު މިރޭ ދީމް ގެ ޓެކްސީ ޑްރައިވަރ، ދެން ކޮން ހާހެއް ވާކަން ދޯ" އައި ނައިތަނެއް ނޭނގި ކުއްލިއަކަށް އެތަނަށް ހުއްޓުނު ކިނާން ދީމްއާ ދިމާލަށް އެއްލޯ މަރާލަމުން ވާހަކަ ދެއްކިއެވެ. އޭނާ އަނގަޔަށް ގޮތެއް ހަދާލިއެވެ.\n"އެކްސް ކިޔުޒް މީ" ދީމް ދެބުމަ ގާތް ކޮށްލިއެވެ.\n"އާތް ލޯބިކަން" ކިނާން ވެސް ދޫދޭކަށް ބޭނުމެއް ނުވިއެވެ. ދީމްގެ އުދާސްކަން ފެނި އޭނާ ބޭނުންވީ ހިނދުކޮޅަކަށް ވެސް ދީމްގެ މޫނުމަތިން އުފާވެރިކަން ދުށުމަށެވެ. ދީމްއަށް ވީ ގޮތް ފެނުމުން އޭނާ ގާތަށް ހިނިއައެވެ. ރުޅިއައުމުން ދީމް މާ ލޯބިކަމަށް ދައްކައެވެ. އޫކޮށްލާފައިވާ ދެ ތުންފަތާ ގޮށްޖެހިފައިވާ ދެބުމައަށް ބަލާލަމުން ކިނާން އަނެއްކާވެސް އެއްލޯ މަރާލިއެވެ. އަނާލްއަށް ނުފެންނަ ގޮތަށް ކިނާން ޖަހަމުން މިގެންދާ ސަކަރާތާ ހެދި ދީމް އަނގައިން ފޫހިއަޑެއް ލައްވާލިއެވެ.\n"ދޯ! ދޮންބެ ދައްތީ، އަހަރެން ހުއްޓާ ހާސްވާކަށް ނުޖެހޭނެއެއްނު" އަނާލްއަށް ބަލާލަމުން ކިނާން ވާހަކަ ދެއްކިއެވެ.\n"އާނ! އަހަރެންނަށް ވެސް ފެންނަނީ ކިނާންއާ އެކު ދާން، ދީމް!" އަނާލް ވާހަކަ ދެއްކިއިރު ސީރިއަސްކަން އެ އަޑުގައިވިއެވެ.\n"ނޫން ނާލް އަހަރެން..."\n"ކިތައްފަހަރުތަ ދީމް ގާތު ބުނަންވީ، ދީމްއަކަށް ނޭނގޭނެ އަހަރެން....." ދީމް ގޮތް ދޫ ނުކުރުމުން އަނާލްއަށް އެންމެފަހުން ދީމްގެ ވާހަކަ ހުއްޓުވާ ހަޅޭއްލަވައި ގަނެވުނެވެ. އޭނާ އަނެއް ފަރާތަށް މޫނު އަނބުރާލީ ދުލުން ބުނަން ބޭނުންނުވާ އެއްޗެއް ބުނެވިދާނެތީއެވެ. އެވަގުތު އެ ދިމާލަށްއައި އިޒިއަން އަށްވެސް އަނާލް ބުނިއެތި ސާފުކޮށް އަޑުއިވުނެވެ. އޭނާގެ މޫނުމަތިންވެސް ހިސާބެއްގެ ހާސްކަމުގެ އަސަރުތަކެއް ފެނިލިއެވެ.\n"ދީމް! ނާލް ބުނާ ގޮތް ހަދާ، ނާލް އެ ހުރީ ދީމްއާ މެދު ހާދަ ކަންބޮޑުވެފައޭ" އިޒިއަން ވެސް ބުނެލިއެވެ.\nއެންމެ ފަހުން ދީމްއަށް ޖެހުނީ ކިނާންއާ އެކު ދާން އެއްބަސް ވާށެވެ. ކިނާންގެ މޫނުމަތީގައި ދުވެލީ ލާނެއް ހިނިތުންވުމެކެވެ. އޭނާއަށް ކާމިޔާބު ލިބުނީތީ އުފާކުރާ ހާލު "ޔެސް އޭ" މަޑުމަޑުން ބުނެލިއެވެ. އަދި ދީމްއަށް ބަލާލަމުން އޭނާ އަންނާށޭ ބުނެ އިޝާރާތް ކޮށްލިއެވެ. ބަސް ހުއްޓިފައިވާ މީހެއްފަދައިން ދީމް ވެސް ކިނާންގެ ފަހަތުން ދިޔައެވެ. ކިނާން ކާރު ނެރެގެން އައިއިރު ވެސް ދީމް އެ ހުރިތާ ހުއްޓެވެ. ކާރު މަޑުކޮށްލުމާއެކު ލަސްތަކެއް ނުވެ އޭނާ ކާރުގެ ފަހަތު ސީޓަށް އެރިއެވެ. މިފަހަރުވެސް ކިނާން މޮޅު ރޭވުމެއް ރާވާލިއެވެ.\n"ކުރީ ސީޓަށް އެރީމަ ނޫނީ އަހަރެން ނުދުއްވާނަން" ކިނާން ލޯގަނޑުން ދީމްއާ ދިމާލަށް ބަލާލަމުން ބުނެލިއެވެ.\n"ހެވޭ އަހަރެން ނޫޅެމޭ ކޮންމެހެން ތި މީހާ ގަނޑާއެކު ދާކަށް" ދަތްކުނޑި ވިކައިގެން އިނދެ ދީމް ބުނެލި ގޮތުން ކިނާން ގާތަށް ހިނިއައެވެ. އޭނާ ދީމްއާ ވީ ދިމާލަށް އެނބުރުނެވެ.\n"އޯކޭ! އެހެންވީއިރު އަހަރެން ބުނާނަން ދޮންބެއާއި ދޮންބެ ދައްތަ ގާތު ދީމް ބުންޏޭ އަހަރެންނަކާ އެކު ނުދާނަމޭ... ހަހަ" ކާރުގެ ދޮރުފަތް ހުޅުވާލަމުން ކިނާން ފައިބަން އުޅުނެވެ.\n"ފައިން" އައި ރުޅިން ދީމް ދޮރު ހުޅުވާލާފައި ނުކުތެވެ. އަދި އައިސް ކުރީ ސީޓަށް އަރާ ބާރަށް ދޮރު ލައްޕާލައިފިއެވެ. ކަންފަތުގައި އަތް އަލާލަމުން ކިނާން މިފަހަރުވެސް ދީމްއާ ދިމާކޮށްލިއެވެ.\n"އޯހް.... ކޮންހާ ރުޅިއެއް ތި ދޮރުފަތަށް" ކިނާން ބުންޏެވެ. ދީމް އޭނާއަށް ބަލާލިގޮތުން ދެއަތް މައްޗަށް ހިއްލާލަމުން އޭނާ އަމާން ދިނެވެ. އެއަށްފަހު ކާރު ސްޓާރޓް ކޮށްލަމުން ދުއްވާލިއެވެ.\n"ދީމް! ހާދަ ލޯބި ނަމަކޭ" ކިނާން ކާރު ގޭޓުންނެރެމުން ބުނެލި އަޑު ދީމްއަށް އިވުނު ނަމަވެސް އޭނާ އެކަން އެނގޭ ކަމަކަށް ނުހެދިއެވެ.\n"އަޅެ ތިކުއްޖާއަށް އަޑެއް ނީވޭތަ؟ ޑޯންޓް ވޮރީ، އަހަރެން ކިޔެވިން އޯޑިއޯމެޓްރީ...ބޭނުމިއްޔާ..." ހުއްޓާ ނުލާ އަނގަ ތަޅަމުން ދިޔަ ކިނާންއަށް ދީމް ބަލާލީ ރުޅިވެރިކަމުން ފުރިގެންވާ ބެލުމަކުންނެވެ. ކިނާން ދެ ތުންފަތް ޖައްސާ ބާރުކޮށްލަމުން މަގުމައްޗަށް ސަމާލުކަން ދިނެވެ. އޭރު އޭނާގެ ތުންފަތުގައި ވަނީ ލުއި ހިނިތުންވުމެކެވެ. ގެއާ ކައިރިވީ ވަރަކަށް ދީމްގެ ހިތް ނުތަނަވަސް ވަނީއެވެ. ޝަފޫންއާއި ކުރިމަތިލާން މިރޭ އޭނާ ބޭނުމެއް ނޫނެއެވެ. ދީމްއަށް އަންނަމުންދިޔަ ބަދަލްތައް އެންމެގާތުން ދެނެގަތީ ކިނާންއެވެ. އޭނާ އިތުރަށް އެއްޗެއް ބުނާ ހިޔާލް ނުކުރިޔަސް ދީމްގެ ނުތަނަވަސްކަން ދުރުކޮށްދޭން ބޭނުންވިއެވެ. އެހެންނަމަވެސް ބުނާނީ ކީއްކަން އޭނާގެ ސިކުނޑިއަށް އެވަގުތަކު ނަޔެވެ.\nކާރު ހުއްޓާލުމާއެކު ކާރުން ފައިބައިގެން ގޮސް ދީމް ގޭތެރެއަސް ވަދެއްޖެއެވެ. ކިނާން ބުނި އެއްވެސް އެއްޗަކަށް ވެސް އޭނާ ޖަވާބެއް ނުދިނެވެ. "ސްޓްރޭންޖް" ދެފަރާތަށް ބޯ ހޫރާލަމުން ކިނާންއަށް ބުނެވުނެވެ.


Kashmir ge haalathu dhene gathumah EU ge vafudheh\nކަޝްމީރަށް ޒިޔާރަތްކުރި އީޔޫގެ ވަފުދުގެ ބޭފުޅުންގެ މޮޓޯ ކޭޑް\nކަޝްމީރަށް ލިބިދޭ ހާއްސަ އިމްތިޔާޒުތައް އުވާލުމުން އެކަމާ ދެކޮޅަށް ކުރާ މުޒާހަރާތައް ހުއްޓުވުމުގެ ގޮތުން އިންސާނީ ހައްގުތަކަށް އަރައިގަންނަ ކަމަށް ގައުމުތަކުން ބުނުމުން ޔޫރަޕިއަން ޔޫނިއަން (އީޔޫ) ގެ ޕާލިމެންޓް މެމްބަރުންގެ ވަފްދެއް ކަޝްމީރަށް ޒިޔާރަތް ކޮށްފި އެވެ.\nކަޝްމީރަށް ލިބިދޭ ހާއްސަ އިމްތިޔާޒުތަށް އުވާލާފައިވަނީ މިދިޔަ އޮގަސްޓު މަހު އެވެ. އެ މުއްދަތުން ފެށިގެން މިމަހުގެ ނިޔަލަށް 40 ހަމަނުޖެހުމެއް ވަނީ ހިންގާފަ އެވެ. މި ހަމަނުޖެހުންތަށް ހިނގާފައިވަނީ ސުލްހަވެރިކޮށް ކުރަމުންދިޔަ މުޒާހަރާތަށް ރޫޅާލުމަށް ސިފައިން ބާރުގެ ނުފޫޒުން ބޭނުންކޮށް، ލާ އިންސާނީ އަނިޔާ ކުރަން ފެށުމުންނެވެ.\nމިއީ ބޭރުގެ ވަފުދެއް މި ފަބހުން ހާލަތު ބެލުމުގެ ގޮތުން ކަޝްމީރަށް ޒިޔާރަތްކުރާ ފުރަތަމަ ފަހަރެވެ. މިހާރު ވެސް ކަޝްމީރުގެ ބައެއް ސަރަހައްދުތަކުގައި ވަނީ ކާފިއު އިއުލާންކޮށްފަ އެވެ. އަދި ސްކޫލްތަކާއި ހޮސްޕިޓަލްތަކަށް ދާން ބޭނުން ކުރާ މަގުތަށް ސިފައިން ދަނީ ބަލަހައްޓަމުންނެވެ. ކަޝްމީރު މުސްލިމުންގެ އިންސާނީ ހައްގުތަކަށް އަރައިގަންނަ މައްސަލަ އދ އިންނާއި ދުނިޔޭގެ ގިނަ ގައުމުތަކުން ވަނީ ކުށްވެރިކޮށްފަ އެވެ. ކަޝްމީރުގެ މައްސަލައިގައި އެންމެ ބޮޑަށް ވަކާލާތުކުރީ ޕާކިސްތާނާއި މެދު އިންޑިއާއިން ދެކޭގޮތް ބަދަލުވެ، ހަނގުރާމައަކަށް ދާން ޖެހޭފަދަ މޭރުމަކުން ބަސްމަގު ބަދަލުކޮށް، އަމަލުތަށް ވަނީ ބަހައްޓާފަ އެވެ.\nއީޔޫން ކަޝްމީރަށް ޒިޔާރަތް މިކުރީ، މިދިޔަ ހޯމަ ދުވަހު ހަ ޓްރަކް ޑްރައިވަރަކު ބަޑި ޖަހައި މަރާލާފައި ވަނިކޮށެވެ. މި އެންމެނަކީ ވެސް ކަޝްމީރަށް ނިސްބަތްވާ މުސްލިމުންނެވެ. މީގެ އިތުރުން މީހުން އެއްވާ ސަރަހައްދުތަށް ހޭންޑް ގްރިނޭޑަރުގެ ހަމަލާތަކެއް ވެސް ދީފައި ވަނިކޮށެވެ.\nއިންޑިއާ އީޔޫ ކަޝްމީރުގެ މައްސަލަ


Ramadan mas- Dhinnevumai fussevumuge massaru - AO News\nރަމަޟާން މަސް- ދިންނެވުމާއި ފުއްސެވުމުގެ މައްސަރު\nކުރެވޭ ކުއްފާފަތަށް ފޮހެލާ ނަފުސު ތާހިރު ކޮށްލަން ހަމަ ކޮންމެ މުސްލިމް އަޚަކާއި އުޚުތަކު ބޭނުންވާނެ ކަމީ ކަށަވަރުވެ ޔަގީންވާކަމެކެވެ. އެހެންކަމުން އެފަދަ ފުރުސަތެއް ލިބުމަކީ ހަމަ ކޮންމެ އަޚަކާއި އުޚުތަކުވެސް ނުހަނު ބޭނުންވާނޭ ކަމެކެވެ.\nޝައްހެއް ނެތް ގޮތުގައި ބަރަކާތުން ފުރިގެންވާ ރަމަޟާން މަހަކީ އަޅުގަނޑުމެންނާއި ބައްދަލުވާ އެފަދަ މާތް މައްސަރެކެވެ. މުޅި އަހަރު ދުވަހުގައި ކުރެވިފައިވާ ކުއްފާފަތަކުގެ ކުނި މިލަ ފިލުވާލަން ލިބޭ ރަނުގެ ފުރުސަތަކަށް ރަމަޟާން މަސް ފުދެއެވެ. އެހެން ކަމުން މި މަހާއި ބައްދަލުކުރުމަށް ދާދި ކުޑަތަން ވެގެން އަންނަ އިރު، އެކަމާއި އުފާކޮށް މި މަހަށް އިންރިޒޜު ކުރަމުން ދާ ބަޔަޔަކު ތިބޭނެ ކަމީ ހަމަ ގައިމު ކަމެކެކެވެ.\nރަޙްމަތުން ފުރިގެންވާ ފުއްސެވުމާއި ދިންނެވުމުގެ މައްސަރު ކަމުގައިވާ ބަރަކާތްތެރި ރަމަޟާން މަހަކީ ނަރަކައިން ދިންނެވުމުގެ މައްސަރެވެ. އެހެންކަމުން މި މައްސަރު ލިބުމުގެ ހެޔޮތަޢުފީޤު ލިބޭ މީހާ މި މައްސަރަށް ތައްޔާރުވުމުގެ ގޮތުން ގިނަ ކަންތައްތަކެއް ކުރަން ޖެހެއެވެ. އެގޮތުން މި މައްސަރަު އައުމުގެ ކުރިން ނަޞޫޙު ތަޢުވާއަކުން ތަޢުބާ ވުމާއި ކުރީއަހަރު ރަމަޟާން މަހުގައި ނުހިފި ހުރި ރޯދަތައް ޤަޟާކުރުމާއި، މީހެއްގެ ޙައްޤަކަށް އަރައިގަނެވިފައިވާ މީހާ އެކަން އަދާކޮށްދިނުން ފަދަ ކަންކަން ލަސްނުވެ ކުރަން ޖެހެއެވެ.\nމި ދެންނެވި ހުރިހާ ކަމަކުން ތާހިރުވެ ރަމަޟާން މަހާއި ކުރިމަތި ލައިފި މީހަކަށް އުފާވެރިކަމާއި ބާއްޖަވެރިކަން ހުއްޓެވެ. އަދި އެންމެ އެކަށޭނެ ގޮތުގައި ރަމަޟާން މަހާއި ކުރިމަތި ނުލެވޭ މީހާއަށް އެމަހުގެ ބަރަކާތާއި ސަވާބުން މަޙުރޫމް ވުމަކީ ވެސް ގާތްކަމެކެވެ.\nރަމަޟާން މަސް އެމީހަކަށް ޝަފާޢަތްތެރިވި މީހާއަށް ބާއްޖަވެރިކަން ހުށްޓެވެ. ޤުރްއާން އެމީހަކަށް ޝަފާޢަތްތެރިވި މީހާއަށް ބާއްޖަވެރިކަން ހުށްޓެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ((الصِّيَامُ وَالْقُرْآنُ يَشْفَعَانِ لِلْعَبْدِ يَوْمَ الْقِيَامَةِ يَقُولُ الصِّيَامُ أَيْ رَبِّ مَنَعْتُهُ الطَّعَامَ وَالشَّهَوَاتِ بِالنَّهَارِ فَشَفِّعْنِي فِيهِ وَيَقُولُ الْقُرْآنُ مَنَعْتُهُ النَّوْمَ بِاللَّيْلِ فَشَفِّعْنِي فِيهِ قَالَ فَيُشَفَّعَانِ))  މާނައީ : ޤިޔާމަތް ދުވަހު އަޅާއަށް ރޯދައާއި ޤުރްއާން ޝަފާޢަތްތެރިވާނެއެވެ. ރޯދަ ދަންނަވާނެތެވެ. މިއަޅާގެ ވެރި ރަސްކަލާކޮ! މި އަޅާ އޭނާއަށް ދުވާލުގެ ވަގުތުތަކުގައި ކެއުމާއި ބުއިމާއި ޝަހަވާތްތައް މަނާކުރީމުއެވެ. ފަހެ އެކަމުގައި މި އަޅާއަށް ޝަފާޢަތް ލައްވާނދޭވެ! ޤުރްއާން ދަންނަވާނެތެވެ. މި އަޅާ އޭނާ ރޭގަނޑުގެ ނިދިން މަޙްރޫމު ކުރީމެވެ. ފަހެ އެކަމުގައި މި އަޅާއަށް ޝަފާޢަތް ލައްވާންދޭވެ! ﷲ ވަޙީ ކުރައްވާނެއެވެ. ފަހެ ، ތިޔަ ދެ އަޅުންނަށް ޝަފާޢަތް ލައްވައިފީމެވެ. ”\nރަމަޟާން މަހަކީ ﷲގެ ޙަޟްރަތަށް ކުރިމަތިލުމަށްޓަކައި މުސްލިމުންނަށް ލިބިގެންވާ ހެޔޮކަމުގެ މޫސުމެކެވެ. އެއީ ތަޤްވާވެރިންނަށް ލިބިގެންވާ ފޯވައްސެކެވެ.\nކޮންމެ އަހަރެއްގެ ރަމަޟާން މަސް މުސްލިމުންގެ ގާތަށް އަންނަނީ ހެޔޮ ޢަމަލުތައް އިތުރު ކޮށްދިނުމަށެވެ. ނުބައި ޢަމަލުތައް މަދުކޮށްދިނުމަށެވެ. އެމަހުގައި ހެޔޮކަމުގެ ދޮރުތައް ވަނީ ހުޅުވިފައެވެ. ސުވަރުގެ ވަނީ އެތާނގެ ދޮރުތައް ހުޅުވައިލައިފައެވެ. ނަރަކަ ވަނީ އެތާނގެ ދޮރުތައް ބަންދުކޮށްފައެވެ.ޝައިޠާނުން ވަނީ ކަސްތޮޅު އެޅުވި ބަންދު ކުރެވިފައެވެ. މި ފުރްޞަތުގެ ބޭނުން ކުރި މީހާގެ ބާއްޖަވެރިކަމާއެވެ! މި ފުރްޞަތު ނަގައިލިމީހާގެ އަބާއްޖަވެރިކަމާއެވެ! މިހެންވެ ކީރިތި ރަސޫލާ r ޙަދީޘް ކުރައްވަނީ ރަމަޟާން މަހުގެ ފުރަތަމަ ރޭ ގޮވައިލައްވާ ބޭކަލަކު ގޮވައިލައްވާނެއެވެ. ((يَا بَاغِيَ الْخَيْرِ أَقْبِلْ ، وَيَا بَاغِيَ الشَّرِّ أَقْصِرْ))  މާނައީ : އޭ ހެޔޮ ކަންތަކަށް އެދޭ މީހާއެވެ! ކުރިމަތިލާށެވެ! އޭ ނުބައި ކަންތަކަށް އެދޭ މީހާއެވެ! ފުރަގަސްދޭށެވެ! “


Eh dhanfalheege School eh hingan MES imaaraaiy huskuran angaifi | Mihaaru\nއެއްދަންފަޅީގެ ސްކޫލެއް ހިންގަން އެމްއީއެސްގެ އިމާރާތް ހުސްކުރަން އަންގައިފި\n12 އޮކްޓޯބަރ 2019 - 12:20 58 comments\nމޯލްޑިވްސް ނޭޝަނަލް ޔުނިވާސިޓީ (އެމްއެންޔޫ) ގެ ކޯސްތައް ހިންގަމުން އަންނަ ކުރީގެ އެމްއީއެސްގެ އިމާރާތް ހުސްކުރަން އެޑިއުކޭޝަން މިނިސްޓްރީން އަންގައިފި އެވެ.\nއެ ޔުނިވާސިޓީގެ ވައިސް ޗާންސެލަރު ޑރ. މުހައްމަދު ޝަރީފް "މިހާރު" އަށް މިއަދު ވިދާޅުވީ އަންނަ މަހުގެ 14ގެ ކުރިން އެމްއީއެސް އިމާރާތް ހުސްކުރަން މި މަހުގެ ކުރީކޮޅު އަންގާފައިވާ ކަމަށެވެ. އެގޮތަށް އެންގީ ސަރުކާރުން އެއްދަންފަޅީގެ ސްކޫލެއް ހިންގަން ކަމަށް އޭނާ ވިދާޅުވި އެވެ.\nއެކަމަކު، އެ ސްކޫލާ ގުޅޭ އެއްވެސް މައުލޫމާތެއް ސަރުކާރުން އަދި ހާމައެއް ނުކުރެ އެވެ.\nއެމްއީއެސް އިމާރާތުގައި ހިންގަމުން އަންނަނީ ފައުންޑޭޝަނާއި ޝަރީއާގެ ކޯސްތަކެވެ.\nޝަރީފް ވިދާޅުވީ ކޯސްތަކާއި ދަރިވަރުންގެ އަދަދު އިތުރުވަމުން އައި ނަމަވެސް އެމްއެންޔޫގެ އިމާރާތުގެ ޖާގަ އަށް ކުރިއެރުމެއް ނުލިބޭ ކަމަށެވެ. އެހެންވެ، ވަރަށް ބޮޑު ދަތިތަކާ ކުރިމަތިލާންޖެހިފައިވާ ކަމަށް ވިދާޅުވި އެވެ.\nއެމްއެންޔޫގެ ކޯސްތައް ހިންގަމުން ދިޔަ ބައެއް އިމާރާތްތަށް ބާ ވެގެން މިހާރު ބޭނުމެއް ނުކުރެ އެވެ. އެގޮތުން ،ބާ ޖަމާލުއްދީން ސްކޫލްގައި ވެސް ކިޔަވައިދެމުން ދަނިކޮށް އެ ތަން ހުސްކޮށް އެ ދަރިވަރުން ދެން ބަދަލުކުރީ އެމްއީއެސް އިމާރާތަށެވެ. އެ އިމާރާތަށް އެމްއެންޔޫގެ ބައެއް ބަދަލުކުރީ، އެތަނުގައި މަންދު ކޮލެޖު ނުހިންގޭނެ ކަމަށް ބުނެ 2015 ވަނަ އަހަރު އެތަން ސަރުކާރުން އަތުލުމުންނެވެ.\nސޮލާހުއްދީން އިމާރާތަކީ ވެސް އެމްއެންޔޫ އިން ބޭނުންކުރި ތަނެކެވެ. އެކަމަކު އެތަން ބާވެގެން މިދިޔަ އަހަރު ވަނީ ހުސްކޮށްފަ އެވެ.\n"ޖާގައިގެ ދަތިކަން ވަރަށް ބޮޑަށް ދިމާވެފައި މިވަނީ މިހާރު،" ޝަރީފް ވިދާޅުވި އެވެ.\nއެއްދަންފަޅި އަށް ކިޔަވައިދޭ ސްކޫލެއް އެމްއީއެސްގެ އިމާރާތުގައި ހިންގަން ސަރުކާރުން ނިންމިއިރު، މާލޭގައި މިވަގުތު އެއްދަންފަޅި އަށް ކިޔަވައިދޭ ސްކޫލެއް ނެތެވެ. ސަރުކާރުގެ އަމާޒަކީ ރާއްޖޭގެ ހުރިހާ ސްކޫލެއް ވެސް އެއްދަންފަޅި އަށް ބަދަލުކުރުމެވެ.\nއެޑިއުކޭޝަން މިނިސްޓްރީން ކުރިން ބުނެފައިވާ ގޮތުގައި މާލޭގެ ސްކޫލުތައް އެއްދަންފަޅި އަށް ބަދަލުކުރަން އިތުރު 10 ސްކޫލް ބޭނުންވެ އެވެ.\nއިތުރު ލިޔުންތައް ސްކޫލް ދިވެހި ގައުމީ ޔުނިވަސިޓީ އެޑިއުކޭޝަން މިނިސްޓްރީ


Balimeehun ginave India gai faruvaadhinumah cardboard endhu!\nބަލިމީހުން ގިނަވެ އިންޑިއާގައި ފަރުވާދިނުމަށް ކާޑްބޯޑް އެނދު!\n27 ޖޫން 2020 - 10:48:33\nއިންޑިއާ އިން ކޮވިޑް-19 އަށް ފަރުވާ ދިނުމަށް ކާޑްބޯޑުން އެނދު ހަދަން ފަށައިފި އެވެ.\nއިންޑިއާ އިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ މިހާރު 500،000 އަށް ވުރެ މައްޗަށް އަރާފަ އެވެ.\nމިއާއެކު އެގައުމުން ބަލި ޖެހޭ މީހުންނަށް ފަރުވާދިނުމަށް ދަތިތަކާ ކުރިމަތިލާން ޖެހިފައިވާ އިރު، އެހާ ގިނަ އަދަދެއްގެ މީހުންނަށް އެއްފަހަރާ ފަރުވާދިނުމަށް ބޭނުންވާ އެނދާއި ޖާގައިގެ ދަތިކަމާވެސް އެގައުމުން އަންނަނީ ކުރިމަތިލަމުންނެވެ.\nމީގެ ކުރިން އެ ގައުމުގެ ރޭލުތަކުގައި ކޮވިޑް-19 އަށް ފަރުވާދޭ ފެސިލިޓީތައް ގާއިމްކޮށް ތަރައްގީ ކޮށްފައިވާއިރު، މިހާރު އެގައުމުން އަންނަނީ ބަލިޖެހޭ މީހުން ބައިތިއްބަން ހަދާ ފެސިލިޓީ ތަކުގައި ކާޑްބޯޑް އެނދު ބަހައްޓަމުންނެވެ.\nކާޑްބޯޑް އެނދުތަކުގެ ޑިޒައިން ކުރި ވިކްރަމް ދާވަން ވަނީ މި އެނދުތަކަށް 300 ކިލޯގްރާމް ހިފޭއްޓޭނެ ކަމަށް ބުނެފަ އެވެ. އަދި އެނދުތައް ވޯޓާ ޕްރޫފް ކުރުމުގެ ގޮތުން އެނދުތަކަށް ކެމިކަލް ޖަހާފައި ވާނެ ކަމަށް ވެސް ވިކްރަމް ބުނެއެވެ.\nއޭނާ އިތުރަށް ބުނީ މި އެނދަކީ ލުއި އެނދަކަށް ވުމުން، ފަސޭހައިން އެނދު އުފުލާ އެއްތަނުން އަނެއް ތަނަށް ގެންދެވޭނެ ކަމަށެވެ. އަދި މިއީ ފަސޭހައިން ރާވާލެވޭނެ އެނދެއް ކަމަށް ވެސް އޭނާ ބުނެ އެވެ.\nވިކްރަމް ވަނީ ލަކުޑިން ނުވަތަ ދަނގަޑުން ހަދާފައި ހުންނަ އެނދުތަކުގައި ގާތްގަޑަކަށް ތިން ދުވަށް ވަންދެން ކޮރޯނާ ވައިރަސް ހަރުލާފާ ހުންނަ އިރު ކާޑްބޯޑް ގައި ކޮރޯނާ ވައިރަސް ހުންނީ 24 ގަޑިއިރު ކަން ވެސް ފާހަގަކޮށްފަ އެވެ.\nއޭގެ އިތުރުން މި އެނދުތަކަކީ ފަސޭހައިން ޑިސްޕޯސްކޮށް ބަދަލު ކުރެވޭނެ އަދި އަގުވެސް ހެޔޮ އެނދުތަކެ ކެވެ.\nއިންޑިއާ އިން ދަނީ ދިއްލީ ގައި 10،000 ކާޑްބޯޑް އެނދު ތަރައްގީ ކުރުމުގެ މަސައްކަތް ކުރަމުންނެވެ. މުމްބާއީ ގައި ވެސް މީގެ އެނދު އަންނަނީ ބޭނުން ކުރަމުން ނެވެ.


ވާހަކަ: ބޯގަންވިލާ – 14 - DhiDaily\nވާހަކަ: ބޯގަންވިލާ – 14\n“މިއަދު އަހަންނަކީ މިދުނިޔެއަށް ވަގުތީ މެހްމާނެއް…….! އަހަންނަށް އޮތީ މަދު ވަގުތުކޮޅެއް …..! އެ ވެސް ވޭންދެނިވި…! ވެދާނެ އެއީ އަހަންނަށް ކުރެވުނު އެތައް ފާފައެއްގެ ސަޒާ މިދުނިޔެމަތީގައި ވެސް ……………! ޒައި، އަހަންނަކީ ކެންސަރުގެ ބަލި މީހެއް ! …. އަހަރެންގެ ގޮހޮރަށް ވަނީ ކެންސަރު ޖެހިފައި! އެނގުނު އިރުވެސް މިހިރީ ފަހު ސްޓޭޖްގައި ……………! އަދި މުޅި ހަށިގަނޑަށް ކެންސަރގެ މޫތައް ވަނީ ފެތުރިފައި …..! އެހެންކަމުން އަހަރެން އެދެނީ އެންމެންގެ ހިތުގެ ޚާލިސް މަޢާފެއް. އޭރުން އަހަންނަށް ފަސޭހަކަމާއެކު އުމުރުގެ ބާކީ މިއޮތް މަދު ވަގުތުކޮޅު ހޭދަ ކުރެވިދާނެ! ޒައި، ފަރުހާން ވަނީ އަހަރެންގެ ހުރިހާ ނަމްބަރެއް ބްލޮކުކޮށްފައި! އެހެންވީމާ ފަރުހާން ގާތު މިވާހަކަ ބުނެދީ! އަދި ބުނެދީ ……! އަހަންނަށް ފަރުހާނަށް ދެވުނު އެކިކަހަލަ އަނިޔާއާއި ހިތްދަތިކަމަށް މަޢާފު އެދޭވަރަށްވުރެން ވެސް ބޮޑު ކުށްވެރިއެއްކަމަށް އަހަރެން ގަބޫލު ކުރަމޭ! އެހެންނަމަވެސް އަހަރެންގެ ފުރާނައަށް، އަހަރެންގެ ހައްޓަށް މި ދުނިޔެމަތީގައި ލުޔެއް ލިބޭނީ ހަމަ އެކަނި ފަރުހާންގެ މަޢާފުންނޭ!………… ޒައި މި ވާހަކަ ބުނެދީ! ފަރުހާންއަކީ ރަނގަޅު ފިރިއެއް! ވަފާތެރި ފިރިއެއް! އެހެންމީހުންނާމެދު އަޅާލާ އޯގާތެރި ފިރިއެއް! އަހަންނަށް ޔަގީން ޒައި ބުނީމަ ފަރުހާން އަހަންނަށް މަޢާފު ކުރާނެކަން! .. ސޯ، ޕްލީޒު މި ވާހަކަ ބުނެދޭތި!\nތި ޢާއިލާގެ ފަރާތުން އަހަރެން އެދޭ ދެވަނަ އެދުމަކީ ……… އަހަރެންގެ ޢުމުރުން މިހާރު ފާއިތުވަމުން މިދާ ކޮންމެ ހިނދުކޮޅަކީ ކޮންމެ ސިކުންތަކީ ގެއްލިގެންދާ، އަދި ފަސްދީ ދާ ވަރަށް އަގުހުރި ވަގުތުކޮޅެއް. އެހެންކަމުން އަހަރެންގެ ޙަޔާތުގެ ބައްތި އަބަދަށް ނިވުމުގެ ކުރިން އަހަރެންގެ ދަރިފުޅާއެކު ކޮންމެވެސް ވަގުތުކޮޅެއް ހޭދަ ކޮށްލަން އަހަންނަށް ފުރުސަތު ދިނުން.! މިކަން ކުރަން އަހަރެން ބޭނުންވަނީ އެންމެން ވާހަކަ ދައްކައިގެން ސުލްޙަވެރިކަމާއެކު. ސަބަބަކީ އަހަރެންގެ ދަރިފުޅުގެ ތިބިހާ ވެސް ބަޔަކީ ތިއީ ކަމަށްވާތީ! ފަރުހާންގެ ޢައިލާ އަހަރެންގެ ދަރިފުޅު މީހަކަށް ހަދާނެކަމުގެ ޔަގީންކަން އޮންނާތީ އަހަރެންގެ ހިތަށް ހަމަ ޖެހުންލިބޭ!\nއުންމީދުކުރަނީ ތިޢާއިލާގެ މަޢާފު އަހަންނަށް ލިބުން! ޚާއްސަކޮށް އެމީހެއްގެ ރުހުމާ މަޢާފު ދުނިޔޭގައިވާ ހުރިހާއެއްޗަކާ ކަމަކަށްވުރެ ބޮޑަށް މިއަދު އަހަރެން ބޭނުން ފަރާތުގެ! …………….. އަދި މި ވޭން ހުރި އުދަނގޫ ދުވަސްތައް ގުނަމުން މިދަނީ އަހަރެންގެ ދަރިފުޅު އަހަރެންގެ ހަމަ ލޮލަށް ވީ އެންމެ އަވަހަކަށް ފެންނާނެ ކަމުގެ އުންމީދުގައި ………..!“\nލައިލާގެ މެސެޖް ކިޔައި ނިމުނު އިރު ލަމްޔާގެ ލޮލުން ވެސް ކަރުނަ އަންނަނީއެވެ. މޭގަނޑު ހީވަނީ މޭކަށިގަނޑު ފަޅާލާފައި ނިކުންނަން އުޅޭހެންނެވެ. ލައިލާގެ ޙާލަތު، އުޅޭނެ ހިތްދަތި މަންޒަރު ލަމްޔާގެ ލޮލަށް ސިފަވަނީއެވެ.\nފަރުހާން ނިންމާނެ ގޮތަކާމެދު ލަމްޔާއަށް ވިސްނާލެވުނެވެ. އެއަށްފަހު އިސްއުފުލައިލާ ފަރުހާންއަށް ބަލާލެވުނެވެ. ފަރުހާން އިނީ ކުރިންވެސް އެ އިންގޮތަށެވެ. އެހެންނަމަވެސް ދެ ކަކޫމަތީ ދެއަތް ވިއްދައިގެން ދެއަތުން ބޮލުގައި ހިފަހައްޓައިލައިގެންނެވެ.\nލަމްޔާ އިރުކޮޅަކު ފަރުހާންއަށް ބަލަހައްޓައިގެން އިނުމަށްފަހު ކައިރިވެލާ ފަރުހާން ގައިގާ މަޑުމަޑުން ބައްދައިލިއެވެ. ދެންވެސް ފަރުހާން އިނީއެވެ. އެހެންނަމަވެސް އެ ހިތަށް މާބޮޑަށް އުނދަގޫވެ ހިތްދަތިކަން ތަޙައްމަލުކުރަން ނުކުޅެދުނީކަންނޭނގެއެވެ. ކުއްލިއަކަށް ވަރަށް ބާރަށް ލަމްޔާ ގައިގާ ބައްދާގަތެވެ.\nފަރުހާންއަށް ހަމަހޭވެރިކަންވީ ފޯނުގެ ރިންގުގެ އަޑުންނެވެ. މަޑުމަޑުން ލަމްޔާ ދުރުކޮށްލާ ފޯނަށް ނަޒަރު ހުއްޓައިލިއިރު ގުޅަނީ ޒައިނާއެވެ. އެ ފޯނަށް މިވަގުތު ޖަވާބުދޭހާ ހިތްވަރެއް ފަރުހާންގެ ނެތެވެ. ލައިލާ ކޮންމެ ގޮތަކަށް ފަރުހާންއާ ދޭތެރޭ ކަންތައް ކުރިއަސް ސާރާގެ މަންމަ، ސާރާ އެހާ ކުޑައިރު، ސާރާއާ ވަކިވެގެން ދާކަށް ފަރުހާން ނޭނދެއެވެ. އެހެންނޫނަސް ކޮންމެ ގޮތެއްވިޔަސް ފަރުހާންގެ ޙަޔާތަށް އައި ފުރަތަމަ އަންހެނަކީ ލައިލާއެވެ. އަދި އެއީ ފަރުހާންގެ އަލަތު އަނބިމީހާއެވެ. މި ހުރިހާ ސަބަބަކަށްޓަކައި މިވަގުތު ފަރުހާންގެ ހިތުގައި ލައިލާއަށްޓަކައި ވަނީ ޙަމްދަރުދީއެވެ. ކުލުނެވެ. ދުލުގައި ވަނީ ހެޔޮ ދުޢާއެވެ.\n“ދެން ކިހިނެތް ހަދާނީ!….. ފަރުހާންގެ ފަރާތުން އަހަރެންވެސް އެދޭ ވަރަށްބޮޑު އެދުމެއް އެބައޮތް!“ ލަމްޔާގެ މަޑުމައިތިރި އޯގާތެރި އަޑު އިވުމުން ފަރުހާން ބަލައިލީ ލަމްޔާއަށެވެ! ކޮންކަމެއްހޭ އަހާފަދަ ގޮތަކަށެވެ!\n“ކޮށްދޭނަންތަ!“ ފަރުހާން ބަލައިލުމުން އަނެއްކާވެސް ލަމްޔާ ސުވާލުކުރީ ފަރުހާންގެ ޖަވާބަކަށެވެ! ލަމްޔާގެ އަޑުގައި މި ފަހަރުވަނީ އާދޭހެވެ!\n“ބުނޭ! ލަމް އެދޭ ކޮންމެ ކަމެއްވެސް ކޮށްދޭނަން!“ ފަރުހާން ޔަގީންކަން ދިނެވެ.\n“ލައިލާ އެ އެދޭ ކަންތައް ލައިލާއަށް ކޮށްދީ! ޕްލީޒް ….“\n“ލަމްމްމްމް………. “ ފަރުހާން އުޅުނީ އެކަމާ އިންކާރު ކުރަން ކަމެއް ނުވަތަ އެއްބަސްވާން ކަމެއް ވެސް ލަމްޔާއަކަށް ނޭނގެއެވެ.\n“ޕްލީޒް ފަރުހާން! އެހެންނޫނީ ފަހުން ފަރުހާން ރިގްރެޓް ކުރަން ޖެހިދާނެ! ވަގުތު ވަރަށް ކުޑަ! ޑޮކްޓަރގެ ރިޕޯޓުތަކުން ތިހިރީ ލައިލާގެ ޙާލަތު އެނގެން! … ވީއިރު ސާރާއަށްޓަކައި ނަމަވެސް …….“\nލަމްޔާގެ މޫނަށް ހިނިތުންވުން އައީ ފަރުހާން ބޯޖަހާލުމުންނެވެ.\n“އަދި މަންމަ ގާތު ނުވެސް ބުނެވޭ! ބުނަން ނުކެރިގެން! މަންމަ ވަރަށް ދެރަވާނެ! ….. ދޮންތަ ވެސް …….ހެނދުނު ސައި ވެސް ނުބޮއޭ! ……. މަންމަ އަހާ އަޑުއިވޭ ބަލީހެއްޔޭ ވެސް! ކޮންމެ ގޮތެއްވިޔަސް ލައިލާ ދެކެ އެމީހުން ވެސް ލޯބިވާނެތާ! “\nފަރުހާންގެ އަޑު ކުރެހިގެންއައެވެ.\n“ހިނގާ އަހަރެންވެސް ތިގެއަށް ދާނަން! ދޮންތަޔާ އެންމެން ތިބެގެން މަންމަގާތު ތި ވާހަކަ ދައްކާނީ!… އޭރުން ގޮތެއް ނިންމަންވެސް ފަސޭހަވާނެނު! …..“\nލަމްޔާ ދިން މަޝްވަރާ ފަރުހާނަށް ވެސް ކަމުދިޔައެވެ. އެހެންކަމުން ދެމީހުން އެކުގައި ނިކުމެގެން ގޮސްވަނީ ފަރުހާންމެންގެ ގެއަށެވެ!\nޒައިނާއަށް ގޮވައިގެން ބޭރަށް ނެރެ މަންމައާ މިވާހަކަ ޝެއަރކުރަން އުޅޭ ވާހަކަ ފަރުހާން ބުނުމުން ޒައިނާގެ މޫނުމަތިން ފެނުނީ ކަންބޮޑުވުމުގެ އަސަރެވެ.\nއެހެންނަމަވެސް ކަމަކީ ކުރިމަތިލާންޖެހިފައިވާ ކަމަކަށްވުމުން ޚަދީޖާއަށް ގޮވައި ގެނެސްގެން އެ ވާހަކަ ދެއްކީ ޒައިނާއެވެ. ޒައިނާގެ ވާހަކަ ނުނިމެނީސް އިވެންފެށީ ޚަދީޖާ ރޯންފެށިއަޑެވެ. ލަމްޔާ ކައިރިއަށް ޖެހިލާ ޚަދީޖާއަށް ހިތްވަރުދޭން ފެށިއެވެ.\nހަވީރު ވެސް އެރޭ ވެސް ފަރުހާންގެ ގިނަ ވަގުތު ހޭދަކުރީ ލަމްޔާ ގާތު އެގޭގައެވެ. ހިނދުކޮޅަކަށް ވެސް ލަމްޔާއާ ވަކިވާން ފަރުހާން ބޭނުން ނުވާކަހަލައެވެ. އެކުގައި ވަގުތު ހޭދަ ކުރިއަސް ފަރުހާން ފެންނަނީ ޚިޔާލަކަށް ގެއްލިފައި ހުންނަތަނެވެ. ބަސްމަދުވެ ނެގިމަޑުވެފައި ހުންނަ ތަނެވެ. ލަމްޔާގެ ހިތުގައި ވަނީ މިކަންތައްތަކުން ބިރުވެރިކަން އުފެދިފައެވެ. ކޮންމެވެސް ބިރުވެރިކަމެއްގެ އިންޒާރުދޭފަދަ އިޙުސާސެކެވެ. ބުނަން ނޭނގޭ ނުތަނަވަސްކަމެއް ހިތަށްވަނީ ވެރިވެފައެވެ.\nސާރާ އާއި މަންމަ ގޮވައިގެން ހެނދުނުގެ ފުލައިޓުން ފަރުހާން ފުރައިގެން މާލެ ދިޔައީ ލައިލާއާއެކު ރާއްޖެއިން ބޭރަށް ދާން ޖެހުނަސް ދެވޭ ގޮތަށެވެ. މި ދަތުރުގައި ލަމްޔާއާއި ދުރުގައި ހުންނަން ޖެހޭނީ ކިހާދުވަހަކުކަން ވެސް ނޭނގޭތީ ފަރުހާންގެ ކަންބޮޑުވުން ނުލާހިކު ބޮޑެވެ. ކިތަންމެ ދުވަހެއް ވިޔަސް މަންޒަރު ކޮންމެ ގޮތަކަށް ބަދަލުވިޔަސް ލަމްޔާއަށް ފަރުހާން ކުރާ އިތުބާރު ނުލާހިކު ބޮޑެވެ. މި ދަތުރު މި ގޮތަށް މި ކުރެވެނީ ވެސް ލަމްޔާ ދިން ހިތްވަރުންކަން އަބަދުވެސް ފަރުހާން ހަނދާނުގައި ބަހައްޓާނެއެވެ.\nކުއްލިއަކަށް މާގަދައަށް ހުން އަންނާތީ ލައިލާ ޑޮކުޓަރަށް ދެއްކީ ހުން ދިގުލާ ދާން ފެށުމުންނެވެ. ޑޮކުޓަރ ދިން އިރުޝާދުގެ ދަށުން ރާއްޖެއިން ބޭރަށް ލައިލާ ފުރައިގެން ދިޔައީ ރައްޓެއްސަކު ގޮވައިގެންނެވެ. ނަތީޖާ ލިބުނު ދުވަހު ލައިލާ އަނބުރާގަތެވެ. އޭރު ލައިލާގެ ބަނޑަށް ދެ މަހެވެ. ކެންސަރު ހުރީ އެންމެ ފަހު ސްޓޭޖުގައިކަމުން އިތުރު އެއްވެސް ފަރުވާއެއް ކުރާކަށް ލައިލާ ބޭނުމެއްނުވިއެވެ. އެހެންކަމުން ހިތްވަރުކޮށްފައި ފުރައިގެން އައީ ރާއްޖެއެވެ. ލައިލާގެ ޙާލަތު ކިޔައިދޭން އެންމެ ބޭނުންވި ފަރާތަކީ ފަރުހާންއެވެ. ފަރުހާން ވަނީ ލައިލާ ބޭނުން ކުރާ ހުރިހާ ނަމްބަރު ތަކެއް ބުލޮކް ކޮށްފައެވެ. އެހެންކަމުން ދެން ލައިލާގެ ހާލަތު ބަޔާންކޮށް ދިނީ ފަރުހާންގެ ދޮންތަ ގާތުގައެވެ.\nލައިލާ މާލެ އައިތާ ފަސްވަނައަށް ވީދުވަހު ވަރަށް ގަދައަށް ލޭ ފޭބުމަށްފަހު ދަރިފުޅު ބައިގެން ދިޔައީއެވެ. އެކަމާ ލައިލާ ވީ ދެރަ ބަލިވުމުން ވީދެރައަށްވުރެ ބޮޑެވެ. އެދުވަހު ލައިލާ ވަރަށް ރުޔެވެ. މައިންބަފައިންގެ ލޯބި ނުލިބި ޢާއިލީ ބައެއްގެ ތެރޭ ހުރެ ބޮޑުވިޔަސް ލިބެންޖެހޭ އަޅާލުމާ އޯގާތެރިކަމުން ގިނަފަހަރު ލައިލާވީ މަހުރޫމެވެ. ނަތީޖާއަކަށްވީ ރައްޓެހިންގެ ބަހަށް ހެއްލެވި ޒުވާންކަމުގެ ފައިދާ އޭގެ ނަހަމަ ގޮތުގައި ހިފެވުމެވެ.\nލައިލާ ކިޔެވުން ހުއްޓާލީ މާސްޓަރސްގެ ފަހު ސެމެސްޓަރގައެވެ. ލައިލާގެ ބޮޑުބޭބެ މަޖުބޫރުކޮށްގެން ފަރުހާންއާ ލައިލާގެ ކައިވެނި ކުރުވީ ބޮޑުބޭބެގެ ބޮލުން ލައިލާގެ ޒިންމާ ދޫކޮށްލަން ބޭނުންވާތީއެވެ. އެކަމާ ލައިލާ ވަރަށް ރުޅިއައެވެ. އެ ރުޅި ފިލުވާލެވުނީ ކުށެއްނެތް ފިރިމީހާއަށެވެ.\nޒައިނާއަށް މެސެޖުކުރި ދުވަހުގެ ރޭ މާބޮޑަށް ލައިލާ ހުންގަދަވެ ހާލު ދެރަވުމުން ލައިލާގެ އެކުވެރި ޝަރުފާ އައިސް ލައިލާ ގޮވައިގެން ޑޮކުޓަރަށް ދިޔައެވެ. ޑޮކުޓަރ ބޭނުންވީ ލައިލާއަށް ދެވޭނެ މާބޮޑު ފަރުވާއެއް ނެތަސް އެޑްމިޓްކުރާށެވެ.\nމާލެ ފޭބުމަށްފަހު ފަރުހާން މަންމަ އާއި ސާރާ ގެންދިޔައީ ފަރުހާން އުޅޭ އެޕާޓްމެންޓަށެވެ. މަންމަގެ ފޯނުން ލައިލާގެ ނަމްބަރަށް ފަރުހާން ގުޅީވެސް އޭގެ ފަހުންނެވެ.\nލައިލާގެ ފޯން ރިންގުވުމުން ފޯނު ނެގީ ޝަރުފާއެވެ. އަދި ހަލޯއޭ ބުނުމަށްފަހު އެއީ ޝަރުފާ ކަމަށާ ލައިލާ އޮތީ ނިދިފައިކަމަށް ބުންޏެވެ. ފަރުހާންއަށް ލައިލާގެ ބަލީގެ އިތުރު ތަފުސީލް ކިޔައިދިނީ ޝަރުފާއެވެ.\nސާރާ އާއި މަންމަ ގޮވައިގެން ހޮސްޕިޓަލަށް ފަރުހާން ދިޔައީ ކޮންމެ ފަދަ ކަމަކާ ކުރިމަތިލާން ޖެހުނަސް އެކަމަކާ ކުރިމަތިލާން ތައްޔާރުވެގެންނެވެ.\nލައިލާ އޮތް ރޫމުގެ ދޮރު ހުޅުވައިލިއިރު ލައިލާ އިނީ ޖޫސްފޮދެއް ބޯން ތެދުވެއެވެ. އޭރުވެސް ޝަރުފާ ލައިލާ ގާތުގައި ހުއްޓެވެ. ހުޅުވުނު ދޮރާދިމާއަށް ބަލަހައްޓައިގެން އިން ލައިލާގެ ލޮލުން ހިފެހެއްޓުމެއްނެތި ކަރުނަ އޮހޮރެން ފެށި މަންޒަރުވީ އެތާ ތިބި އެންމެންގެ ހިތްވެސް ރޮއްވައިލި މަންޒަރަކަށެވެ. އެންމެ ފަހުން ކެނިއުލާ ގުޅާފައި ހުރިއަތާއެކު ދެއަތް ކުރިމައްޗަށް ދަމައިލީ ސާރާ ގާތު އަންނާށޭ ބުނެ ބޮލުން އިޝާރާތް ކުރަމުންނެވެ.\nމަންމަ އޮތް ހާލު ފެނުމުން ކުޑަކުޑަ ސާރާ ހުރީ ޙައިރާންވެފައެވެ. އެއީ ދުވަހަކުވެސް ސާރާ ދެކެން އުންމީދު ކުރިމަންޒަރެއް ނޫންކަން އެ ކަންބޮޑުވެފައިވާ މޫނުމަތިން އެނގެއެވެ. އެހެންކަމުން ސާރާ ހުރީ ހުއްޓުން އަރާފައެވެ.\nއެންމެފަހުން ފަރުހާން ސާރާ ގެންގޮސް ލައިލާ ގާތު އެނދުގައި ބައިންދައި ދިނެވެ. ލައިލާއަކަށް އޭނަގެ ޖަޒުބާތުތަކެއް ކޮންޓްރޯލެއް ނުކުރެވުނެވެ. ސާރާ ގައިގާ ބައްދައިގެން ރޯން ފެށުމުން އެތާ ނުހުރެވިގެން ފަރުހާން ނިކުތީ ބޭރަށެވެ. ސާރާގެ މަންމަ މިޙާލުގައި އިނދެ މި ގޮތަށް ރޯތަން ފެނުމުން އެ ތުއްތު ތުއްތު ސިކުނޑިއަށް މާބޮޑުއެއްޗެއް ނަގައި ނުގަނެވުނަސް ނަފުސާނީގޮތުން ސާރާއަށް އަސަރު ކުރުން ގާތެވެ. އެ މަންޒަރުން މިތިބަ ބޮޑެތި މީހުންނަށް ކުރާ އަސަރު މިހިރީވިއްޔާއެވެ.\nފަރުހާން އެނބުރި އެ ކޮޓަރިއަށްވަނީ ޝަރުފާ ނިކުމެ ޝަރުފާ ދަނީކަމަށާ އެއްވެސް ކަމެއް ބޭނުންވެއްޖިއްޔާ ގުޅުމަށް ބުނެފައި ދާން ހިނގައިގަތުމުންނެވެ.


އެޕަލްއިން ސެލްފްސާވިސް ރިޕެއަރ އިފްތިތާޙު ކުރަނީ - Tech News Maldives\nއެޕަލްއިން ސެލްފްސާވިސް ރިޕެއަރ އިފްތިތާޙު ކުރަނީ\nޙުސައިން ދީމް މުޙައްމަދު • 18 ނޮވެމްބަރު 2021\nއައިފޯނާއި މެކްފަދަ އެޕަލްގެ އުފެއްދުންތަކަކީ ދުނިޔޭގެ ހަތަރުބިތުގައިވެސް ވަރަށް މަޤްބޫލް ޕްރޮޑަކްޓްތަކެކެވެ. ދިވެހިރާއްޖޭގައިވެސް، އާ އައިފޯން ނެރޭއިރަށް އެގަންނަން ކިޔު ހަދައި މީހުން މަދެއްނޫނެވެ. އައިފޯނާއި މެކްފަދަ އެޕަލްގެ ޕްރޮޑަކްޓްތަކަކީ އާއްމުގޮތެއްގައި ދިގުމުއްދަތަަކަށް ބޭނުންކުރެވޭ ކޮލިޓީ ރަނގަޅު އުފެއްދުންތަކެއްކަމުގައި ވީނަމަވެސް، އެތަކެތި ހަލާކުވެގެން ނުވަތަ ކޮންމެވެސް ކަހަލަ ގެއްލުމެއްވެގެން މަރާމާތުކުރަންޖެހޭ ފަހަރުތައް އާދެއެވެ. މިމޭރުމުން އައިފޯން އަދި މެކްފަދަ ޕްރޮޑަކްޓްތައް މަރާމާތުކުރުމުގައި ދިމާވާ އެންމެ ބޮޑު އެއްދަތިކަމަކީ، ފުދޭވަރަކަށް ޚަރަދުބޮޑުކޮށް ގަނެވޭ މިޕްރޮޑަކްޓްތަކުގެ ކޮންޕޯނަންޓްތައް މަރާމާތުކުރުމުގެ ތެރޭ ދަށްފެންވަރުގެ ކޮންޕޯނަންޓުތަކަށް ބަދަލުކުރަންޖެހުމެވެ. ބައެއްފަހަރު ފޯން މަރާމާތުކޮށް ނިމޭއިރު ކުރިއަށްވުރެ ސަކަރާތްވާ ފަހަރުވެސް އާދެއެވެ. އެހެންކަމުން މިފެށޭ 2022ވަނަ އަހަރުން ފެށިގެން ކުދިކުދި މަރާމާތުތަކަށް ބޭނުންވާނެ ޓޫލްތަކާއި ކޮންޕޯނަންޓްތައް ސީދާ އެޕަލް ކުންފުނިން ފޯރުކޮށްދޭނެކަމުގެ ޚަބަރަކީ ގިނަބަޔަކަށް އުފާކޮށްދޭނެ ޚަބަރެކެވެ.\n"ސެލްފްސާރވިސް ރިޕެއަރ" ގެ ނަމުގައި އެޕަލްއިން ތަޢާރަފުކުރާ މި ޕްރޮގްރާމަކީ، ގޭގައި ތިބެގެން އައިފޯނާއި މެކުފަދަ ޑިވައިސްތައް ފަސޭހަކަމާއެކު، އެޕަލްގެ އަސްލީ ޓޫލްސް އަދި ކޮންޕޯނަންޓުތައް ބޭނުންކޮށްގެން މަރާމާތުކުރެވޭގޮތަށް އިންތިޒާމްކުރެވިގެންދާނެ ޕްރޮގްރާމްއެކެވެ.\nމިޕްރޮގްރާމްގެ ދަށުން، އެމަރާމާތުތައް ކުރިއަށް ގެންދާނޭ ގޮތް ކިޔައިދިނުމަށް ޓެކްސްޓް-ބޭސްޑް ޓިއުޓޯރިއަލްތަކެއް "އެޕަލް ސެލްފްސާރވިސް ރިޕެއަރ އޮންލައިން ސްޓޯރ" ކިޔާ އާއެޕެއްގައި ހިއްސާކުރެވިގެންދާނެއެވެ. މީގެ ކުރިންވެސް ބެޓަރީ، ޑިސްޕްލޭ އަދި ކެމެރާ މަރާމާތުކުރަން ކިޔައިދޭ މިފަަދަ ޓިއުޓޯރިއަލްތައް އެޕަލްގެ އޮތޮރައިޒްޑް ސާވިސް ޕްރޮވައިޑާތަކަށްވަނީ ފޯރުކޮށްދީފައެވެ.\nއެހެންނަމަވެސް މިއީކީ ހިލޭސާބަހަށް އެޕަލްއިން ކުރިއަށް ގެންދާ ޚިދުމަތެއްނޫނެވެ. އަދި މިސާވިސްގެ އަގު ހާމަކޮށްފައި ނުވިނަމަވެސް، ހަލާކުވި ކޮމްޕޯނަންޓުތައް ރީސައިކަލްކުރަން އެޕަލްއަށް ޕޯސްޓްކޮށްދޭ ފަރާތްތަކަށް ޑިސްކައުންޓެއް ލިބޭނެކަމުގައި އެކުންފުނިން ހާމަކޮށްފައިވެއެވެ. 2022ވަނަ އަހަރުގެ ކުރީކޮޅު މިޕްރޮގްރާމް އިފްތިތާޙުކުރެވޭއިރު 200 ތަފާތު ކޮންޕޯނަންޓް އަދި ޓޫލްސް މިޕްރޮގްރާމްގެ ދަށުން ލިބެމުންދާނެއެވެ. އަދި އެޕަލްއިން ގަނެގެން މަރާމާތުކުރާ ޑިވައިސްތަކުގެ ވޮރަންޓީއަށްވެސް އެއްވެސް ބަދަލެއްނާންނާނެއެވެ. އެހެންނަމަވެސް، އަމިއްލައަށް މަރާމާތްކުރަން އުޅުމުގެތެރޭ ގޯހެއްހެދިގެން އިތުރަށް އެހަލާކުވުމަކީ އެކަށީގެންވާކަމެއްކަމަށްވާތީ، ރަނގަޅަށް މެނުއަލްތައް ބަލައިފައިނޫނީ އެކޮމްޕޯނަންޓުތައް ނުގަތުމަށް އެޕަލްއިން އިލްތިމާޒްކުރެއެވެ.\nއެޕަލްއިން މިނިންމުން ނިންމީ، އެމެރިކާގެ ބަރުލަމާނުގެ ތެރޭގައިި ސެލްފްރިޕެއަރ މަނާކުރާ ކުންފުނިތަކާއި މެދު ފިޔަވަޅުއަޅަން މަޝްވަރާކުރަން ފައްޓާފައި ވަނިކޮށެވެ. އެހެންނަމަވެސް މިއަށްވުރެ ބޮޑަށް މިނިންމުން ގުޅިފައިވަނީ، އެޕަލް ކުންފުނިން، އީވޭސްޓް: ނުވަތަ ފޯނާއި ލެޕްޓޮޕްފަދަ މުވާސަލާތީ އާލާތްތަކުގެތެރެއިން އުކާލެވޭ ބައިތަކުން އުފެދޭ ކުނި މަދުކޮށް ތިމާވެއްޓައް އެއިގެންލިބޭ ގެއްލުން ކުޑަކުރުމަށް ދޭ އަހައްމިއްޔަތަށެވެ.\nމިޚިދުމަތް އެންމެ ފުރަތަމަ ފޯރުކޮށްދޭނީ އެމެރިކާއަށް އެކަނި ކަމުގައި ވީނަމަވެސް، ކުރިއަށް އޮތްތާ މުޅިދުނިޔެއަށް ފުޅާކުރެވިގެންދާނެއެވެ.


ކޮމޮރޯސް އަތުންވެސް ދިވެހި ފުޓްބޯޅަ ޓީމް ބަލިވެއްޖެ – Haftha\nކޮމޮރޯސް އަތުންވެސް ދިވެހި ފުޓްބޯޅަ ޓީމް ބަލިވެއްޖެ\nރީޔޫނިއަން އަތުން ބަލިވި ޓީމްގެ ފުރަތަމަ އެގާރައަށް ގިނަ ބަދަލުތަކެއް ގެނެސްގެން ނިކުމެ، ކޮމޮރޯސް އަތުންވެސް ސީނިއަރ ޤައުމީ ފުޓްބޯޅަ ޓީމް މިއަދު ބަލިވެއްޖެއެވެ.\nއިންޑިޔަން އޯޝަން އައިލެންޑް ގޭމްސްގައި ކޮމޮރޯސް އަތުން ރާއްޖެ ބަލިވީ 3-0 ނެވެ. މިނަތީޖާއާއެކު ސެމީގެ ފުރުޞަތު ރާއްޖެއަށް ވަނީ ބަންދުވެފައެވެ. މެޗުގައި ކޮމޮރޯސްއިން ފުރަތަމަ ލަނޑުޖަހާ ލީޑް ހޯދީ 29 ވަނަ މިނިޓްގައެވެ. މި ލަނޑުޖެހީ އިބްރަހިމް ޔޫސުފްއެވެ. 37 ވަނަ މިނިޓްގައި އިތުރު ލަނޑެއް ކާމިޔާބުކޮށް ލީޑް ފުޅާކުރުމަށްފަހު، ފުރަތަމަ ހާފް ނިމުމުގެ ކުރިން ކޮމޮރޯސްއިން ތިންވަނަ ލަނޑެއްވެސް ޖެހިއެވެ. މި ދެލަނޑުވެސް ޖެހީ ނަޒަރަލީ އިއްސައެވެ.\nކޯޗު ޕީޓަރ ސެގަޓް ކޮމޮރޯސްއާ ދެކޮޅަށް ނިކުތީ ސަމްދޫހު މުޙައްމަދު އަތުގައި ކެޕްޓަން ބޭންޑް އަޅުވައިގެން، އަލީ ފާސިރާއި، އިބްރާހީމް މަހުދީއާއި، ކީޕަރު ފައިސަލްވެސް ބެންޗްގައި ބައިންދާފައެވެ. ގޯލް ހަވާލުކުރީ ޒުވާން ކީޕަރ ލަބާންއާއެވެ. ނަމަވެސް ދެވަނަ ހާފް ފެށީ ސެންޓޭއާއި، އިބްރާހީމް މަހުދީ ހިމަނައިގެންނެވެ. ކޯޗުގެ ފުރަތަމަ އެގާރައިން މިއަދު އަހުމަދު ރިޒްވީންއާއި، މިޑްފީލްޑަރ އިބްރާހީމް ވަހީދު ހަސަންއަށްވެސް ފުރުޞަތެއް ނުދެއެވެ. އޭގެ ބަދަލުގައި ކޯޗު ވަނީ އަލަށް ޓީމުން ޖާގަ ހޯދި އިބްރާހީމް އައިސަމްއާއި، މުޙައްމަދު ނާއިމްއާއި، މުޙައްމަދު ޖައިލަމްއަށް ފުރަތަމަ އެގާރައިން ފުރުޞަތުދީފައެވެ.\nގްރޫޕް ސްޓޭޖްގައި ރާއްޖެއަށް ދެން އޮންނާނީ މެޔޯޓްއާ ވާދަކުރަންޖެހޭ މެޗެވެ. އެމެޗު ކުޅޭނީ އަންނަ ހޯމަ ދުވަހުއެވެ. އެޓީމް ވަނީ ކޮމޮރޯސް އަތުން މޮޅުވެފައެވެ. މިގްރޫޕްގައި ދެމެޗުންވެސް މޮޅުވެ6ޕޮއިންޓާއެކު އެއްވަނާގައި އޮތީ ރީޔޫނިއަންއެވެ. ޕޮއިންޓެއް ނުލިބި އޮތީ ރާއްޖެއެވެ. އެއީ ފުރަތަމަ މެޗުގައި ރީޔޫނިއަން އަތުން 4-0 ން ވީ ބައްޔާއެކުއެވެ.


ސަން އޮންލައިން އަދި ވަގުތު ނޫހުގައި ހަގީގަތާ ޚިލާފު މައުލޫމާތު ޝާއިއުކުރުން ކުށްވެރިކުރަން – Maldivian Democratic Party\n19 އޮގަސްޓް 2014\nސަން އޮންލައިން އަދި ވަގުތު ނޫހުގައި ހަގީގަތާ ޚިލާފު މައުލޫމާތު ޝާއިއުކުރުން ކުށްވެރިކުރަން\nދިވެހިރާއްޖޭގައި ހިންގަމުން އަންނަ2ނޫހެއްގައި ރައީސް މުޙައްމަދު ނަޝީދު ވިދާޅުވިކަމަށް ބުނެ 18 އޯގަސްޓު 2014 ވަނަ ދުވަހު ހަގީގަތާ ޚިލާފު ދޮގު މައުލޫމާތު ޝާޢިއުކޮށްފައިވުމުން އެކަން އެންމެ ހަރު އަޑުން ކުށްވެރިކުރަމެވެ.\nސަން އޮންލައިން ނޫހުގައި ހޯމަ ދުވަހު ރައީސް ނަޝީދު ވިދާޅުވިކަމަށް ބުނެ ޝާއިއުކޮށްފައިވާ ޚަބަރުގައި ވަނީ”… ގައުމެއް ނެތިއްޔާ ޑިމޮކްރަސީއެއް ނުހޯދޭނެ”. އިންތިހާބަށް ފަހު، ބައިނަލްއަގުވާމީ ގޮތުން ސަރުކާރުގެ ތަސައްވަރު ވަނީ ހުތުރުވެފައި، މަރުގެ ހުކުމް އަލުން ތައާރަފް ކުރުމުން. އެ ގާނޫނުގެ ދަށުން އުމުރުން ހަތް އަހަރުގެ ކުދިންނަށް ވެސް ހުކުމް އައިސްދާނެ. ޕީޕީއެމް އިން ދަތުރުކުރަމުން ދަނީ ޝަރީއާ ގާނޫނާ ދިމާލަށް،” ނަޝީދު ވިދާޅުވި ކަމަށް ނޫހުގައި ވެއެވެ. އަދި ވަގުތު އެމް ވީ ގެ ޚަބަރުގައި ރައީސް ނަޝީދު ވިދާޅުވިކަމަށް ބުނެ ވަނީ “އިންތިހާބުގެ ފަހުން ބޭރު ދުނިޔޭގައި ސަރުކާރުގެ ތަސައްވަރު ވަނީ ހުތުރުވެފައި މަރުގެ ހުކުމް ތަންފީޒުކުރަން ނިންމުމުން. ގާނޫނުގެ ދަށުން އުމުރުން ހަތް އަހަރުގެ ކުދިންނަށް ވެސް ހުކުމް އައިސްދާނެ. ޕީޕީއެމް އިން ދަތުރުކުރަމުން ދަނީ ޝަރީއާ ގާނޫނާ ދިމާލަށް،” ނަޝީދު އާއި ހަވާލާދީ އެ ނޫހުގައި ވެއެވެ.\nއެހެންނަމަވެސް ރައީސް ނަޝީދު އައިރިޝް ޓައިމްސްއަށް ދެއްވި އިންޓަރވިއުގައި މިފަދަ އެއްވެސް ވާހަކައެއް އެމަނިކުފާނު ވިދާޅުވެފައެެއް ނުވެއެވެ. އައިރިޝް ޓައިމްސްގެ އިންޓަވިއުގައި ރައީސް ނަޝީދުގެ ވިދާޅުވީ “… ގައުމެއް ނެތިއްޔާ ޑިމޮކްރަސީއެއް ނުހޯދޭނެ.” މިޖުމްލައާއި ވިދިގެން ލިޔުމުގައި ދެން ޝާއިއުކޮށްފައިވާ މައުލޫމާތުތަކަކީ ލިޔުންތެރިޔާގެ ބަސްތަކެވެ. އެއީ ރައީސް ނަޝީދު ވިދާޅުވި ބަސްފުޅުތަކެއް ނޫނެވެ. ރައީސް ނަޝީދުގެ ބަސްފުޅު އެވަނީ ކޮމާކޯޅިއެއްގައެވެ. ރައީސް ނަޝީދު އައިރިޝް ޓައިމްސަށް ދެއްވި އިންޓަވިއު.\nނޫސްވެރިންނާއި ނޫސްތަކުގެ އެޑިޓަރުން ޚަބަރުތައް ލިޔުއްވުމުގައި މިހާރަށްވުރެ ބޮޑަށް މިފަދަ ކަމުގެ ހަގީގަތް އޮޅޭފަދަ މައުލޫމާތު ފޯރުކޮށްދިނުމުން ދުރުވުމަށް ގޮވާލަމެވެ. އަދި ނޫސްތައް ހިންގުމުގައި ވަކިފަރާތަކަށް ނުޖެހި ތެދު މައުލޫމާތު ފޯރުކޮށްދިނުމަށްވެސް އެދެމެވެ. ތަރުޖަމާ ކުރުމުގައާއި އެހެން ބަސްބަހުން ލިޔެފައިވާ ލިޔުންތަކުގެ ޚަބަރުތައް ދިވެހިބަހުން ގެނެސްދިނުމުގައި މިހާރަށްވުރެ ބޮޑަށް ނޫސްވެރިކަމުގައި މަސައްކަތްކުރައްވާ ހުރިހާ ފަރާތްތަކުންވެސް ސަމާލުވުމަށް އެދެމެވެ. އަދި ނޫސްވެރިކަމަށް ފާރަވެރިވުމަށް ދައުލަތުން އުފައްދަވާފައިވާ ފަރާތްތަކުން މިފަދަ ކަންކަން ބައްލަވައި އިންސާފުވެރިކަމާ ހަމަހަމަ ކަމާއެކު ފިޔަވަޅު އަޅުއްވައި މިނިވަން ނޫސްވެރިކަމަށް ހުރަސްއެޅޭ މިފަދަ ކަންކަން ތަކުރާރުވިޔަ ނުދިނުމަށް ނޫސްވެރިކަމުގެ ދާއިރާ އިތުރަށް ހަރުދަނާ ކުރުމަށް ހުރިހާ ފަރާތްތަކުން މަސައްކަތްކުރެއްވުމަށް ގޮވާލަމެވެ.


Ihuge noos: Tourism tharahgeegai charter flight ge dhauru\nއިހުގެ ނޫސް: ޓޫރިޒަމް ތަރައްގީގައި ޗާޓާ ފްލައިޓްގެ ދައުރު\n1972 ވަނަ އަހަރުގެ ތެރޭގައި ރާއްޖެ އައި ޗާޓަރު ފްލައިޓެއްގެ މައުލޫމާތު އެއާޕޯޓް އޮފީހުން ވަނީ "މޫންލައިންޓް" ނޫސް މެދުވެރިކޮށް އިއުލާނުކޮށްފައި. --\nދުނިޔޭގެ ޓޫރިޒަމް ކުރިއަރައިގެން އައި ބާރު ދުވެލީގެ ބޮޑު ހިއްސާއެއް ކުރާ އެއް ދާއިރާއަކީ ދަތުރުފަތުރުގެ ނިޒާމެވެ. އެއް ގައުމުން އަނެއް ގައުމަށް ޗުއްޓީ ހޭދަކުރަންދާ ފަތުރުވެރިންގެ އަދަދު މިހާރު އަހަރަކު ބިލިއަނަކަށް އަރާފައިވާއިރު، އެކަމުގައި އެއާލައިން އިންޑަސްޓްރީގެ ދައުރު ވަނީ ގުޅި ލާމެހިފަ އެވެ.\nޓޫރިޒަމަށް ރާއްޖެ މީގެ ފަންސާސް އަހަރުކުރިން ތައާރަފުވެގެން ދިޔުމުގައި މައިގަނޑު ދައުރެއް އަދާކޮށްފައިވަނީ 1966 ވަނަ އަހަރު ހުޅުވިގެންދިއަ ހުޅުލެ އެއާޕޯޓެވެ. ރާއްޖޭގައި 1972 އެންމެ ފުރަތަމަ ރިސޯޓް ހުޅުވިގެން، ދިވެހިންގެ ދޮން ވެލިގަނޑުގައި ފައި ބީއްސާލި ފުރަތަމަ ބޭރުގެ ފަތުރުވެރިންނަކީ ގައުމުގެ ތާރީހުގައި އާ ބާބެއްގެ ފެށުމެވެ.\nއެ ޒަމާނުގައި ރާއްޖެފަދަ ކުޑަ ގައުމަކަށް ފަތުރުވެރިން އުފުލައިދިނީ ޗާޓަރު ފްލައިޓްތަކުގަ އެވެ. ހުޅުލެއަށް ޒަމާނީ ތަރައްގީ ގެނައުމުގެ ކުރިން، ޔޫރަޕުންނާއި އެއާ ސިލޯނުގެ ޗާޓަރު ފްލައިޓުތައް ވަނީ ރާއްޖޭގައި ޓޫރިޒަމް ތަރައްގީވެގެން އައުމުގައި ވަރަށް މުހިންމު ދައުރެއް އަދާކޮށްދީފަ އެވެ.\nއެ ޒަމާނުގައި ހަމަޖެހިފައި އޮންނަ ގަވައިދުގެ ތެރެއިން، 1972 ވަނަ އަހަރުގެ ތެރޭގައި ރާއްޖެ އައި ޗާޓަރު ފްލައިޓެއްގެ މައުލޫމާތު އެއާޕޯޓް އޮފީހުން ވަނީ "މޫންލައިންޓް" ނޫސް މެދުވެރިކޮށް އިއުލާނުކޮށްފަ އެވެ. އެގޮތަށް ރާއްޖެ އަންނަ ޗާޓަރު ފްލައިޓްތަކުގެ މައުލޫމާތު އާންމު އިއުލާނަކުން އެންގުމަކީ އެޒމާނުގައި އަމަލުކުރި އުސޫލެވެ.\nރާއްޖޭގެ ޓޫރިޒަމްގެ ކާމިޔާބީގެ ވާހަކަ ތަފާތު ގޮތް ގޮތަށް ދެކެވެ އެވެ. އެ ކާމިޔާބީގެ ސަބަބުތައް ވެސް ބައިވަރެވެ. ނަމަވެސް، ރާއްޖޭގެ ގުދުރަތީ ރީތީކަމުން މުޅި ދުނިޔެ އާޝޯހުކޮށްލިތާ ބައިގަރުނު ފަހުންވެސް، ދިވެހިން މިއަދު މިދެކޭ ޒަމާނީ ޓޫރިޒަމްއާއި، އެ ސިނާއަތުން އިގުތިސޯދަށް ކުރާ ހިއްސާގެ ޝުކުރު، ޗާޓަރު ފްލައިޓުތަކަށް ވަރަށް ބޮޑުތަނުން ހައްގުވާނެ އެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް ޓޫރިސްޓް އެރައިވަލް + ރޯދަ މަހާ ރޯއްޖާ އައިލެންޑް އޭވިއޭޝަން މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން


Ithuru siyaasee party eh ufedhumuge huhdhadheefi | Mihaaru\n'ގައުމީ ވިންދު' ޕާޓީ އުފެއްދުމުގެ ހުއްދައިގެ ލިޔުން އޮގަރު ރަމީޒާ، އީސީގެ ނައިބު ރައީސް އަމްޖަދު މިއަދު ހަވާލު ކުރައްވަނީ.---ފޮޓޯ: އީސީ\nއިތުރު ސިޔާސީ ޕާޓީއެއް އުފެއްދުމުގެ ހުއްދަ ދީފި\n06 ޑިސެމްބަރ 2018 - 13:26 19 comments\n'ގައުމީ ވިންދު' ގެ ނަމުގައި އާ ސިޔާސީ ޕާޓީއެއް އުފެއްދުމުގެ ހުއްދަ އިލެކްޝަންސް ކޮމިޝަން (އީސީ) އިން މިއަދު ދީފި އެވެ.\nއިތުރު ސިޔާސީ ޕާޓީއެއް އުފެއްދުމުގެ ހުއްދަ މި ފަހަރު ދިނީ ގ. ރާވެހި މުހައްމަދު ރަމީޒް (އޮގަރު ރަމީޒް) އަށެވެ.\nރަމީޒަކީ، ޕީޕީއެމްގައި ކުރިން މަސައްކަތް ކުރެއްވި އަދި އެ ޕާޓީގެ ރައީސް އަބްދުﷲ ޔާމީނާ ގާތް ބޭފުޅެކެވެ.\n'ގައުމީ ވިންދު' ޕާޓީ އުފެއްދުމުގެ މަސައްކަތަށް އީސީން ހުއްދަ ދިން އިރު މޯލްޑިވްސް ތާޑްވޭ ޑިމެކްރޭޓްސް ގެ ނަމުގައި އެހެން ޕާޓީއެއް އުފެއްދުމުގެ ހުއްދަ މިދިޔަ މަހުގެ 29 ގައި އެ ކޮމިޝަނުން ވަނީ ދީފަ އެވެ. އެ ހުއްދަ ދިނީ، ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއިލް އާސިފަށެވެ.\nSiyaasee party eh ufahdhan Asif ah huhdha dheefi\nސިޔާސީ ޕާޓީއެއް އުފެއްދުމުގެ ހުއްދަ އީސީން ދިނުމުން، ޕާޓީ ރަޖިސްޓަރީ ކޮށްދޭނީ މަދުވެގެން 3،000 މީހުންގެ ސޮޔާ އެކު ހުށަހެޅުމުންނެވެ. އަދި ދައުލަތުން ސިޔާސީ ޕާޓީތަކަށް ދޭ ފައިސާ ލިބޭނީ 10،000 މީހުން ހަމަވާ ޕާޓީތަކަށް އެކަންޏެވެ.\nއިލެކްޝަންސް ކޮމިޝަނުގެ ދަފްތަރުގައި ހަ ޕާޓީއެއް މިހާރު ވަނީ ރަޖިސްޓަރީ ކޮށްފަ އެވެ. އެއީ އެމްޑީޕީ އާއި ޕީޕީއެމާއި ޖުމްހޫރީ ޕާޓީ އާއި އަދާލަތު ޕާޓީ އާއި އެމްޑީއޭ އަދި ޑީއާރުޕީ އެވެ. މީގެ ތެރެއިން، އެމްޑީޕީ އާއި ޖުމްހޫރީ ޕާޓީ އަދި އަދާލަތު ޕާޓީ އަކީ މިހާރުގެ ރައީސް އިބްރާހިމް މުހައްމަދު ސޯލިހްގެ ވެރިކަން ހިންގާ އިއްތިހާދުގެ ބައިވެރިންނެވެ.\nއިތުރު ލިޔުންތައް ސިޔާސީ ޕާޓީ އިލެކްޝަންސް ކޮމިޝަން


ރާއްޖެއިސްލާމް | ދަރިން ތަރުބިއްޔަތު ކުރުން – 3\nދަރީންނަކީ އެންމެ ރަގަޅު މުސްލިމުންނަށް ހެދުމަށްޓަކައި ރިވެތި އަޚުލާޤެއްގެ ވެރިބަޔަކަށް އެކުދިން ހެދުމަކީ ކޮންމެހެންވެސް ކުރަންޖެހޭނެކަމެކެވެ. ޢާންމުގޮތެއްގައި މައިންބަފައިންނަށް ހީވަނީ ކުއްޖާއަށް ޝަހާދަތުގެ ދެކަލިމަ އާއި ކީރިތިޤުރުއާނުގެ ސޫރަތްކޮޅެއް ދަސްކޮށްދިނުމުން އެކުދިންނަށް ދޭންޖެހޭ އިސްލާމީ ތަރުބިއްޔަތުގެ ފަރުޟުއަދާކުރެވުނީކަމުގައެވެ. އެހެންނަމަވެސް ޙަޤީޤަތުގައި އެކުދިންގެ ވިސްނުމާއި ފިކުރު އުޅުމާއި އަޚުލާޤު ޤުރުއާނާއި ސުންނަތުގެ ތައްގަނޑަށް ނުފެތޭހާ ހިނދަކު އެއްވެސް ބެލެނިވެރިޔަކަށް އެކުދިންގެ ތަރުބިއްޔަތުން އަތްފޮޅާލެވޭކަށް ނޯންނާއެވެ.\nގޭތެރޭގެ މާޙައުލުގައި އެއްކުއްޖަކު އަނެއްކުއްޖަކަށް މަލާމަތްކުރުމާއި ތަފާތު ނަންނަމުން މުޚާޠަބުކުރުމާ މާބޮޑުކަމެކޭ ހީނުކޮށް ދޮގުހެދުންފަދަ ނުރަގަޅު ޢަމަލުތައް ދަރިންގެ ފަރާތުން ފެނުނަސް ޢާންމުގޮތެއްގައި މައިންބަފައިންނަށް އެކަމަކަށް މާބޮޑު ސަމާލުކަމެއްނުދެވެއެވެ. އެހެންނަމަވެސް ވިސްނާލަންޖެހޭ ނުކުތާއަކީ ޅަޢުމުރުގައި މިފަދަ ނުބައި އާދައެއް މުސްތަޤިއްލުގޮތެއްގައި ފެށިއްޖެނަމަ އެންމެފަހުން ދަަރިފުޅު ބޮޑުމީހަކަށްވާއިރު އޭނާގެ ކަށީގައި ހިފި އާދައަކަށް އެކަން ބަދަލުވެގެންދެއެވެ. އެހެންވެއްޖެނަމަ އެނުބައި އާދައިން ދުރުވެގަތުމަކީ ވަރަށް ދަތި އުނދަގޫކަމަކަށްވެއެވެ. އެހެންކަމުން ދަރިންގެ ކިބައިންފެންނަ މާބޮޑުކަމެކޭ ހީނުވާ މިފަދަ ގޯސްކަންތައްތައް ފަރުވާތެރިކަމާއެކު އިޞްލާޙުކުރަންޖެހެއެވެ. މާތްވެގެންވާ އިސްލާމްދީނުގައި އެފަދަ ޢަމަލުތަކަކީ ނަހީކުރައްވާފައިވާ ކަންތައްތަކެއްކަން ދަރީންނަށް ވިސްނައިދޭންޖެއެވެ. އަދި ކިއެއްތަ! ކޮންމެ ޙާލެއްގައިވެސް ތެދުބުނުމަށާއި ރިވެތިބަހުން ވާހަކަދެއްކުމަށާއި އެހެންމީހުނަށް އިސްކަންދިނުމަށާއި ކެތްތެރިވުމަށާއި ހިތްމަތާއެކު މަސައްކަތްކުރުމަށާއި ރުޅިމަތަކުރުމަށާއި އަމާނާތްތެރިވުމަށާއި ބޮޑެތިމީހުންނަށް އިޙްތިރާމްކުރުމަށާއި ކުޑަކުދިންނަށް އޯގާތެރިވުމަށާއި އަދި އެހެނިހެންވެސް އަޚްލާޤީ މަތިވެރި ސިފަތައް އެކުދިންގެ ކިބައިގައި އަށަގެންނެވުމަށް ގަދައަޅައި މަސައްކަތްކުރަންޖެހެއެވެ.\nއަޚްލާޤީ ތަރުބިއްޔަތުގައި ކުއްޖާއަށް އެންމެ މުހިއްމު އެންމެ ބޮޑުއަސަރެއްކުރަނީ މައިންބަފައިންގެ ވަކިން ޚާއްޞަކޮށް މަންމަގެ އުޅުމާ އަޚްލާޤުންނެވެ. ވަރަށްގިނަ ފަހަރު އަޅުގަނޑުމެންނަށް ފެންނަނީ ދަރިން މަންމަގެ ވާހަކަދެއްކުމުގެ ވައްޓަފާޅިއަށްދާންދެން ކޮޕީކުރާތީއެވެ. މަންމަ، އެހެން މީހުންނަށް މަލާމަތްކުރާނަމަ، ދޮގުހަދާނަމަ، ޣީބަބުނާނަމަ ދެބައޮޑުވާނަމަ، ހުތުރު ބަސްތައް ބޭނުންކުރާނަމަ، ދަރިފުޅުގެ ގައިގައިވެސް މިކަންތައްތައް ވަރަށް ފަސޭހައިން އަށަގަންނާނެއެވެ. އެއާ ޚިލާފަށް މަންމައަކީ ޞާލިޙު ތަޤުވާވެރިއެއްނަމަ ކީރިތިޤުރުއާންކިޔަވައި ފަރްޟު ފަސްނަމާދަށް ބަރާބަރަށް އަދާކުރާ މަންމައެއްނަމަ އެއްއަހަރުގެ ތުއްތު، މަޢުޞޫމު ދަރިފުޅުވެސް އެމަންމައަށް ތަބާވެ ސަޖިދައަށް ތިރިވާތަން ފެންނާނެއެވެ.\nވަރަށް ގިނަ ފަހަރު މައިންބަފައިން އެމީހުންގެ ދަރީންނަށް ވިސްނައިދީ ބާރުއަޅަނީ ކޮންމެވެސް މަޝްހޫރު ކުޅިވަރުކުޅުންތެރިއެއް ނުވަތަ ފިލްމުކުޅޭ މީހެއް ނުވަތަ ލަވަކިޔާމީހެއް ފަދަ ”މަޝްހޫރު“ މީހަކަށް ވުމަށް މަސައްކަތްކުރުމަށެވެ. އަދި މިކަމުން އަސަރުކޮށްގެން އެންމެފަހުން އެފަދަ މީސްމީހުންނަކީ ނަމޫނާއެއްގެ ގޮތުގައި އެކުދިން ބަލައިގަނެއެވެ. ނަމަވެސް މުސްލިމުންގެ ދަރިންނަށްޓަކައި އެފަދަ މިސާލެއްނުވާފަދަ މަތިވެރި ނަމޫނާއަކަށް ވާން ޖެހޭނީ މާތް ނަބިއްޔާ z ގެ ޝަޚްޞިއްޔަތެވެ. އެހެންކަމުން އެކަލޭގެފާނުގެ މޫރިތި ސުންނަތަކީ އިންސާނާގެ ޙަޔާތުގައި ދިމާވާ ކޮންމެ ކަމަކަށް އޮތް ޙަލެއްކަމުގައި އެކުދިންނަށް ވިސްނައިދޭންޖެހެވެ. އެކުދިންނަކީ އެލާމަސީލު ނަމޫނާ އާމެދު ޝައުޤުވެރިވާ ކުދިންތަކެއްކަމުގައި ހަދަންޖެހެއެވެ. ﷲ ތަޢަލާ، ވަޙީ ބަސްފުޅުގައިވެއެވެ. لَّقَدْ كَانَ لَكُمْ فِي رَسُولِ اللَّـهِ أُسْوَةٌ حَسَنَةٌ لِّمَن كَانَ يَرْجُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرًا y ﴿سورة الأحزاب: ٢١﴾ މާނައީ: ހަމަކަށަވަރުން، اللَّه ގެ رسول އާގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. (އެއީ) الله ގެ ދަރުމައާއި، آخرة ގެ ثواب އަށް އެދޭ، އަދި ގިނަގިނައިން اللَّه ހަނދުމަކުރާ ކަމުގައިވާ މީހަކަށެވެ.\nއިސްލާމީ އުންމަތަށް މިއަދު ބޭނުންވަނީ ކާފަރުންނާއި މުޝްރިކުންގެ ޞޫރައާއި އުޅުމާއި ގުޅުންތައް ކޮޕީކުރުމުގެ ބަދަލުގައި މާތްނަބިއްޔާ zގެ މަތިވެރި ގޮތްކޮޅު އެއީ އެކުދިންގެ ”ފެޝަނާއި“ ”ސްޓައިލް“ ކަމުގައި ހަދާނެ ކުދިބައެކެވެ. ލަދުވެތިކަމުގެ ގަހަނާއިން ޒީނަތްތެރިވެފައިވާ ކުދިބައެކެވެ. އުފަންދުވަހުގެ ޕާޓީން އުފާވެރިކަން ހޯދުމުގެ ބަދަލުގައި ޢީދުގެ މުނާސަބާއިން ހިތްހަމަޖެހުން ހޯދާނެ ކުދިބައެކެވެ.\nދަރިން ތަރުބިއްޔަތުކުރުމުގައި ދިމާވާ އަނެއް މައްސަލައަކީ މައިންބަަފައިން ގޭތެރޭގައި ކުއްޖާއަށް ސާފުތާހިރު އިސްލާމީ ވެއްޓެއް ހޯދައިދިނަސް ގެއިން ބޭރަށްނުކުމެ ސްކޫލަށް ނުވަތަ ކޮލެޖަށް ދާންފެށުމުން ކުއްޖާ ވެއްޓިގެންދަނީ ގެއިން ލިބުނު އިސްލާމީ ތަޢުލީމާއި ތަރުބިއްޔާތާ ދިމާ އިދިކޮޅު މަންޒަރުތަކެއް ފެންނަ މާޙައުލަކަށެވެ. އޭގެ ސަބަބުން ގިނަ ކުދިން ސިކުނޑީގެ އަރައިރުމުގެ ޝިކާރައަކަށްވެއެވެ. އަދި އެހެނިހެންވެސް އުނދަގުތަކާ ކުރިމަތިލާންޖެއެވެ. އެހެންކަމުން ނުހަނު ޙިކުމަތްތެރިކަމާއެކު އެކުދިންނަށް ހެޔޮކަންތަކަށް އަމުރުކޮށް ނުބައިކަންތައް ނަހީކުރަން ދަސްކޮށްދިނުމަކީ ކޮންމެހެންވެސް ކުރަންޖެހޭކަމެކެވެ. އެކަމަށް އެކުދިންނަށް ހިތްވަރުދޭންޖެހެއެވެ. އެކުދިންގެ ކިބައިގައި އަމިއްލަ ނަފްސުގެ އިތުބާރު އުފައްދަންޖެހެއެވެ. އަދި އެކަމުގައި ދިމާވާ އުނދަގޫތައް ޙައްލުކުރާނެ ގޮތްތައް ބުނެދޭންޖެހެއެވެ. އިސްލާމްދީނުގެ މައްޗަށްކުރެވޭ އިޢުތިރާޒުތަކުގެ އެންމެ ފުރިހަމަ ޖަވާބުން އެކުދިން އާރާސްކުރަންޖެހެއެވެ. އެއީ އިސްލާމް ދީނުގެ އެންގެވުންތަކާ އިދިކޮޅަށް މިޞްރާބުހިފައިފައިވާ މުޖުތަމަޢުގެ ތެރެއަށް ނުކުމެއުޅޭއިރުވެސް ނިކަމެތިކަމުގެ އިޙުސާސްގެ ޝިކާރައަކަށް އެކުދިން ވިޔަނުމަށްޓަކައެވެ.\nމިފަދައިން ދަރިން ތަރުބިއްޔަތުކޮށް ހަރުދަނާ ބަޔަކަށް ހެދުމުގެ މަސައްކަތުގައި މިފަދަ ޒަމާނެއްގައި ވަރަށް ގިނަ ދަތިތަކާއި އުނދަގޫތައްކުރިމަތިވާނެކަމީ ޝައްކެތްހުރިކަމެއްނޫނެވެ. އެކަމަށްޓަކައި ހިތްވަރާއި ހިންމަތްބޭނުންވެއެވެ. ވަގުތުބޭނުންވެއެވެ. އެހެންކަމުން ފަހަރުގައި ގޭތެރޭގެ މަސައްކަތާއި އެހެނިހެން މަސައްކަތް އެންމެ ފުރިހައަށް ނުކުރެވިދާނެއެވެ. ފަހަރުގައި އަޅުގަނޑުމެންގެ ބާރާއި ހިތްވަރާއި ޝައުޤުވެރިކަން ޖަވާބުދީފާނެއެވެ. ނަމަވެސް އަޅުގަނޑުމެން ހަނދާންކުރަންވީ ކަމަކީ މިމަގުގައި އަޅުގަނޑުމެން ކުރާ ކޮންމެ މަސައްކަތަކީވެސް އަޅުގަނޑުމެންނަށްޓަކައި ދެމިގެންވާ ޞަދަޤާތެއްކަމެވެ. އަދި ނިމުމެއްނުވާ އަޖުރެއްކަމެވެ.\nދަރިން ތަރުބިއްޔަތުކުރުމުގެ މައިދާނުގައި އަބަދުވެސް ދެކަމެއް ހަނދާންބެހެއްޓުން މުހިއްމެވެ! ފުރަތަމައީ ކެތްތެރިކަމެވެ. ފަހަރެއްގައިވެސް ނާއުންމީދުނުވާށެވެ. ފުރިހަމަ ހިތްވަރާއެކު ޘާބިތުވެ ހުރެ ހިތްމަތާއެކު މަސައްކަތްކުރާށެވެ. ދެވަނައީ ﷲ ގެ ނަޞްރާއި މަދަދަށް އެދި ދުޢާކުރުމެވެ. އެހެނީ އެކަމާނުލައި އެއްވެސްކަމެއް ކާމިޔާބުނުވާ ހުއްޓެވެ. ﷲ ތަޢާލާ ވަޙީކުރައްވާފައިވެއެވެ. وَالَّذِينَ جَاهَدُوا فِينَا لَنَهْدِيَنَّهُمْ سُبُلَنَا ۚ وَإِنَّ اللَّـهَ لَمَعَ الْمُحْسِنِينَ y ﴿سورة العنكبوت: 69﴾ މާނައީ: ތިމަންރަސްކަލާނގެ މަގުގައި جهاد ކުރި މީހުން (ދަންނާށެވެ!) ހަމަކަށަވަރުން، އެއުރެންނަށް ތިމަންރަސްކަލާނގެ މަގުތަކަށް މަގުދައްކަވާހުށީމެވެ. އަދި ހަމަކަށަވަރުން، ﷲ ވޮޑިގެންވަނީ، إحسان ތެރިންނާ އެކުގައިކަން ކަށަވަރެވެ. (ނިމުނީ)\nމިއީ ދިއިސްލާމް.ކޮމް އިން ނަކަލުކޮށްފައިވާ ލިއުމެކެވެ.


Clubhouse gai zamanee Holhuashithakeh!\nކްލަބްހައުސްގައި ޒަމާނީ ހޮޅުއަށިތަކެއް!\nއިރު އޮށްސޭމަންޒަރެއްގައި ދެ މީހަކު މަޑުކޮށްލައިގެން: ހިޔާލު ބަދަލުކޮށްލާ ހޮޅުއައްޓަކަށް މިހާރުވެފައި ވަނީ ކްލަބްހައުސް\nއިހުގެ އެ ޒަމާނަކީ ސައި ހޮޓާ ޒަމާނުގެވެސް ކުރި އެވެ؛ މާ ސިންގާ ކަނޑުން މަސްބާނައި ރަށަށް ލަފައިގެން ނަމާދުކޮށްލައި އަރާމު ކޮށްލައިގެން ދެން ދަނީ ހޮޅުއަށްޓަށެވެ. ހަވީރުގެ ފިނި ވަގުތުގައި ރަށުގެ ހަރު މީހުނާއި ކަމުވޮށިވެގެންވާ މީހުން ސައްލާ ކޮށްލާށެވެ. ރަށުގައި އަތޮޅުގައި މާލޭގައި އޭރަކު ހިނގައިގެން އުޅޭ ކޮންމެވެސް ކަމަކާމެދު އެވެ. އެހެން ނޫނީ ހަމަ އެކަކު އަނެކަކުގެ ހާލު ބަލައިލާށެވެ. ހަޔާތާ ބެހޭ ގޮތުން ރަށުގެ ފިރިހެނުންނެކޭ އެއްގޮތަށް އަންހެނުން ވެސް ހޮޅުއަށީގެ ބޭނުން ހިފަ އެވެ. ޒަމާނުއްސުރެ އެއީ އިޖްތިމާއީ ގުޅުމުގެ ބޮޑު ރޯލެއް އަދާ ކުރާ އައްޓެވެ. ދިވެހިންގެ "ކްލަބްހައުސް" އެވެ.\nރާއްޖެއަށް އައި ބަދަލުގެ އޮއިވަރާއި ތަފާތު ތަރައްގީއާ އާއެކު ހޮޅުއަށީގެ ފާޑާއި ގޮތް ވެސް ފުށުން ޖެހިގެން ދިޔައީ އެވެ. އެކަން ކޮންމެވެސް ފާޑަކަށް ހިނގި ނަމަވެސް އެ ގޮތް، ނެތިގެން ދިޔައީ އެވެ. މުޖުތަމައުގައި އެކަކު އަނެކަކާއި އޮތް ގުޅުން ކުޑަވަމުން ފަނޑުވެ ދެރަވަމުން ދިޔައިރު މިހާރު މިޒަމާނަކީ ޖެހިގެން ހުންނަ ގޭގައި އުޅޭ އަވަށްޓެރިންނާ ވެސް މާ ބޮޑު ގުޅުމެއް އޮންނަ ދުވަސްވަރަކަށް ނުވެ އެވެ.\nއާ ޓެކްނޮލޮޖީގެ ދަތުރުގައި ދިވެހިންގެ ޒަމާންވީ ބައެއް އާދާކާދާތައް އަލުން މާ މޮޅަށް ގެނެސްދެމުން ވެސް ދެއެވެ. މިޒަމާނުގައި މިހާރު ހޮޅުއަށި ބަދަލުކޮށްލައި ދީފައި ވަނީ ސްމާޓް ފޯނުގައި ބޭނުން ކުރާ އެޕަކަށެވެ. މިހާރު "ކްލަބްހައުސް" އެއީ އެންމެ ޒަމާނީ އެންމެ ހިނގާ ހޮޅުއައްޓެވެ. އެއީ އެއްފަހަރާ އެތައް ބަޔަކަށް އޯޑިއޯ އިން ޗެޓް ކުރެވޭ ގޮތަށް އުފައްދާފައިވާ ހޮޅިއަށި ޕްލެޓްފޯމެކެވެ.\nރާއްޖޭގައި ކްލަބްހައުސް މި ދުވަސްވަރު ވަރަށް ބޮޑަށް ވައިގައި ހިފައިގެން އެބައުޅެ އެވެ. އެއްބަޔަކަށް އެ ޕްލެޓްފޯމަކީ ކޮމިއުނިޓީ އެމްޕަވާ ކުރަން އޮތް ރަނުގެ ފުރުސަތެކެވެ. އަނެއް ބަޔަކަށް އެއީ ތަޖުރިބާ ތަކުގައި އަލީގައި ކަންކަން ދަސް ކުރަން އޮތް ޗާންސެކެވެ. އެހެން ބަޔަކަށް އެއީ ނިދި ނައިސްގެން ވަގުތު ދުއްވާލައި ހުސްތަން ފުރާލަން ރަނގަޅު އެއްޗެކެވެ. އެންމެނަށް ވެސް ހޮޅުއައްޓެކެވެ.\nކޮވިޑް-19 ގެ ތެރެއަށް ރާއްޖެ ވެއްޓިފައި އޮތް މި ހާލާތުގައި މި ތިބެނީ ގޭތެރޭގައި ހައްޔަރެއް ވެފަ އެވެ. މިކަހަލަ ބަންދެއްގައި ތިބޭއިރު ކްލަބްހައުސްގައި އެކި ކޮޓަރިތައް ހަދައި މީހުން ވައްދައިގެން ވަރަށް މުހިއްމު ބަހުސްތައް އެބަހިނގަ އެވެ.\nކްލަބްހައުސް އެޕް: މިވަގުތު ރާއްޖޭގައި ވަރަށް ހިނގާ\nއިގްތިސޯދީ، އިޖްތިމާއީ ބޮޑެތި އެކި މައްސަލަތަކާއި ތިމާވެށީގެ ވާހަކަތަކާއެކު ސީދާ ރައްޔިތުން ޝޫއުރު ކަންކަމާމެދު ފާޅު ކުރަމުން އެއޮއް ދަނީ އެވެ. ވަރަށް ޒަމާނީ ހޮޅުއަށްޓަކަށެވެ. އެންމެ ހަނދާނަށް އަންނަނީ ކުރިން އެންމެ ކައިރީގައި ގެންގުޅުނު ރޭޑިއޯގެ ހަނދާންތަކެވެ. ރޭޑިއޯ އާއިވެސް ތަފާތެވެ. ރޭޑިއޯގައި ވާހަކަ އޮންނާނީ އެއްކޮޅުންނެވެ. މީގައި އެހުންތެރިންއަށް ބަސް ބުނުމުގެ ފުރުސަތު އެބައޮތެވެ. ސުވާލު ކުރުމުގެ ފުރުސަތާއި ކަންތައް ރައްޔިތުންގެ ޝުއޫރާއި އެއްްގޮތް ޑައިލޮގަކަށް ބަދަލު ކޮށްލެވެ އެވެ. ދެބަސްވާ ކަންކަމާއެކު ބަހުސް ކުރާއިރު ރާއްޖެއާއި ރައްޔިތުންގެ މަސްލަހަތު ހިމެނޭ މުހިއްމު ބަހުސްތައް ކުރެވެ އެވެ.\nފާއިތުވީ ދެ ހަފުތާއެއް ތެރޭގައި ރާއްޖޭގެ އެންމެ ދެކުނުން އައްޑޫސިޓީގެ ވަރަށް ގިނަ ގުރޫޕްތައް ކްލަބްހައުސްގައި ފޯރިއާއެކު ކުރިއަށްދެއެވެ. "ވޮއިސް އޮފް އައްޑޫ ސިޓީ" އަދި "އަފިރިންގެ ވާހަކަ" އައްޑޫސިޓީގެ ރައްޔިތުންނަށް ގުޅޭ ސީރިއަސް ވާހަކަ އާއި ބައެއް ފަހަރު ސަމާސާ ވާހަކަ ގެނެސްދޭއިރު މެެދުކެނޑުމެއްނެތި ގިނަބަޔަކު އަޑުއަހަ އެވެ. އައްޑޫގެ ތާރީހާއި، ހެރިޓޭޖް ސައިޓް ތަަކަކީ ކޮބައިތޯ އާއި އެތަންތަނުގެ ހާލަތްތަކާއި، އައްޑޫގެ ތަރައްގީއަށް ކުރަން ހުރި ކަންކަމުގެ ވާހަކަތަކުގެ މަޝްވަރާތަކެވެ.\nކްލަބްހައުސް އެންމެ ފާހަގަ ކޮށްލެވޭ އެއް ކަމަކީ ކޮންމެ މީހެއްގެ ވާހަކަ އާއި އެމީހެއްގެ ރިއަލިޓީ އެވެ. އެމީހެއްގެ އެކްސްޕީރިއަންސް އެ ކިޔައި ދެނީ އެވެ.\nއިހަވަންދޫގެ ހޮޅުއަަށްޓެއް: ދިވެހިންގެ ހޮޅުއައްޓަކީ ހިޔާލުފާލު ކުރުމުގެ ޕްލެޓްފޯމެއް\nކްލަބްހައުސްގައިވާ އައްޑޫސިޓީގެ އެއް ގުރޫޕް "އަފިރިންގެވާހަކަ" މޮޑަރޭޓަރު ބުނާގޮތުގައި ކޮންމެ ދުވަހަކު ކޮންޓެންޓް ގެންނާނެ ގޮތާއި މެދު ޕްލޭނެއް ހަދައިގެން އެހުންތެރިން އަށް އެންމެ ޝައުގުވެރިވާ ގޮތަކަށް ހުށައަަޅާ ދެވޭތޯ އޭނާ ހިންގާ ގުރޫޕް މަސައްކަތް ކުރެ އެވެ.\nއެހެން ހޮޅުއައްޓެއްގައި އިސްވެ އުޅޭ ޒުވާނަކު ބުނިގޮތުގައި ފާއިތުވި ދިޔަ ދެ ހަފުތާގައި އޭނާ އެންމެ ގިނައިން ބޭނުން ކުރީ އެޕަކީ ކްލަބްހައުސް އެވެ. ޓުވިޓާ އަދި ސޯޝަލް މީޑިއާގެ އެހެން އެޕްތައް ކަމުގައިވާ އިންސްޓަގްރާމް ޕްލެޓްފޯމްތައް ބަލާލަން ވެސް ހަނދާންނެއް ނެތެވެ.\nއެހެން ޒުވާނަކު ބުނާގޮތުގައި ކޮންމެ ދުވަހަކު ފޯރިއާއެކު ކުރިއަށް ގެންދާ ކްލަބްހައުސްގެ ހޮޅިއަށިތަކުގައި އަޑުއެހަން ކޮންމެ ރެއަކުވެސް ގިނަ ވަގުތު ހޭދަކުރެވެ އެވެ.\nބައެއް މީހުން ކްލަބްހައުސްގައި ވާހަކަ ނުދެއްކިޔަސް ރޭޑިއޯއެއްގެ ގޮތުގައި ޝައުގުވެރިކަމާއި އެކު ވާހަކަތައް އަޑުއަހާ\nކްލަބްހައުސް މެދުވެރިކޮށް މިފަދަ ގޮތަކަށް އަލުން ހޮޅުއަށި ހެދިގެން މިއައީ މި ކަހަލަ ވަގުތެއްގައި އެއްބަޔަކު އަނެއްބަޔެއްގެ އަޑުއަހާލާއި އެކަކު އަނެކަކާއި އޮންނަ ގުޅުން ވަރަށް ބޮޑަށް ބަދަހި ކުރަން ބޭނުންވެފައިވާ ވަގުތެއްގަ އެވެ. ބައެއް މީހުން ވާހަކަ ދައްކަން ޖެހިލުންވިީ ކަމުގައި ވިޔަސް ރޭޑިއޯ އެއް ގޮތަށް ޝައުގުވެރިކަމާއެކު ރާއްޖޭގެ އެކި ކަންކޮޅުތަކުގައި ތިބި މި ކްލަބްހައުސްގެ ހޮޅުއަށިތަަކަށް ދަނީ އެހެން ތަފާތު ހިޔާލުތައް އަޑުއަހާލާށެވެ. އިޖްތިމާއީ ގުޅުން ކުޑަ ދެބަސްވުންތަ ގިނަ ވެފައިވާާއިރު ދެބަސްވާން ވެސް އެއްބަސް ކިޔަން ދަސްކުރަން ޖެހިފައިވާ ހާލަތެއްގައެވެ.\nގޫގުލުން ސްމާޓްފޯން ޗިޕް އުފައްދަނީ\nގެލަކްސީ ނޯޓް ހުއްޓާލާކަށް ސަޕޯޓަރުން ބޭނުމެއް ނޫން\nޔޫޓިއުބުން ގުޅުމެއް ނެތް ވީޑިއޯތައް އިޚްތިޔާރު ކޮށްދެނީ\nމެސެންޖާއިން މިހާރު އޯޑިއޯ އިމޯޖީ ފޮނުވޭ


SunOnline: Male' city council ah special constabulary force eh hama jassany\nމާލެ ސިޓީ ކައުންސިލަށް ސްޕެޝަލް ކޮންސްޓަބިއުލަރީ ފޯސްއެއް ހަމަޖައްސަނީ\nމުޙައްމަދު ޝާނިފް 29 Nov 2021, 14:40\nމާލޭ ސިޓީ މޭޔަރ ޑރ. މުހައްމަދު މުއިއްޒު ފޮޓޯ / މާލޭ ސިޓީ ކައުންސިލް\nމާލޭ ސިޓީ ކައުންސިލަށް ސްޕެޝަލް ކޮންސްޓަބިއުލަރީ ފޯސްއެއް ހަމަޖައްސަން ނިންމައިފައިވާ ކަމަށް މާލޭ ސިޓީ ކައުންސިލްގެ މޭޔަރު ޑރ. މުހައްމަދު މުއިއްޒު ވިދާޅުވެއްޖެއެވެ.\nފުލުހުން ތަމްރީނު ކުރާ ސްޕެޝަލް ކޮންސްޓަބިއުލަރީ ފޯސް އާންމުގޮތެއްގައި ބޭނުންކުރަނީ ދައުލަތުގެ އެކި މުއައްސަސާތަކުގެ ސެކިއުރިޓީ ބެލެހެއްޓުމަށެވެ.\nމާލޭ ސިޓީ ކައުންސިލުން މިއަދު ބޭއްވި ނޫސްވެރިންގެ ބައްދަލުވުމެއްގައި މޭޔަރު މުއިއްޒު ވިދާޅުވީ ސިޓީ ކައުންސިލުން ސްޕެޝަލް ކޮންސްޓަބިއުލަރީ ފޯސްއެއް ގާއިމުކުރަން މިހާރު ފާސްކޮށް، ފުލުހުންނާއެކު އެއްބަސްވުމެއްގައި ސޮއިކުރުމަށް ތައްޔާރުވެފައިވާ ކަމަށެވެ.\nއެ ފައުޖުގައި ހިމެނޭ މެންބަރުންގެ މުސާރަ ދޭނީ ސިޓީ ކައުންސިލުންނެވެ. މުއިއްޒު ވިދާޅުވީ މާލޭގެ ހަ އަވަށް ޒޯނުތަކަށް ބަހަލައިގެން، 24 ގަޑިއިރު މި ފޯސް މާލެތެރެ ޕެޓްރޯލް ކުރަމުން ދާނެ ކަމަށެވެ.\n"ސިޓީ ކައުންސިލުން ބުނާ ގޮތަކަށް، މާލެ ތެރެ ބަލަހައްޓަދޭން، މި ދެންނެވީ އާންމު އިޖުތިމާއީ މިންގަނޑުތައް ފޮލޯކޮށްދިނުމަށް، ކުނި އަޅާ މީހުން ކުނި އެޅީމަ ވަގުތުން އެ މީހުންނަށް އެކަމުގެ އަދަބު ލިބެން ޖެހޭނެ، ނޫނީ އެމީހުން އެކަން ހުއްޓުވަން، އަދަބަށް ވުރެ ބޮޑަށް ހުއްޓުވަން ބޭނުންވަނީ،" މުއިއްޒު ވިދާޅުވިއެވެ.\nކުނީގެ މައްސަލައިގެ އިތުރުން ގަވައިދާ ހިލާފަށް ޕާކު ކުރުމުންނާއި ޕާކުތަކާއި މިސްކިތްތަކުގެ ތެރޭގައި ހިނގާ އާންމު އުނދަގޫތަކާ ގުޅިފައިވާ ކަންކަން އެ ފޯސް އިން ބަލަމުން ގެންދާނެ ކަމަށް މުއިއްޒު ވިދާޅުވިއެވެ.\nމުއިއްޒު އިތުރަށް ވިދާޅުވީ މިއީ މައްސަލަތައް ދިގުލައިގެން ދިއުމުގެ ބަދަލުގައި މައްސަލަތައް ހުއްޓުވަން އެޅޭނެ މުހިންމު ފިޔަވަޅެއް ކަމަށެވެ. އަދި ކުރިއަށް އޮތް ދެ މަހެއް ހާ ދުވަސް ތެރޭގައި، މި ފޯސް މަގުމައްޗަށް ނެރެވޭނެ ކަމަށް ވެސް މުއިއްޒު ވިދާޅުވިއެވެ.\nމީގެ އިތުރުން އަންނަ އަހަރުގެ ރޯދަ މަސް އަންނަންވާ އިރަށް ރައްޔިތުންގެ ފުރިހަމަ އެއްބާރުލުމާއެކު މާލޭ ސިޓީގައި ހުރި 42 މިސްކިތް އެއްކޮށް މަރާމާތުކޮށް ނިންމާލުމުގެ މަސައްކަތް ކުރަމުންދާ ކަމަށްވެސް މުއިއްޒު ވިދާޅުވިއެވެ.\nހަމައެއާއެކު ލޭންޑް ޔޫސް ޕްލޭންގެ ދަށުން މަލްޓި ޔޫސް ޕާކިން ބިލްޑިންގުތައް ގާއިމްކުރާނެ ކަމަށާއި ރައްޔިތުންގެ އެއްބާރުލުމާއެކު މާލޭ ސިޓީއަށް ތަރައްގީ ގެނައުމަށް ކުރެވެން ހުރި މަސައްކަތްތައް ކުރަމުން އަންނަ ކަމަށް މޭޔަރު ވިދާޅުވިއެވެ.


Breaking - Mirey zaham kohli zuvaanaa maru vejje\nމިރޭ ޒަހަމްކޮށްލި ޒުވާނާ މަރުވެއްޖެ\nލިޓަސް ސާވިސް ސެންޓަރު ތެރޭގައި ޒުވާނަކަށް ހަމަލާދީ ޒަހަމްކޮށްލައި ޒުވާނާ މަރުވެއްޖެ އެވެ. ޒުވާނާއަށް ފަރުވާދިން އޭޑީކޭ ހޮސްޕިޓަލްގެ މެނޭޖިން ޑިރެކްޓަރު އަހުމަދު އައްފާލު ވިދާޅުވީ، ޒަހަމްތަކާއެކު ހޮސްޕިޓަލަށް މިރޭ ގެނައި ޒުވާނާ މަރުވެފައިވާ ކަމަށް ޑޮކްޓަރުން ބުނެފައިވާ ކަމަށެވެ.\nފުލުހުން އިތުރަށް ބުނީ، އެކަމުގެ ރިޕޯޓް ލިބުނީ މިރޭ 21:16 ހާއިރު ކަމަށެވެ. އިތުރު މައުލޫމާތެއް އަދި ލިބިފައިނުވާ ކަމަށް ފުލުހުން ބުންޏެވެ.\nބޮޑެތި ޒަހަމްތަކަކަށް ފަރުވާދެމުން ދަނިކޮށް މަރުވެފައިވަނީ ރ.މީދޫ ފެންފިޔާޒްގެ މުހައްމަދު އަނަސް ނަމަކަށް ކިޔާ 24 އަހަރުގެ ޒުވާނެކެވެ.\nއޭނާއަށް ލިބިފައިވާ އަނިޔާގެ ތަފްސީލު ލިބިފައިނުވީ ނަމަވެސް އާންމުވެފައިވާ ފޮޓޯއިން ފެންނަ ގޮތުގައި އެ ޒުވާނާއަށް ވަނީ ވަރަށް ބޮޑެތި ޒަހަމްތަކެއް ލިބިފަ އެވެ. އޭނާއަށް ހަމަލާދިން ސަރަހައްދަށް ގިނަ އަދަދެއްގެ ލޭ ވެސް ވަނީ އޮހޮރިފަ އެވެ. އޭނާއަށް ހަމަލާދިނީ ހަތަރު މީހުންގެ ގުރޫޕަކުން ކަމަށް މައުލޫމާތު ލިބެ އެވެ.\nމިރޭ ޒުވާނެއް ވަރަށް ބޮޑަށް ޒަހަމްކޮށްލާފައިވާއިރު، މިދިޔަ ހަފުތާ ކެފޭއެއް ތެރޭގައި އިން ޒުވާނެއްގެ ބޮލަށް ވަޅިން ހަމަލާދިނުމުގެ ސަބަބުން އެ ޒުވާނާ ވަނީ މަރުވެފަ އެވެ. އޭގެއިތުރުން ވެސް މާރާމާރީތަކެއް މިދިޔަ ހަފުތާ ތެރޭގައި ހިނގާފައިވެ އެވެ. އަދި ބައެއް މީހުން ފުލުހުން ހައްޔަރުކޮށްފައިވެ އެވެ.\nމަރު މާރާމާރީ ހިންގުން


Raees Yaameen ge sharaeeyathuge adu ehumeh ahnna Buraasfathi dhuvahu baahvanee\nކުރީގެ ރައީސް އަބްދުﷲ ޔާމީން: އެމަނިކުފާނުގެ ވެރިކަމުގެ ބޮޑެތި ކޮރަޕްޝަނުގެ އަމަލުތަކާއި ހިޔާނާތް ހިންގާފައިވާ ކަމަށް ތުހުމަތު ކުރެވޭ.-- ފޮޓޯ: އަހުމަދު ޝުރާއު/ އަވަސް\n18 އޯގަސްޓު 2019 1 ކޮމެންޓް\nކުރީގެ ރައީސް ޔާމީންގެ ޝަރީއަތެއް އަންނަ ބުރާސްފަތި ދުވަހު ބާއްވަނީ\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް ދައުލަތުން އުފުލާފައިވާ މަނީ ލޯންޑަރިން ދައުވާގެ އަޑުއެހުމެއް އަންނަ ބުރާސްފަތި ދުވަހު ބޭއްވުމަށް ނިންމައިފިއެވެ.\nރައީސް ޔާމީންގެ ޝަރީއަތް ބޭއްވުމަށް ހަމަޖެހިފައިވަނީ އަންނަ ބުރާސްފަތި ދުވަހުގެ ހެނދުނު 9:30ގައެވެ. އެ ދުވަހުގެ އަޑުއެހުންވެސް ޓީވީތަކުން ލައިވް ކުރުމަށް ވަނީ ހަމަޖެހިފައެވެ.\nޔާމީންގެ މައްޗަށް ދައުލަތުން އުފުލާފައިވާ ދައުވާގެ އަޑުއެހުމެއް އެންމެ ފަހުން ބާއްވާފައިވަނީ މި މަހުގެ ހަތަރުވަނަ ދުވަހެވެ. އެދުވަހުގެ އަޑުއެހުމުގައި އޮތީ ދައުލަތުގެ ފަރާތުން ހުށަހަޅާފައިވާ ހެކިންގެ ހެކިބަސް ނެގުމެވެ. ނަމަވެސް އެދުވަހު ނެގުނީ އެންމެ ފަރާތެއްގެ ހެކި ބަހެވެ. އެއީ އެންޓި ކޮރަޕްޝަން ކޮމިޝަން (އޭސީސީ)ގެ ރައީސް މުއައްވިޒު ރަޝީދުގެ ހެކިބަހެވެ. ނަމަވެސް މައްސަލަ ބައްލަވާ ގާޒީ އަހުމަދު ހައިލަމް ވަނީ ދެން އަންނަ އަޑު އެހުމެއްގައި ގިނަ ހެކިންގެ ހެކިބަސް ނެގުމަށް މަސައްކަތް ކުރައްވާނެ ކަމަށް ވިދާޅުވެފައެވެ.\nނަމަވެސް ދެން އޮންނަ އަޑުއެހުމަކަށްވެސް މުއައްވިޒު ހާޒިރު ކުރާނެ ކަމަށް ބެލެވެއެވެ. އެއީ އެ މައްސަލާގައި އޭސީސީން ތައްޔާރުކޮށްފައިވާ ބަޔާނަކާ ގުޅޭ ގޮތުން ހެކި ބަސް ދިނުމަށެވެ.\nއެ އަޑުއެހުމުގައި ރައީސް ޔާމީންގެ ފަރާތްޕުޅުން ދިފާއީ ހެކިތައް ވެސް ހުށަހެޅިއެވެ. ޝަފަވީ ހެއްކެއްގެ ގޮތުގައި ހުށަހެޅީ އެމްއެމްއޭގެ ކުރީގެ ގަވަރުނަރު އަޒީމާ އާދަމެވެ. ކިތާބީ ހެއްކެއްގެ ގޮތުގައި ހުށަހެޅީ އަލްޖަޒީރާގެ ސްޓީލިން ފެރެޑައިސް ޑޮކިއުމެންޓްރީގައި ކުރާ ތުހުމަތުތައް ދޮގުކޮށް އެމްއެމްއޭއިން ނެރެފައިވާ ނޫސްބަޔާނެކެވެ.\nދައުލަތުން ދެން އަންނަ އަޑުއެހުމަކަށް ހުށަހަޅާފައިވާ ހެކިންނަކީ ރައީސް ޔާމީންގެ ޓޫރިޒަމް މިނިސްޓަރުކަން ކުރެއްވި އަދި ކުރީގެ ނާއިބު ރައީސް އަހުމަދު އަދީބާއި މޫސާ ޒަމީރާއި އޭސީސީގެ ކުރީގެ ރައީސް ހަސަން ލުތުފީ އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތާއި ސަރުކާރުގެ ފަރާތުން ބީއެމްއެލްގެ ބޯޑްގައި ތިއްބަވާ މުހައްމަދު ޝަރީފާއި މުހައްމަދު ލުވައިޒުގެ އިތުރުން މުހައްމަދު ވަސީމް އިސްމާއިލެވެ.\nތިމައްސަލަ ލަސްނުކޮށް އަވަސްކޮށް ޙުކުމް ކުރައްވާ. ދުވާލުގެ އިރުފަދައިން ދިވެހި ހުރިހާ ރައްޔިތުންނަށް އެގިލައްވާ އެއްމިލިޔަން ޑޮލަރު ތިމީހާހުރީ ބަނޑުއަޅާލައިގެން ކަން، ބުރިޖާ ދިމާލުން މައްޗައް އަރަމުންދާ އިމާރާތުންވެސް އެކަމައް ހެކިދޭ، އެތަން ދައުލަތައް ނަންގަވާ


Aiy dhashun dhiya gothah sirru heki "gellijje"? | Mihaaru\nކްރައިމް ސީނެއް ބަންދު ކޮށްފައި: ޖިނާއީ އިޖްރާއާތުގެ ގާނޫނު މިހާރު އޮތީ ޖިނާއީ ބޮޑެތި މައްސަލަތަކުގައި ވެސް ސިއްރު ހެކިބަސް ނެގުމަށް ހުރަސް އެޅިދާނެ ފަދަ ހާލަތެއްގައި -- މިހާރު ފޮޓޯ/ހުސެން ވަހީދު\n09 އޮކްޓޯބަރ 2019 - 08:255comments\nދައުލަތުގެ ބެލުމުގެ ދަށުގައި، ޝަރީއަތް ނިމެންދެން ބަންދުކޮށްފައި ހުންނަ މީހެއްގެ ސަބަބުން ހެކިވެރިޔަކަށް "އިގްތިސާދީ ގެއްލުމެއް" ލިބިދާނެ ކަމަށް ބުނެ ހެކިވެރިން ސިއްރު ކޮށްފައި އެބަ ހުއްޓެވެ. ހެކިބަސް ދޭ މީހާގެ ފަރާތުން ސާބިތުކުރަން ހުށަހަޅާ ކަންކަމުން އޭނާއަކީ ކާކުކަން ދައުވާ ލިބޭ މީހާއަށް އަދި އާންމުވެގެންވާ ގޮތުގައި އެންމެންނަށް އެނގެން އޮންނަ ހާލަތުގައި ވެސް، ސިއްރު ހެކިވެރިއަކަށް އޭނާ ބަދަލު ވެދާނެ އެވެ. ދެ ތިން އަހަރު ކުރިއަށް ޖެހިލާއިރު، ސިއްރު ހެކިިންގެ މައްސަލަ އޮތީ އަތްނުފޯރާ ހިސާބަށް ބޮޑުވެފަ އެވެ.\nމިއީ ދެކޮޅަށް ދަމާލޭ ފުޅާ ރޮނގެއް ފަދައިން އޮތް ކަމެކެވެ. މީހުން މަދު އަދި ހެކިވެރިންގެ ފުރާނަ އާއި މުދަލަށް ފުރިހަމަ ރައްކާތެރިކަން ކަށަވަރުވާނެ ނިޒާމެއް ނެތް ތަނެއްގައި މުޖްތަމައުގެ އަމާންކަން ގާއިމް ކުރުމަށްޓަކައި ޖިނާއީ ބޮޑެތި މައްސަލަތަކުގައި އިސްތިސްނާއީ ގޮތެއްގައި އެކަން ހުއްދަ ކުރަން ޖެހޭ ކަމަށް ދެކޭ ދެކުން އެއީ މި މައުލޫއުގެ އެއްކޮޅެވެ. ތުހުމަތުކުރެވޭ ނުވަތަ ދައުވާ އުފުލިފައިވާ ފަރާތްތަކަށް އިންސާފުވެރި ޝަރީއަތެއް ލިބުމުގެ މާނައިގެ ތެރޭގައި ހިމެނޭ، ކުށުން ބަރީއަވުމަށް ނުވަތަ ދިފާއު ބިނާކުރަން އޮތް ހައްގު އޭގެ ސަބަބުން ކޮންމެވެސް ސިފައެއްގައި ހަނިވެގެންދާ ދިއުމަކީ އޭގެ އަނެއްކޮޅެވެ.\nޖިނާއީ މައްސަލަތަކުގައި އަމަލު ކުރަން ޖެހޭ މައިގަނޑު ސިޔާސަތު ބަންޑާރަ ނައިބު މި އަހަރު އަލުން ކަނޑައެޅުއްވިއިރު، ސިއްރު ހެކިވެރިން ހުށަހެޅޭނީ ހަމައެކަނި މީހުން މެރުމާއި ޓެރަރިޒަމް ހިމެނޭ ފަދަ ޖިނާއީ ބޮޑެތި ކުށްތަކުގައި ކަމަށް ކަނޑައަޅާފައިވެ އެވެ. އެހެންވެ، ސިއްރު ހެކިން ހުށައެޅުމުގެ ޝަކުވާއަށް ކޮންމެވެސް ވަރެއްގެ މަޑުޖެހުމެއް މިހާރު އޮތީ އައިސްފަ އެވެ.\nޖިނާއީ މައްސަލަތަކުގައި ކާކުކަން ނޭނގޭ ގޮތަށް، ސިއްރުން ހެކިބަސް ނަގަމުން ފުރަތަމަ އައީ އެއްވެސް ގާނޫނެއް ނުވަތަ ގަވާއިދެއް ނުވަތަ އުސޫލެއް ވިޔަސް ނެތީސް، މުއައްސަސާތަކުން އަމިއްލައަށް ފެނިގެންނެވެ. އެ އިޖުރާއާތަށް ކޮންމެވެސް ވަރެއްގެ ގާނޫނީ ބިނާއެއް ލިބުނީ ޖިނާއީ ބޮޑެތި މައްސަލަތަކުގައި ސިއްރުން ހެކިބަސް ނެގިދާނެ ކަމަށް، ދިވެހިރާއްޖޭގެ ހައި ކޯޓުގެ ގަޒިއްޔާއެއްގައި ކަނޑައެޅި ޕްރެސީޑެންޓެއްގެ ދަށުންނެވެ. އެއީ ޖިނާއީ އިޖުރާއާތުގެ ގާނޫނު އައުމާ ހަމައަށެވެ. އެކަމަކު އެ ގާނޫނު އައުމަށް ފަހު މިހާރު ކުރިމަތިވެފައި މި އޮތީ ވަރަށް އާދަޔާ ޚިލާފް ހާލަތެކެވެ.\nމަޖިލީހުން ހަވާލާ ދިނީ ވުޖޫދުގައި ނެތް އެއްޗަކަށް\nޖުލައި، 2017 ގައި އަމަލު ކުރަން ފެށި ޖިނާއީ އިޖުރާއާތުގެ ގާނޫނު ބުނާ ގޮތުން ޝަރީއަތުގެ މަޖިލީހުގައި ހެކިބަސް ދިނުމުގެ އާންމު އުސޫލަކީ ހެކިވެރިޔާއަކީ ކާކުކަން އެނގޭ ގޮތަށް އަދި ދައުވާ ލިބޭ މީހުންނާ އެއް ހާޒިރަކަށް ހެކިވެރިން ގެނެސްގެން އެ މީހުންގެ ހެކިބަސް ނެގުމެވެ. އެކަމަކު ދައުލަތުން ހުށަހަޅާ ހުށަހެޅުމަކަށް ބިނާކޮށް، ހެކިވެރިޔާއަކީ ކާކުކަން ނޭނގޭ ގޮތަށް ސިއްރުން ހެކިބަސް ދެވޭނެ އުސޫލެއް ޖިނާއީ އިޖުރާއާތުގެ ގާނޫނުގެ 149 ވަނަ މާއްދާގައި ބަޔާން ކޮށްފައިވެ އެވެ.\nއެ މާއްދާގެ ހ. ގައި ވަނީ "ހެކިބަސް ނަގަންވާނީ ޝަރީއަތުގެ މަޖިލީހަށް ހެކިން ހާޒިރުކޮށްގެން ކަމަށް މި ގާނޫނުގެ 147 ވަނަ މާއްދާގެ ހ. ގައި ބަޔާން ކޮށްފައިވީ ނަމަވެސް، ގާނޫނު ނަމްބަރު 24/76 (ހެއްކާ ބެހޭ ގާނޫނު) ގައި ބަޔާން ކޮށްފައިވާ ހާލަތްތަކުގައި އަދި އެ ގާނޫނުގައި ހެކިބަސް ދޭ މީހުން ހިމާޔަތްކޮށް، ރައްކާތެރި ކުރެވޭނެ ގޮތަށް ހެކިބަސް ނެގުމަށް ކަނޑައަޅާފައިވާ ގޮތްތަކުގެ ތެރެއިން ގޮތަކަށް ހެކިބަސް ނެގުމުގެ އިހްތިޔާރު ފަނޑިޔާރަށް ލިބިގެންވެ އެވެ،" މިފަދައިންނެވެ.\nއެ މާއްދާ ވަރަށް ސާފެވެ. ސިއްރުން ހެކިބަސް ނެގޭނީ ހެއްކާ ބެހޭ ގާނޫނުގައި ސިއްރުން ހެކިބަސް ނެގިދާނެ ކަމަށް ބަޔާންކުރާ ހާލަތްތަކުގައި އަދި އެ ގާނޫނުގައި ސިއްރުން ހެކިބަސް ނެގުމަށް ކަނޑައަޅާފައިވާ އޮންނަ އުސޫލުތަކުގެ ދަށުންނެވެ. ނަމަވެސް އެ މާއްދާގައި ހަވާލާދޭ ހެއްކާ ބެހޭ ގާނޫނުުގައި ސިއްރުން ހެކިބަސް ނެގުމާ ބެހޭ އެއްވެސް އުސޫލެއް ބަޔާން ކޮށްފައެއް ނެތެވެ. މައްސަލަ ދިމާވަނީ މިހާ ހިސާބުންނެވެ.\nމީގެ 40 އަހަރު ކުރިން ހަދާފައިވާ ހެއްކާ ބެހޭ ގާނޫނުގައި އޮތީ އެންމެ ހަތް މާއްދާ އެވެ. އެއީ ވެސް ހެކި ބަލައިގަތުމާ ގުޅޭ ގޮތުންނެވެ. ކޮންމެ ގާނޫނަކީ ވެސް އެ ޒަމާނަކަށް ފެތޭ ގޮތަށް ހަދާ އެއްޗަކަށް ވާތީ، 1976 ގައި ހެއްކާ ބެހޭ ގާނޫނު ހެދިއިރު ސިއްރުން ހެކިބަސް ނެގުމުގެ އުސޫލުތަކެއް އެ ގާނޫނުގައި ލިޔުމުގެ ބޭނުމެއް އޭރު ނޯންނާނެ ކަން އެންމެ އާދައިގެ މީހާއަށް ވެސް އެނގޭނެ އެވެ.\nކްރިމިނަލް ކޯޓުގަައި ޝަރީއަތްކުރާ މާލަމެއް -- ފޮޓޯ/މިހާރު\nޖިނާއީ އިޖްރާއާތުގެ ގާނޫނުގެ 149 މާއްދާގެ ހ. ލިޔުނުއިރު އޭރު އޮތް 18 ވަނަ ރައްޔިތުންގެ މަޖިލީހަށް މިކަން އެއްވެސް މިންވަރަށް ވިސްނައެއް ނުލެވުނެވެ. މި ޒަމާނާ އެއްވެސް ވަރަކަށް ނުގުޅޭ އަދި "މުސްކުޅި ވެފައިވާ" ހެއްކާ ބެހޭ ގާނޫނުގައި ހުރީ ކޮން ވާހަކަތަކެއްތޯ އެންމެ ކުޑަމިނުން ބަލައިލެވުނު ނަމަވެސް، މި މައްސަލަ މިގޮތަށް ނުކުތުމުގެ ފުރުސަތު ނެތީހެވެ. ނަތީޖާއަކަށް މިހާރު މިވަނީ އަމަލު ކުރުން މުސްތަހީލް (އިމްޕޮސިބްލް) ކަމަކަށް ވެފައިވާ މި މާއްދާގެ ސަބަބުން، ސިއްރުން ހެކިބަސް ނެގުމުގެ އިޖްރާއާތު އެކީ އެކަށް ހުއްޓުވުމަކަށް ގެނެވިދާނެ ފަދަ ދޮރެއް ހުޅުވިފައި އޮތުމެވެ.\nޖިނާއީ އިޖުރާއާތުގެ ގާނޫނު ފާސްކުރިއިރު ހެއްކާ ބެހޭ އާ ގާނޫނެއް ވުޖޫދަށް ގެނައުމުގެ ބިލެއް އޭރު މަޖިލީހުގައި އޮތެވެ. ސިއްރުން ހެކިބަސް ނެގުމާ ބެހޭ އުސޫލުތަކާއި ހެކިންނަށް ރައްކާތެރިކަން ދިނުމުގެ އުސޫލުތަކެއް އެ ބިލުގައި ހިމަނާފައިވެ އެވެ. އެކަމަކު އެ ބިލް ފާސްނުކުރެވި އޮއްވާ 18 ވަނަ މަޖިލީހުގެ ދައުރު ނިމި، ބިލް ވެސް އުވިގެން ދިޔައީ އެވެ. އަދި ޖިނާއީ އިޖްރާއާތުގެ ގާނޫނަށް އަމަލު ކުރަން ފެށިތާ މިހާތަނަށް ދެ އަހަރު ވީއިރު ވެސް، އޭގެ 149 ވަނަ މާއްދާގެ ހ. އަށް އިސްލާހެއް ނުގެނެ އެވެ.\nމިހާރުގެ ހާލަތާއި ހުއްޖަތު\nގާނޫނުގެ އެ މާއްދާ އޮތް ގޮތުން މައްސަލަ ކުރިމަތިވެފައި އޮތަސް، އެ ގާނޫނު އައި ފަހުން ވެސް ޖިނާއީ މައްސަލަތަކުގައި ސިއްރުން ހެކިބަސް ނެގުން ހުއްޓާލާފައެއް ނެތެވެ. ބޮޑެތި މައްސަލަތަކުގައި މިހާރު ވެސް ސިއްރުން ހެކިބަސް ދަނީ ނަގަމުންނެވެ. މިކަން ބައެއް މައްސަލަތަކުގައި ވަކީލުން ފާހަގަކުރެއްވުމުން، އެކަން ކުރަން ގާނޫނީ ހުރަހެއް ނެތް ކަމަށް މިހާތަނަށް ދައްކަމުންދާ ގާނޫނީ ހުއްޖަތަކީ ސިއްރުން ހެކިބަސް ނެގުމަކީ ކުރެވިދާނެ ކަމެއް ކަމަށް މަތީ މަރުހަލާގެ ކޯޓުތަކުން ނިންމާފައި އޮތް އޮތުމެވެ. ދައުލަތުން ވެސް މި މިހާތަނަށް ދައްކާ މައިގަނޑު އެއް ހުއްޖަތަކީ އެއީ އެވެ.\nސިއްރުން ހެކިބަސް ނެގުމަކީ ކުރެވިދާނެ ކަމެއް ކަމަށް ހައި ކޯޓުގެ ގަޒިއްޔާއެއްގައި ކަނޑައަޅާފައި އެބަ އޮތެވެ. އެ މައުލޫއުގައި ސުޕްރީމް ކޯޓުގެ ނިންމުމެއް މިހާތަނަށް ނެތަސް، ސިއްރު ހެކިންގެ ހެކިބަހުގެ މައްޗަށް ބިނާކޮށް ކުށް ސާބިތުވެފައި ތިބި މީހުންގެ ހުކުމް ސުޕްރީމް ކޯޓުން ދަމަހައްޓާފައި އެބަ ހުއްޓެވެ. އެކަމަކު މިދެންނެވި ނިންމުންތައް ނިންމާފައި އޮތީ ޖިނާއީ އިޖްރާއާތުގެ ގާނޫނަށް އަމަލު ކުރަން ފެށުމުގެ ކުރިންނެވެ.\nއަނެއްކޮޅުން، ޖިނާއީ އިޖްރާއާތުގެ ގާނޫނުގެ 212 ވަނަ މާއްދާގެ ށ. ބުނާ ގޮތުން ޖިނާއީ އިޖްރާއާތުގެ ގާނޫނަށް އަމަލު ކުރަން ފެށުމާ އެކު، އެ ގާނޫނުގެ ކުރިން އަމަލުކުރި އާންމު ޖިނާއީ އިޖްރާއާތާ ގުޅޭ ހުރިހާ އުސޫލުތަކެއް ބާތިލްވެގެން ދިޔައީ އެވެ. އޭގެ މާނައަކީ ސިއްރުން ހެކިބަސް ނެގުން ވެސް ހިމެނޭ ގޮތުން ކަނޑައަޅާފައި ހުރި އުސޫލުތަކެއްގެ މައްޗަށް އެ ގާނޫނު މިހާރު އިސްވެފައިވާ ކަމެވެ. އެހެންވުމުން ނެތި ގޮސްފައި އޮތް އުސޫލަކަށް ބިނާކޮށް، ދައްކާ ހުއްޖަތެއްގެ ގާނޫނީ ބުރަދަނެއް އޭގެ ޒާތުގައި ނޯންނާނެ އެވެ.\nޖިނާއީ އިޖްރާއާތުގެ ގާނޫނަށް އަމަލު ކުރަން ފެށި ފަހުން ހައި ކޯޓުން ނިންމި ބައެއް ގަޒިއްޔާތަކުގައި ވެސް، ސިއްރުން ހެކިބަސް ނެގިދާނެ ކަމަށް އެ ކޯޓުގެ ކުރީގެ ގަޒިއްޔާތަކެކޭ އެއްގޮތަށް ނިންމާފައި އެބަހުއްޓެވެ. ނަމަވެސް އެއީ ޖިނާއީ އިޖްރާއާތުގެ ގާނޫނުގެ 149 ވަނަ މާއްދާގެ ހ. ގެ ގާނޫނީ ސައްހަކަން (ލީގަލިޓީ) އާ މެދު ގޮތެއް ކަނޑައަޅައި އަދި އެއީ ބާތިލް މާއްދާއެއް ކަމަށް ކަނޑައެޅުމަށް ފަހު ނިންމާފައި ހުރި ނިންމުންތަކެއް ނޫނެވެ. އަދި އެ މާއްދާއަށް އެހެން ތަފްސީރެއް ނުވަތަ މާނަކުރުމެއް ވެސް ދީފައި ހުރި ނިންމުންތަކެއް ނޫނެވެ. އެ ގަޒިއްޔާތަކުގައި ވެސް އެކަން ކުރެވިދާނެ ކަމަށް ބުނާ ހަމައަކީ އެއީ ރާއްޖޭގައި ކުރިން ވެސް އަމަލު ކުރާ އަދި ކޯޓުތަކުން ބަލައިގެންފައިވާ އުސޫލެއް ކަމަށް ވާތީ އެކަމުގެ މައްޗަށް ބިނާކޮށެވެ.\nއަވަސް ފަރުވާއެއް ދެވޭ ވަރަށް ވުރެ "ވަރުގަދަ"\nމި މައްސަލައަށް އަވަސް ނުވަތަ ފަސޭހަ ގޮތަކަށް ފަރުވާއެއް ލިބެން އޮތީ ދެ ގޮތަަކުންނެވެ. އެއް ގޮތަކީ ގާނޫނުގެ އެ މާއްދާ ހައި ކޯޓު ނުވަތަ ސުޕްރީމް ކޯޓުން ބާތިލް ކުރުމެވެ. އެކަމަކު އެކަން އެގޮތަށް ކުރެވޭނީ ބަންޑާރަ ނައިބުގެ ފަރާތުން ދުސްތޫރީ މައްސަލައެއްގެ ގޮތުގައި އެކަން ހުށަހަޅައިގެންނެވެ. ދެވަނަ ގޮތަކީ ބަލަމުންދާ މައްސަލައެއްގެ ތެރެއިން އެ މާއްދާއަށް މަތީ ކޯޓަކުން މާނަކުރުމެއް ނުވަތަ ތަރުޖަމާއެއް ދިނުމެވެ.\nމީހުން ހައްޔަރުކުރެވޭނީ "ޔުނިފޯމް އެޅި" ފުލުހެއް ކަމަށް ޖިނާއީ އިޖްރާއާތުގެ ގާނޫނުގައި އޮތް މާއްދާގެ ސަބަބުން ގާނޫނީ ގޮތުން އުފެދުނު ޚިލާފްތަކަށް ވެސް ހައްލެއް ހޯދައި ދިނީ ހައި ކޯޓުން އެ މާއްދާއަށް މާނަކުރުމެއް ދީގެންނެވެ. އެކަމަކު އެ މަގުން މި މާއްދާއަށް މާނަކުރުމެއް ދީގެން ހައްލެއް ހޯދަން ބަލާއިރު، އެ ހާލަތާއި މި ހާލަތު ވަރަށް ބޮޑަށް ތަފާތެވެ.\nމާނަކުރުމުގެ ހަމަތައް ބަޔާން ކުރުމުގެ ގާނޫނުގެ 12 ވަނަ މާއްދާގެ ޅ. ބުނާ ގޮތުން ގާނޫނެއްގައި ޖުމްލައެއް ނުވަތަ ބަހެއް ބޭނުން ކޮށްފައިވަނީ ގިނަ މާނައެއް ދޭހަނުވާ ގޮތަށް އަދި ސާފު އަދި ސާދާ ގޮތަކަށް ކަމަށް ވާ ނަމަ، އެ ޖުމްލައެއް ނުވަތަ އެ ބަހެއް އެ ގާނޫނެއްގައި އޮތީ މަޖިލީހުން އެކަން ކުރަން ބޭނުންވި ގޮތަށް ކަމަށް ނުވަތަ މަޖިލީހުގެ ނިޔަތަކީ އެކަން އެގޮތަށް ބޭއްވުން ކަމަށް ބަލަން ޖެހޭނެ އެވެ. އޭގެ ބޭނުމަކީ ގާނޫނު ހެދުމުގައި މަޖިލީހުގެ ވިސްނުމުގައި ހުރި ކަންކަމަށް ވުރެ ބޭރަށް ނުވަތަ ދުރަށް އަދި މަޖިލީހުގެ ވިސްނުމަށް ވުރެ މާ ހަނި ދާއިރާއެއްގައި އެ ގާނޫނެއް ހިންގަން ފުރުސަތު ނުދިނުމެވެ.\nމަޖިލީހުން ޖިނާއީ އިޖްރާއާތުގެ ގާނޫނުގެ 149 ވަނަ މާއްދާ ލިޔެފައި އޮތީ އެއަށް އިތުރު މާނަކުރުމެއް ނުވަތަ ތަރުޖަމާއެއް ނުދެވޭނެ މިންވަރަށެވެ. އެއްވެސް އޮޅުމެއް ނާރާނެ ފަދަ އެހާ ސާފު އިބާރާތަކުންނެވެ. އެހެން ގޮތަކަށް ބުނާ ނަމަ ވަރަށް "ވަރުގަދަ" ކޮށެވެ. އެހެންވެ، އެ މާއްދާ ލިޔެފައި އެ އޮތީ މަޖިލީހުން ބޭނުންވި ގޮތަށް ކަމަށް ނުވަތަ މަޖިލީހުގެ ވިސްނުމަކީ އެއީ ކަމަށް މިހާރު އެބަ ބަލަން ޖެހެ އެވެ.\nގާނޫނު އޮތް ގޮތުން އެ މާއްދާއަށް އަމަލު ކުރެވެން ނެތަސް، އަދި އެ މާއްދާ އޮތް ގޮތުން ނުކުންނަނީ ދެކޮޅު ނުޖެހޭ ނަތީޖާއެއް ކަން ފާޅުކޮށް އެނގެން އޮތަސް، މިވަގުތު އޮތް ހަމައެކަނި ހައްލަކީ އެ މާއްދާ އެކީގައި ބާތިލްކުރުން ނުވަތަ މަޖިލީހުން އެ މާއްދާ އިސްލާހު ކުރުމެވެ. ނަމަވެސް އެފަދަ އެއްވެސް މަސައްކަތެއް ވޭތުވެދިޔަ ދެ އަހަރު ތެރޭގައި ކޮށްފައެއް ނެތެވެ.\nގާނޫނީ ބޭފުޅުން ދެކެވަޑައިގަންނަވާ ގޮތުގައި އެ މާއްދާ އޮތް ގޮތުން ސިއްރުން ހެކިބަސް ނަގަން ޖެހޭ ފަދަ ބޮޑެތި މައްސަލަތަކުގައި އެގޮތަށް ހެކިބަސް ނެގުމަށް ގާނޫނީ ހުރަސްތަކެއް ކުރިމަތިވާނެ އެވެ. ސިއްރުން ހެކިބަސް ނެގުމަކީ ރާއްޖޭގައި ކުރެވިދާނެ ކަމެއް ކަމަށް ކަނޑައަޅައި، މަތީ ކޯޓުތަކުން މައްސަލަތައް ނިންމާފައި ހުއްޓަސް، އެ މާއްދާއަށް އެހެން މާނަކުރުމެއް މަތީ ކޯޓަކުން ދީފައި ނެތް ކަން އެ ބޭފުޅުން ފާހަގަކުރައްވަ އެވެ. އެ މައްސަލަ ހައްލު ކުރެވޭނީ ދައުލަތުގެ މުއައްސަސާތަކަށް ކަމަށް އެ ބޭފުޅުން ދެކެވަޑައިގަންނަވަ އެވެ.\n"ޕްރޮސެކިއުޓާ ޖެނެރަލް ނުވަތަ އެޓާނީ ޖެނެރަލް ވިޔަސް، ސުޕްރީމް ކޯޓަށް ދުސްތޫރީ މައްސަލައެއްގެ ގޮތުގައި ހުށަހަޅައި، އެ މާއްދާ ބާތިލްކޮށްގެން ނަމަވެސް ހައްލެއް ހޯދަން ޖެހޭ މައްސަލައެއް މިއީ. އެއީ އެންމެންނަށް ވެސް އެބަ އެނގޭ އެއީ އަމަލު ކުރެވެން ނެތް މާއްދާއެއް ކަން މިހާރު ގާނޫނު އޮތް ގޮތުން،" ޖިނާއީ ބޮޑެތި މައްސަލަތަކެއްގަައި ކުރިން ދައުލަތުގެ ފަރާތުން ވެސް ވަކާލާތުކުރެއްވި ވަކީލަކު، ނަން ނުޖަހާ ގޮތަށް، ވިދާޅުވި އެވެ.\nއޭނާ ދެކެވަޑައިގަންނަވާ ގޮތުގައި އެ މާއްދާ އެގޮތުގައި ދެމި އޮތްހާ ހިނދަކު ސިއްރު ހެކިންގެ ހެކިބަސް ނަގަންވާނީ އެ މާއްދާއާ މެދު ކޮންމެވެސް އެއް ގޮތެއް ނިންމުމަށް ފަހު އެވެ. ގާނޫނު އަސާސީ ފިޔަވައި ދެން އެންމެ އިސްވެގެން އަންނަނީ މަޖިލީހުން ފާސްކުރާ ގާނޫނު ކަން އޭނާ ފާހަގަކުރެއްވި އެވެ.\nސިއްރުން ހެކިބަސް ނެގުމަކީ އިސްތިސްނާ ބައެއް ހާލަތްތަކުގައި ހުއްދަ ކުރެވޭނެ ކަމެއް ކަން ޖިނާއީ އިޖްރާއާތުގެ ގާނޫނުން ވެސް ސާފުކޮށް އެ އޮތީ ފެންނާށެވެ. ގާނޫނުގައި އެ މާއްދާ ލިޔެފައި އޮތީ އެ ބޭނުމުގަ އެވެ. ނަމަވެސް މިހާރު އެ މާއްދާ މި އޮތީ އެ ބުނާ ފަދަ، އިސްތިސްނާ ހާލަތުގައި ވެސް އެކަން ނުކުރެވޭނެ ފަދަ ގޮތަކަށެވެ. ބޮޑު މައްސަލައަކަށް މިކަންވުމުގެ ކުރިން އެއަށް ގާނޫނީ ގޮތުން ކޮންމެވެސް ހައްލެއް ހޯދަން އެބަ ޖެހެ އެވެ.\nއިތުރު ލިޔުންތައް ކުށްކުރުން ރައްޔިތުންގެ މަޖިލިސް ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު\nދައުވާކުރުމުގެ މުއްދަތު އިތުރުކުރަން ހުށަހަޅައިފި


Drunk and disorderly: Mi haalathu dhimaavumun ehen gaumthakugives...\nމާފުށިން ހައްޔަރުކުރި ފަތުރުވެރިޔާ\nޑްރަންކް އެންޑް ޑިސްއޯޑަލީ: މި ހާލަތު ދިމާވުމުން އެހެން ގައުމުތަކުގައިވެސް ބާރުގެ ބޭނުންކުރޭ\nމާފުށިން ހައްޔަރުކުރި އަންހެން ފަތުރުވެރިޔާ ވަނީ ހަމަ އެރޭ ދޫކޮށްލާފައި\nއޭނާ ހުރީ މަސްތުގެ ހާލަތުގައި ކަމަށް ބެލެވޭ\nއާންމުންގެ ތެރެއިން ގިނަ ބަޔަކު އަންނަނީ ފުލުހުންނަށް ތައުރީފްކުރަމުން\nކ. މާލެ |9ފެބްރުއަރީ 2020 | އާދީއްތަ 16:05 | 4,956\nފުލުހުންގެ ވެހިކަލެއް - ޕޮލިސް\nދާދި ފަހުން މާފުށީގައި ނިވާކަން ކުޑަކޮށް ހެނދުން އަޅައިގެން ހުރި އަންހެން ފަތުރުވެރިޔަކު ހައްޔަރުކުރަން ފުލުހުން މަސައްކަތް ކުރާ ވީޑިއޯއެއް މީސް މީޑިއާގައި ވައިރަލްވެ، ގިނަ ބަޔެއްގެ ފާޑުކިޔުންތަކެއް އެ ފުލުހުންނަށާއި، މުޅި މުއައްސަސާއަށް ޢަމާޒުވިއެވެ. ފެންމަތިވެގެން އައި ފުރަތަމަ ވީޑިއޯއިން ފެންނަނީ، ޙާލަތާ ނުބައްދަލު ބާރުގެ ބޭނުންކޮށްގެން ފުލުހުން އޭނާ ހައްޔަރުކުރަން މަސައްކަތްކުރާ މަންޒަރެވެ. ތިމަންނާއަށް ޖިންސީ ގޯނާކުރަނިއްޔޭ ކިޔާ އަންހެން މީހާ ހަޅޭއްފަޅޭއް ޖަހާއިރު، ގަދަބާރުން ފުލުހުން އޭނާ ހައްޔަރުކުރަން މަސައްކަތްކުރާ މަންޒަރެވެ.\nމި ޙާދިސާއާއި ގުޅިގެން ފުލުހުންގެ ޢަމަލުތަކަށް ފުލުހުންގެ ކޮމިޝަނަރު މުޙައްމަދު ހަމީދު މަޢާފަށް އެދިވަޑައިގަތެވެ. ފަތުރުވެރިކަމުގެ ވުޒާރާއިން އިނގިރޭސި ބަހުން ނެރުނު ބަޔާނެއްގައި މިކަން ކުށްވެރިކުރިއެވެ. ސިޔާސީ ފަރާތްތަކުން މިކަން ކުށްވެރިކޮށް ޓްވީޓްތައް ކުރެއްވިއެވެ. ބައިނަލްއަޤުވާމީ މީޑިއާތަކުގެ ފަލަ ސުރުޚީތަކަށް މި ޚަބަރު އެރިއެވެ.\nމި ބަޔާންކުރީ ފުރަތަމަ ފެންމަތިވީ ވީޑިއޯގެ ވާހަކައެވެ. އެ ވީޑިއޯއާ ގުޅިގެން އެއްބަޔަކު އެކަމަށް ތާއީދުކޮށް ވާހަކަދެއްކިއިރު، އަނެއް ބަޔަކު ކަންބޮޑުވުން ފާޅުކުރިއެވެ. ކަންބޮޑުނުވާންވީ ސަަބަބެއްވެސް ނެތެވެ. ދިވެހިރާއްޖެއަކީ ފަތުރުވެރިކަމަށް ބަރޯސާވާ ޤައުމަކަށް ވެފައި، ފަތުރުވެރިން ހައްޔަރުކުރުމުގައި ޙާލަތާ ނުބައްދަލު ބާރުގެ ބޭނުންކުރުމަކީ މުޅި ސިނާޢައަތަށް އޭގެ ޒާތުގައި ނޭދެވޭ އަސަރުކުރާނެ ކަމަކަށް ވާތީއެވެ.\nއިސްވެ ބަޔާން ކުރީ 24 ގަޑިއިރުގެ ތެރޭގައި ހިނގައިގެން ދިޔަހާ ކަންކަމެވެ. އަނެއް ދުވަހު ފެންމަތިވީ ވީޑިިއޯތަކުން މުޅި މަންޒަރު ބަދަލުކޮށްލިއެވެ. އެ ވީޑިއޯގައި ފެންނަނީ ފުރަތަމަ ވައިރަލްވީ ވީޑިއޯގެ ކުރިން ހިނގައިދިޔަ ޙާދިސާތައް ދައްކުވައިދޭ ވީޑިއޯއެކެވެ. އޭގެން ފެންނަނީ ނިވާކުރަން ބުނުމުންވެސް، ފުލުހުންނަށް ގަދަ ދައްކައި، އެ އަންހެން މީހާ އިންކާރުކުރާ މަންޒަރެވެ. އަދި ރަސްމީކޮށް އެއްވެސް އިދާރާއަކުން ކަށަވަރު ނުކޮށް ދިން ނަމަވެސް، ބެލެވޭ ގޮތުގައި އޭނާ ހުރީ މަސްތުވެގެންނެވެ.\nއޭނާ ނިވާވުމަށް ފުލުހުން ބުނަމުން ދިޔައިރު، އޭނާގެ ފިރިމީހާ ކަމަށް ބެލެވޭ މީހަކު ތުވާލި ގަނޑެއް ހިފައިގެން އެ ފުލުހުން ކައިރީ ޙަރަކާތްތެރިވާ މަންޒަރު އެ ވީޑިއޯއިން ފެނެއެވެ. އަދި ނިވާވާން އިންކާރުކޮށް، އެތަނުން އެއް ފުލުހެއްގެ އައިނުވެސް ޖަހައިގަންނަ މަންޒަރު ފެނެއެވެ. މިއީ ކަން ހިނގައިދިޔަ ގޮތެވެ.\nމިކަމުގައި ޙާލަތާ ނުބައްދަލު ވަރަށް ފުލުހުން ބާރުގެ ބޭނުންކޮށްފައިވާކަމަށް ބުނުމުގެ ކުރިން، ޙާލަތައް ރިޢާޔަތްކުރަން ޖެހެއެވެ. ޚާއްޞަކޮށް ފަތުރުވެރިޔާ ހުރީ ދިވެހިރާއްޖޭގެ ޤާނޫނުތަކާއި، ޤަވައިދުތަކާއި ޚިލާފުވެގެން ކަމުގައި ވީހިނދު، އެކަން އިޞްލާޙުކުރަން އޭނާއަށް ފުލުހުން ފުރުޞަތުދޭ ތަންވެސް ވީޑިއޯތަކުން ފެނެއެވެ.\nދުނިޔޭގެ އެހެން ޤައުމުތަކުގައި، ބަނގުރާ ވިއްކަން ހުންނަ އަދި ބަނގުރާ ބުއިން ހުއްދަ ޤައުމުތަކުގައިވެސް، މަސްތުގެ ޙާލަތުގައި ހުރެގެން ފުލުހުންގެ އަމުރަށް ނުކިޔަމަންތެރިވާނަމަ ބާރުގެ ބޭނުންކުރާނެއެވެ. އެއީ އެމީހެއްގެ ސަލާމަތަށާއި މުޅި މުޖުތަމަޢުގެ ސަލާމަތާއި ރައްކާތެރިކަމަށްޓަކާ، ދުނިޔޭގެ ގިނަ ޤައުމުތަކުން ބަލައިގެންފައިވާ ބެސްޓް ޕްރެކްޓިސްގެ މިންގަނޑުތަކެވެ.\nތެދެކެވެ. ފަތުރުވެރިންނަށް މިހެން އަނިޔާކުރާކަމަށް ދައްކުވާ ވީޑިއޯތައް ފެންމަތިވުމުން ފަތުރުވެރިކަމަށް އޭގެ ނޭދެވޭ އަސަރު ކުރާނެއެވެ. ނަމަވެސް، ބޮޑު މަންޒަރަށް ބަލާއިރު، އެޤައުމެއްގެ ޘަޤާފަތާއި އާދަކާދައަށް އިޙުތިރާމުކުރުމަކީ ޒިޔާރަތްކުރާ ފަތުރުވެރިންގެވެސް ޒިންމާއެކެވެ. ހެދިފައިވާ ޤާނޫނުތަކައި ޤަވައިދުތަކަށް ބޯލަނބަން ޖެހޭނެއެވެ. ދިވެއްސަކު އެހެން ޤައުމަކަށް ދިޔަ ނަމަވެސް، އެތަންތަނުގެ ޤަވައިދުތަކަށް ބޯލަނބަން ޖެހޭނެއެވެ.\nފަހަރުގައި އެއްވެސް ރަށެއްގައި، ޚާއްޞަކޮށް ފަތުރުވެރިން ގިނައިން ގޮސް އުޅޭ، ލޯކަލް ޓޫރިޒަމްގައި މަޤުބޫލު ރަށްތަކުގައި އަންހެން ފުލުހަކު ނެތުން މިއީ މައްސަލައެކެވެ. އަދި އެކަމުގެ ސަބަބުން ތިން ފިރިހެން ފުލުހަކު އަންހެނެއްގެ ގައިގަައި އޮޅު ލައިގަނެގެން، ބައްދައިގެން އުޅޭ މަންޒަރު ފެނުމުން ހަޑިއެވެ. އެ ނޫން އިތުރު ގޯހެއް މިކަމުގައި ނެތެވެ.


Kulhudhuhfusheege kulhi؛ himaayaikohfaivaa thanehkamaamedhu suvaalu ufedhey\nކުޅުދުއްފުށީގެ ކުޅި؛ ހިމާޔަތްކޮށްފައިވާ ތަނެއްކަމާމެދު ސުވާލު އުފެދޭ\nކުޅުދުއްފުށީ އުތުރުކޮޅުގައި އޮންނަ މާސިންގާ ކުޅިއަކީ ހިމާޔަތްކޮށްފައިވާ ކުޅިއެކެވެ. ހިމާޔަތްކޮށްފައިވަނީ ކުޅީގެ ޗަކަ ބިންގަނޑުކަމެއް ނުވަތަ ކުޅީގެ އައްސޭރިފަށްކަމެއް ނޭގެއެވެ. އެނގޭހާވެސް ކަމަކީ ކުރިން ހަދާފައިވާ ލޭންޑް ޔޫސް ޕްލޭންގައި ކުޅުދުއްފުށީގެ ކުޅި ހިމާޔަތްކޮށްފައިވާ ސަރަހައްދެއްގެ ގޮތުގައި ފާހަގަކޮށްފައިވާކަމެވެ.\nކުޅި ހިމާޔަތްކުރުމުން ލިބޭ ތިމާވެށީގެ ފައިދާ އޭގެ އެންމެ ފުރިހަމަ ގޮތުގައި ލިބެނީ ކުޅީގެ ޗަކަ ބިންގަނޑު ނުހިއްކާ އެގޮތަށް ބޭއްވުމުންބާވައެވެ؟ ނުވަތަ ކުޅި ހިމާޔަތްކުރުން ކަމަށްވާނީ ކުޅިއާއި ކުޅީގެ އައްސޭރި އަދި ކުޅީގެ ވެށި ހިމާޔަތްކުރުން ނޫންބާވައެވެ؟ އަދި ކުޅުދުއްފުށީގެ ބިން ފުރެމުންދާއިރު ކުޅުދުއްފުށީގެ ކުޅި ހިމާޔަތްކޮށްގެން ހޯދަން އުޅޭ މަންފާއަކީ ކޮބައިބާވައެވެ؟ އެކުޅި މިހާރު އެ ހިމާޔަތް ކުރާގޮތަށް ހިމާޔަތްކޮށްގެން ކުރިމަގުގައި އެކުޅީގެ ހާލަތު އޮންނާނީ ކޮންގޮތަކަށްބާވައެވެ؟\nކުޅުދުއްފުށީގެ ކައުންސިލުން ރައްޔިތުންނާ ބައްދަލުކޮށް މަޝްވަރާނުކުރާ ވާހަކައަކީ މިހާރު އާ ވާހަކައެއް ނޫނެވެ. ކުޅުދުއްފުށީގެ ތަރައްޤީގެ ޕްލޭނާއި ފައިނޭންޝަލް ޕްލޭން ހަދަންޖެހޭއިރު ރައްޔިތުންނާ މަޝްވަރާކޮށްގެން ކަންކަން ނިންމުމަށް ކައުންސިލުތަކާބެހޭ ގާނޫނުގައި ލާޒިމުކޮށްފައިވެއެވެ.\nއަނެއްކާވެސް ކުޅީގެ ވާހަކައެވެ. ކުޅި ހިމާޔަތްކޮށް ދިގުމުއްދަތަކަށް “ކުޅި” އެއްގެ ގޮތުގައި ބޭއްވުމަށް މަސައްކަތެއް ނުކުރާއިރު ބޮޑު ސިންގާ ފެންގަނޑެއް ޗަކަބިމަކާއެކު ބޭއްވުމާމެދު ތަޖުރިބާކާރުންގެ ލަފާ އަދި ރައްޔިތުންގެ ބަސް ހޯދަންޖެހެއެވެ. މިހާރު އޮތް ކުޅިއަކީ އެކުޅީގެ ވަށައިގެންވާ މާހައުލުގެ ގަސްގަހާގެހި އަދި ކުޅީގެ ވެށީގައި ދިރިއުޅެމުންދާ ދޫނިސޫފާސޫތްޕަށް މިނިވަންކަމެއްނެތް ކުޅިއެކެވެ. ކުޅި އެންމެ ފުރިހަމަ ގޮތުގައި ހިމާޔަތްކުރުމަށް ރައްޔިތުން ހޭލުންތެރިކުރުވަން ޖެހެއެވެ.\nއުތުރުގެ ސަރަހައްދުގައި ޓުއަރިމަޒް ފުޅާވަމުން އަންނަ ދުވަސްވަރެއްގައި، ކުޅުދުއްފުށީގައި އޮންނަ މާސިންގާ މަށި ކުޅިން އިގްތިޞާދީ ނަފާއެއް ހޯދިދާނެކަމަށް ގަބޫލުކުރެވެއެވެ. ކުޅުދުއްފުށީގެ ކުޅީގެ އައްސޭރިފަށް އެއްކޮށްހެން ނެތިގޮސް ހަމައެކަނި ފެންގަނޑާއި ޗަސްބިމުގެ ކުޅިއަކަށް އެކުޅި ބަދަލުވެފައިވާރު އިގްތިޞާދީ މަންފާއެއް ހާޞިލުނުވާނަމަ ކުޅުދުއްފުށީގެ ތަރައްޤީއަށް އެންމެ ބޭނުންތެރިގޮތަކީ އެކުޅި އެގޮތުގައި ނަމެއްގައި ހިމާޔަތްކުރުންބާވައެވެ؟ ނުވަތަ، ކުޅި ހިއްކުމަށްފަހު އިގްތިޞާދީ މަންފާއެއް ލިބޭނެ “މުއްސަނދި” ބިމަކަށް އެބިން ބަދަލުކުރުން ނޫންބާވައެވެ؟ ކުޅުދުއްފުށީ ކައުންސިލުން މިފަދަ ކަންކަމާމެދު ވިސްނާ ދިރާސާކޮށް ރަށުގެ ކުރިމަގަށްޓަކައި މުހިއްމު މަސައްކަތްތަކެއް މިއަދު މިވަނީ ކުރަންޖެހިފައެވެ. ރައްޔިތުން އިންތިހާބުކޮށްފައިވާ ކައުންސިލަކީ “މަރުވެފައިވާ” ކައުންސިލަކަށް ވެއްޖެނަމަ ރަށުގެ ކުރިމަގު އުޖާލާކުރުމަށް ހުރަސްތަކެއް ކުރިމަތިވާނެކަން ޔަގީނެވެ.\nރަށުގެ ކުޅިއާއި އެސަރަހައްދުގެ ވެއްޓާއި ރަށުގެ ތިމާވެށި ހިމާޔަތްކުރުމުގައި އިސްނަގައި މަސައްކަތްކުރަން ޖެހެނީ ކައުންސިލުންކަމަށް ވެފައި އެފަދަ މަސައްކަތެއްގެ ސުރުޚީ އަދި މިހާތަނަށްވެސް އަޅާފައިނުވާކަން ފާހަގަކުރެވެއެވެ. ތިމާވެށީގެ ހާއްސަކަންތައްތަކުން ރައްޔިތުންނަށް މަންފާ ލިބޭނެގޮތަކަށް ކަންކަން އިންތިޒާމުކުރުމުގެ ހުނަރު މިއަދު ލިބިގަންނަން އެބަޖެހެއެވެ. ތިމާވެށި ހިމާޔަތްކުރުމަކީ ހަމައެކަނި ނަމެއްގައި ނުވަތަ މަޝްހޫރުކަން ހޯދުމަށް ބޭނުންކުރާ އުކުޅަކަށް ހަދައިގެން މިއަދު ތިބެވޭކަށްނެތެވެ.


Laadheenee govun huhthuvumahtakai petition ehgai soi kuran Raees Nasheed edhivadaigenfi - vNews.mv\n( މާލެ ، 18 އޮކްޓޯބަރު 2019 ) -- ރައީސް މުހައްމަދު ނަޝީދު އެމްޑީޕީގެ މެމްބަރުންނާއި ބައްދަލުކުރެއްވުން -- ވީފޮޓޯ : އަހުމަދު ޝުރާއު\n"ލާދީނީ" ގޮވުން ހުއްޓުވުމަށް، ޕެޓިޝަނެއްގައި ސޮއިކުރަން ރައީސް ނަޝީދު އެދިވަޑައިގެންފި\nމަރްޔަމް ލީން 19 June 2021, 19:01\n"ލާދީނީ" ގޮވުން ހުއްޓުވަން ގޮވާލައި ހަދާފައިވާ ޕެޓިޝަނެއްގައި ސޮއިކުރުމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އެދިވަޑައިގެންފިއެވެ.\nރައީސް ނަޝީދު ވަނީ ފޭސްބުކާއި، ޓުވިޓާގައި، އެ ޕެޓިޝަނުގެ ލިންކު ހިއްސާކޮށް، އޭގައި ސޮއިކުރުމަށް އެދިވަޑައިގެންފައެވެ.\nޕެޓިޝަންގެ ލިންކާއެކު ކުރެއްވި ޓުވީޓްގައި ރައީސް ނަޝީދު ވަނީ، ނަފުރަތު އުފެއްދުމުގެ ވަކި ގޮތަކަށް މީހާ ލޭބަލް ކުރުން ހުއްޓުވުމަށް މި ޕެޓިޝަންގައި ސޮއިކުރުމަށް އެދިވަޑައިގެންފައެވެ.\nހަސަން ކުރުސީ ނަމަކަށް ކިޔާ މީހަކު ފަށާފައިވާ ޕެޓިޝަނުގައި ބުނެފައިވަނީ، އެއީ މީހުންނަށް ލާދީނީ ކިޔުމާއި އަދި ކާފަރަށް ގޮވުން ހުއްޓުވުމުގެ ބޭނުމުގައި ރައްޔިތުންގެ މަޖިލީހުގެ ރައީސަށް ހުށަހަޅާ ޕެޓިޝަނެއް ކަމަށެވެ. އަަދި އެއީ ގާނޫނުން ފާސްކުރަން ޖެހޭ ކަމެއްކަމަށްވެސް ބުނެފައިވެއެވެ.\nޕެޓިޝަންގައި އިތުރަށް ބުނެފައިވަނީ، ދީނީ ލޭބަލްގެ ސަބަބުން ފާއިތުވި 10 އަހަރު ތެރޭގައި މާލެ މަގުމަތީގައި ގިނަ ބައެއްގެ ލޭ އޮހޮރިފައިވާ ކަމަށެވެ.\nއަދި ރައީސް ނަޝީދަށް ދެވުނު ހަމަލާއަކީ ހަރުކަށި ފިކުރުގެ މީހުން ކޮންޓްރޯލުން ނެއްޓޭކަމުގެ މިސާލެއް ކަމަށްވެސް ބުފައިވެއެވެ. މިފަދަ މީހުން ބޭނުންކުރާ އެންމެ މޮޅު އުކުޅަކީ އެހެން މީހުންނަށް ލާދީނީ ގޮވުން ކަމަށް ޕެޓިޝަނުގައި ވަނީ ބުނެފައެވެ.\nއެއީ ޖިނާއީ ކުށެއްގެ ގޮތުގައި ކަނޑައެޅުމަށް ތާއީދުކުރާ ކަމަށާއި ބޭނުންވަނީ ތަހުޒީބީ، މެދު މިނުގެ އިސްލާމީ ދައުލަތެއް ގާއިމް ކުރަން ކަމަށާއި، މިއަދު މިކަން ނުކޮށްފިނަމަ ކުރިއަށް އޮތް ޖީލުތަކަށްވެސް މީގެ އަސަރު ކުރާނޭ ކަމަށް އެ ޕެޓިޝަނުގައި ވަނީ ބުނެފައެވެ.\n"ލާދީނީ" ގޮވުން ހުއްޓުވަން ގޮވާލައި ހަދާފައިވާ ޕެޓިޝަނެއް އާންމުވެފައިވާއިރު، ނަފުރަތުގެ އަމަލު ހިންގުން ޖިނާއީ ކުށަކަށް ހެދުމަށް ޤާނޫނުލް އުގޫބާތަށް އިސްލާހު ގެނައުމަށް މަޖިލީހަށް މިފަހުން ބިލެއްވެސް ވަނީ ހުށައަޅާފައެވެ.\nސަރުކާރުގެ ފަރާތުން، ތުޅާދޫ ދާއިރާގެ މެންބަރު ހިސާން ހުސައިން ހުށައެޅުއްވި މި ބިލު މަޖިލީހަށް ބަލައިގަނެ މިހާރު ވަނީ ދިރާސާކުރުމަށް ޖުޑީޝަރީ ކޮމިޓީއަށް ފޮނުވާފައެވެ.\nބިލިގައި ވަނީ، އާންމު ތަނެއްގައި ވަކި މީހަކީ އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާމެދު ނަފްރަތު އުފެއްދުން ކުށަކަށް ހެދުމަށް ހުށަހަޅާފައެވެ.\nއަދި އާންމު ތަނެއްގައި މުސްލިމަކު ކާފަރުކުރުން ސިފަކުރުން ނުވަތަ ސިފަކުރުމުގައި ބައިވެރިވުމާއި، އާންމު ތަނެއްގައި މުސްލިމަކު ކާފަރެއްކަމަށް ތުހުމަތުކުރުން ވެސް ކުށަކަށް ހަދަން ވަނީ އިސްލާހު ހުށަހަޅާފައެވެ.\nރާއްޖެ މުހައްމަދު ނަޝީދު


Humah haassa clinic eh IGMH gai hulhuvaifi | Mihaaru\nއައިޖީއެމްއެޗް: ރޯގާއަށް ފަރުވާ ދިނުމަށް އެތަނުގައި ވަނީ ކްލިނިކެއް ގާއިމުކޮށްފައި\n11 މާޗް 2017 - 16:31 20 comments\nމާލޭގައި މިހާރު ފެތުރެމުންދާ ހުމަށް ފަރުވާ ދިނުމަށް އައިޖީއެމްއެޗުގައި "ފްލޫ ކްނިކް"އެއް މިއަދު ހުޅުވައިފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން ނެރުނު ބަޔާނެއްގައި ބުނީ މި ދުވަސްވަރު ރާއްޖޭގެ އެކި ސަރަހައްދުތަކުގައި އަރިދަފުސް ރޯގާ އާއި ވައިރަލް ހުން ހަލުއި ކަމާއެކު ފެތުރެމުންދާ ކަމަށެވެ.\nއެހެންވެ، މާލޭގައި ތިބި ބަލި މީހުންނަށް ފަރުވާ ދިނުމަށް މިއަދުން ފެށިގެން ވަކި ކްލިނިކެއް އައިޖީއެމްއެޗުގައި ހުޅުވާފައިވާ ކަމަށް އެތަނުން ބުންޏެވެ.\nމި ކްލިނިކުގައި މިއަދު ފަރުވާ ދިނުމަށް ހަމަޖެހިފައިވަނީ ހަވީރުން ފެށިގެން ރޭގަނޑު ދިހަ އަކަށް ނަމަވެސް މާދަމާއިން ފެށިގެން، ހެނދުނު އަށަކުން، ރޭގަނޑު 12އާ ހަމައަށް ފަރުވާ ދޭނެ ކަމަށް އެޗްޕީއޭ އިން ބުންޏެވެ.\nއެ އެޖެންސީގެ ބަޔާނުގައި ބުނީ މިހާރު ފެތުރެމުންދާ ރޯގާގައި ބައެއް ފަހަރު ބަލި މީހާގެ ހާލު ވަރަށް ދަށްވާ ކަމަށެވެ. އެހެންވެ، ހުން އައިސް، ކަރާއި ބޮލުގެ އިތުރުން ގައިގައި ރިހޭ ނަމަ ލަސް ނުކޮށް ޑޮކްޓަރަށް ދެއްކުމަށް އެތަނުން ބުންޏެވެ.\nފަސޭހައިން ގަޔަށް ގަޔަށް އަރާ މި ރޯގާ ކުޑަކުދިންނަށް ޖެހިއްޖެ ނަމަ، އެ އަލާމާތްތަކުގެ އިތުރުން ކެއިންބުއިން މަދުވުމާއި މާގިނައިން ނިދުމާއި އާދަޔާހިލާފަށް ގިނައިން ރުއިން ހިމެނޭ ކަމަށް އެޗްޕީއޭ އިން ބުންޏެވެ.\nސަމާލުކަން ދޭން ޖެހޭ ބައެއް ކަންތައްތައް\n- އަރިދަފުސް ރޯގާ ޖެހިއްޖެ ނަމަ ކެއްސާ ކިނބިހި އަޅާއިރު އަނގަމައްޗާއި ނޭފަތް ނިވާކުރުން\n- ސައިބޯނި ލައިގެން އަތްދޮވުން ފަދަ އާއްމު ސާފުތާހިރުކަމަށް ސަމާލުވުން\n- ރޯގާ ޖެހި ކެއްސާ ނަމަ މީހުން އެއްވެ އުޅޭ ތަންތަނަށް ނުދިއުން، އަދި ކުޑަކުދިން އެ ފަދަ ތަންތަނަށް ނުގެންދިޔުން\nހުން އަދި އަރިދަފުސް ރޯގާ ޖެހިއްޖެ ނަމަ ގިނައިން ދިޔާ އެއްޗެހި ބޮއެ، ތިން ދުވަހަށް ވުރެ ގިނަ ދުވަސް ވެއްޖެ ނަމަ ވީހާ ވެސް އަވަހަކަށް ޑޮކްޓަރުގެ ފަރުވާ ހޯދުމަށް އެޗްޕީއޭ އިން އިލްތިމާސް ކުރެ އެވެ.\nއިތުރު ލިޔުންތައް ސިއްހަތު އައިޖީއެމްއެޗު އާންމު ބަލިތައް ބަލިތައް ހެލްތު ޕްރޮޓެކްޝަން އެޖެންސީ


Ooredoo supernet ge hidhumai Sh. Goidhoo ah thaaaraf kohfi\n100 އެމްބީޕީއެސް އާއި ހަމައަށް ހަލުވި ސްޕީޑްތަކާއެކު، އުރީދޫ ސުޕަނެޓް ފިކްސްޑް ބްރޯޑްބޭންޑުގެ ހިދުމަތް ށ. ގޮއިދުއަށް މިއަދު ތައާރަފްކޮށްފި އެވެ.\nއުރީދޫން ބުނީ، ހަލުވި ސްޕީޑްތަކާއި ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަނެޓްގެ ހިދުމަތް ށ. ގޮއިދޫއިން ގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސްވެސް ލިބިގެންދާނެ ކަމަށެވެ.\nއުރީދޫގެ އެކްޓިންގ ޗީފް ކޮމަރޝަލް އޮފިސަރު ހުސެއިން ނިޔާޒު ވިދާޅުވީ، ފާއިތުވި އަހަރުތެރޭގައި ޑިޖިޓަލް ހިދުމަތްތައް ބޭނުންކުރާ އަދަދު އެތައް ގުނައެއް އިތުރުވެފައިވުމާއެކު އިންޓަނެޓަށް ބަރޯސާވާ މިންވަރުވެސް އިތުރުވެ އަސާސީ ހިދުމަތަކަށްވެފައިވާ ކަމަށެވެ. އެގޮތުން ތައުލީމީ ދާއިރާއަށާއި ގޭގައި ތިބެގެން މަސައްކަތްކުރުމަށާއި ސިއްޙީ ހިދުމަތް ހޯދުމަށް އަދި ވިޔަފާރިކުރުމަށްވެސް އިންޓެނެޓްގެ ބޭނުން ކުރާ ކަމަށެވެ.\nއޭނާ ވިދާޅުވީ އެހެންކަމުން މި މަސައްކަތް ކުރަނީ ރާއްޖޭގެ އެކި ކަންކޮޅުތަކުގައި ދިރިއުޅޭ އެންމެހާ ފަރާތްތަކަށްވެސް ފެންވަރު ރަނގަޅު އިންޓަނެޓްގެ ހިދުމަތް ފޯރުކޮށްދިނުމަކީ އެންމެ މުހިންމުކަމެއްކަމުގައި ދެކިގެން ކަމަށެވެ.\n"މިއަދު އުރީދޫ ހޯމް ބްރޯޑްބޭންޑް، ސުޕަނެޓްގެ ޚިދުމަތް ށ. ގޮއިދޫގެ ރައްޔިތުންނަށް ފޯރުކޮށްދީ އިތުރު ފުރިހަމަކަމާއި އެކު އިންޓަނެޓް ބޭނުންކުރުމުގެ ފުރުސަތު ހުޅުވާލެވުމަކީ، އަޅުގަނޑުމެންނަށް ލިބޭ ވަރަށް ބޮޑު އުފަލެއް. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރަމުންދާނެކަމުގެ ޔަގީންކަން އަރުވަން." އުރީދޫގެ އެކްޓިންގް ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވި އެވެ.\nއެ ކުންފުނިން ބުނީ ފެންވަރު ރަނގަޅު އަދި އަގުހެޔޮ ހިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައިވާ ކަމަށެވެ.\nމި ބަދަލުގެ ދަށުން ސުޕަނެޓް ކަސްޓަމަރުންނަށް 5ގުނަ އިތުރު ސްޕީޑާއެކު %68 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދާނެކަމަށެވެ. އެގޮތުން ގޮއިދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެކަމަށް އެ ކުންފުނިން ބުނެ އެވެ.\nމި ހިދުމަތް ހޯއްދެވުމަށް ނުވަތަ ސުޕަނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://ore.do/getsupernet އިން ލިބިގެންދާނެ އެވެ.\nރޯދަމަހަށް ބަދިގެއަށް ކޮންމެހެން ހޯދަން ޖެހޭ6އައިޓަމެއް މޫލީ އިން ގަނެލަމާ!\nއުރީދޫ ގެ އާ އާޗާ ޕްރިޕެއިޑް ޕްލޭންއާއެކު ކޮންމެ ދުވަހަކު 2ޖީބީ ޑޭޓާ\nއުރީދޫ އާއި ދިރާގުން ސްކޫލުތަކަށް އަނެއްކާވެސް ޑޭޓާ އެލަވެންސް ދެނީ